Queue Gai Nujehi Flat Ah Edhevey Online Portal Launch Kohfi – adduLIVE\nކިއޫގައި ނުޖެހި ފްލެޓަށް އެދެވޭ އޮންލައިން ޕޯޓަލް ލޯންޗުކޮށްފި\nFeb 11, 2019, 15:42 ހަސަން ރަޝީދު\nކިއޫގައި ނުޖެހި ފްލެޓުތަކަށް އެދެވޭ "މަގޭހިޔާވެހި" އޮންލައިން ޕޯޓަލް މިއަދު ލޯންޗުކޮށްފިއެވެ.\nސްޓެލްކޯގައި މިއަދު ބޭއްވި ރަސްމިއްޔާތެއްގައި މި އޮންލައިން ޕޯޓަލް ލޯންޗުކޮށްދެއްވީ ހައުސިން މިނިސްޓަރު އާމިނަތު އާތިފާއެވެ. މި ޕޯޓަލް ގާއިމްކޮށްފައި ވަނީ ހައުސިން މިނިސްޓްރީ އާއި މިނިސްޓްރީ އޮފް ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓްރީ ގުޅިގެންނެވެ.\nއެ ހިދުމަތް އިފްތިތާހުކުރެއްވުމުގެ ރަސްމިއްޔާތުގައި ވާހަކަފުޅު ދައްކަވަމުން ހައުސިން މިނިސްޓްރީގެ ސްޓޭޓް މިނިސްޓަރު އަހުމަދު ނަޝީދު ވިދާޅުވީ ބޯހިޔާވަހިކަމުގެ ސްކީމްތައް އައުމާއެކު އެ ޕޯޓަލް މެދުވެރިކޮށް އޮންލައިންކޮށް ސްކީމްތަކަށް އެދެވޭނެ ކަމަށެވެ.\n"މި ޕޯޓަލް މެދިވެރިކޮށް ކޮންމެ ދިވެހި ރައްޔިތަކަށްވެސް، ބޭނުން ވަގުތަކު ބޭނުން ތަނެއްގައި ހުންނަވައިގެން އިޖުތިމާއީ ބޯހިޔާވަހިކަމަށް އެދިވަޑައިގެންނެވޭނެ. މިއީ ރައްޔިތުންނަށް ލިބިގެންދާނެ ވަރަށް ބޮޑު ލުއި ފަސޭހައެއް" ނަޝީދު ވިދާޅުވިއެވެ.\nމިއަދުން ފެށިގެން ކޮންމެ ރައްޔިތަކަށް ވެސް މި ޕޯޓަލްގައި ރަޖިސްޓްރީ ކުރެވޭނެ ކަމަށާއި ނަމަވެސް ބޯހިޔާވަހިކަމުގެ އާ ސްކީމެއް ތައާރަފްކޮށްފައިނުވާތީ އެއްވެސް ހައުސިން ސްކީމަކަށް އަދި ކުރިމަތިނުލެވޭނެ ކަމަށްވެސް އޭނާ ވިދާޅުވިއެވެ.\nމިފަދަ އޮންލައިން ޕޯޓަލްއެއް މިއަދު ލޯންޗުކޮށްފައިވާއިރު، ފްލެޓަށް އެދެން ކިއޫގައި ޖެހެން ނުޖެހޭނެ ނިޒާމެއް ގާއިމު ކުރުމަކީ މި ސަރުކާރުގެ ފުރަތަމަ 60 ދުވަހުގެ ތެރޭގައި ކުރަން ރާވާފައިވާ ކަމެކެވެ.


United Ge Coach Kamun Solskjaer Vaki Kohfi – adduLIVE\nޔުނައިޓެޑްގެ ކޯޗުކަމުން ސޯލްޝެއާ ވަކިކޮށްފި\nNov 21, 2021, 04:47 ހަސަން ރަޝީދު\nމެންޗެސްޓަރ ޔުނައިޓެޑްގެ ކޯޗުކަމުން އޮލެ ގުނަ ސޯލްޝެއާ ވަކިކޮށްފި އެވެ.\nއިނގިރޭސި މީޑިއާ ރިޕޯޓުތައް ބުނާގޮތުން ސޯލްޝެއާ ވަކިކުރަން ޔުނައިޓެޑުން ނިންމީ މިރޭ ބޭއްވި އެ ކްލަބުގެ ކުއްލި ބޯޑު ބައްދަލުވުމެއްގަ އެވެ. މި ބައްދަލުވުން ބާއްވާފައިވަނީ ޕްރިމިއާ ލީގުގައި މިރޭ 4-1 އިން ވޮޓްފޯޑް އަތުން ޔުނައިޓެޑް ބަލިވެފައިވަނިކޮށެވެ.\nސޯލްޝެއާ ވަކިކުރުމަށްފަހު ޔުނައިޓެޑްގެ ކޯޗުކަން ވަގުތީ ގޮތުން ހަވާލުކުރުމަށް ހަމަޖެހިފައިވަނީ އެ ކްލަބަށް ކުރިން ކުޅުނު އަދި އެ ކްލަބުގެ ޓެކްނިކަލް ޑިރެކްޓަރުގެ މަގާމު އަދާކުރަމުންދާ ޑަރެން ފްލެޗާއާއެވެ.\nޔުނައިޓެޑްގެ ކޯޗުކަމާ ސޯލްޝެއާ ހަވާލުވީ 2018 ވަނަ އަހަރުގެ ޑިސެމްބަރު މަހުގެ ތެރޭގަ އެވެ. ޔުނައިޓެޑާއެކު ސޯލްޝެއާ ހޭދަކުރި ފުރަތަމަ ފުލް ސީޒަނުގައި އެޓީމު ތިންވަނައިގައި އޮވެ ލީގު ނިންމިއިރު ޖެހިގެން އައި ސީޒަނުގައި އެޓީމު ލީގު ނިންމީ ދެވަނައިގަ އޮވެ އެވެ. ނަމަވެސް މި ސީޒަނުގެ ލީގުގައި 12 މެޗު ކުޅެ ނިމުނުއިރު ޔުނައިޓެޑް އޮތީ 17 ޕޮއިންޓާ އެކު ލީގުގެ ހަތްވަނައިގަ އެވެ. ޔުނައިޓެޑާއި ލީގުގެ އެއްވަނައިގައި އޮތް ޗެލްސީއާ ދެމެދު 12 ޕޮއިންޓުގެ ފަރަގެއް މިހާރު އެބައިނެވެ.\nމި ސީޒަނަށް ޔުނައިޓެޑް ނިކުތީ ކްރިސްޓިއާނޯ ރޮނާލްޑޯ އާއި ރަފޭލް ވަރާން އާއި ޖޭޑަން ސަންޗޯ މެންފަދަ ކުޅުންތެރިންނާއެކު ސްކޮޑު އިތުރަށް ވަރުގަދަ ކުރުމަށްފަހު އެވެ. ނަމަވެސް ލީގުގައި އެންމެފަހުން ކުޅުނު ފަސް މެޗުގެ ތެރެއިން އެޓީމަށް މޮޅެއް ހޯދުނީ އެންމެ މެޗަކުން ކަމަށްވާއިރު ހަތަރު މެޗުން ވަނީ ބަލިވެފަ އެވެ.\nސޯލްޝެއާގެ އިރުޝާދުގެ ދަށުން ކުޅެ ޔުނައިޓެޑުން މިދިޔަ ސީޒަނުގެ ޔޫރޮޕާ ލީގުގެ ފައިނަލަށް ދަތުރުކޮށްފައިވެ އެވެ. ނަމަވެސް ފައިނަލްގައި ވިޔަރެއާލް އަތުން ޔުނައިޓެޑް ވަނީ ބަލިވެފަ އެވެ.


ޝަކުވާ (9 ވަނަ ބައި)\nބޮލަށް ބަރުވެފައިވާތީ ނުތެދުވާން އޮވެފައި ވެސް ނަވްޔާ ތެދުވީ އަޒްކާއަށް ވެދާނެއޭ ހިތަށްއަރާފައެވެ. ނަމަވެސް ދޮރު ހުޅުވައިލިއިރު އެއްވެސް މީހަކު ފެންނަން ނެތުމުން އެނބުރި އައިސް، އެނދުގައި އޮށޯވެ ނިދޭތޯ މަސައްކަތް ފެށިއެވެ.\nނަވްޔާގެ ކޮޓަރީގައި ޓަކިޖެހީ އިމާޒެވެ. ކޮފީ ހަދައިދޭން ބުނަން އައިއިރު ނަވްޔާ ނެތުމުން އަދިވެސް ނަވްޔާ ހިތްހަމަނުޖެހިފައި ހުރީ ކަމަށް ހީކޮށް މައާފަށް އެދޭނަމޭ ހިތައެވެ. ނަމަވެސް ނަވްޔާ ދޮރު ހުޅުވުމުގެ ކުރިން އިމާޒުގެ ޚިޔާލު ބަދަލުވެއްޖެއެވެ. ނުވަތަ ނަވްޔާއާ ކުރިމަތިލާނެ ހިތްވަރެއް ނެތުނީއެވެ.\nއަވަސްއަވަހަށް ބަދިގެއިން ނުކުމެ ކޮޓަރިއާ ދިމާއަށް އިމާޒު މިސްރާބު ޖެހިއެވެ. ކޮޓަރިއަށް ވަދެ އެނދުމައްޗަށް ހުރަހަށް ވެއްޓިގަތީ ގައިގައި ވަރު ނެތް މީހެއް ފަދައިންނެވެ. މިހާރަކަށް އައިސް ނަވްޔާއާ ޖެއްސުން ވެސް ކޮށްލެވޭކަށް ނޯވެއެވެ. ރުޅި އައުމުގެ ބަދަލުގައި ނަވްޔާ ދެރަވާތީއެވެ. ނަވްޔާގެ ކަރުނައިން ފުރިފައިވި ދެލޯ ހިތަށް ސިފަވުމާ އެކު އިމާޒްގެ ހިތުގައި ރިއްސާލިއެވެ. އޭނާއަށް މިވަނީ ކީއްހެއްޔެވެ؟ ނަވްޔާގެ މޫނުމަތިން ހިނިތުންވުމެއް ފެނުމަށް ތާ އަބަދު އެދެވެނީ ކީއްވެހެއްޔެވެ؟ އެ ވަގުތު މާ ކުރީގެ ހަނދާނެއް އިމާޒުގެ ސިކުނޑީގައި ކޮއްޓައިލިއެވެ. ހިނިތުންވުމަކުން ލޮލުގެ އުޖާލަކަން އިތުރުވެފައިވި މޫނެއް ހިތަށް ސިފަވިއެވެ.\nއޭރު އިމާޒުގެ އުމުރުން ވާނީ 8 އަހަރެވެ. އެއް ދުވަހަކު އަތިރިމައްޗާވީ ދިމާލުގައި އޮތް ހުސްތަންކޮޅެއްގައި ރައްޓެހި ކުދިންތަކަކާ އެކު އިމާޒު ވެސް އުޅުނީ ފުޓުބޯޅަ ކުޅޭށެވެ. ހުސްތަނުގެ ވަށައިގެން ހެދިފައި ހުރި ބޮޑެތި ގަސްތަކުން މުޅި ހިސާބަށް ހިޔާދީފައި އޮތެވެ. އޭރު ހިރުނދު ގަހެއްގައި އެލުވައިފައި ހުރި އުނދޯޔެއްގައި ހިމަތޮޅި، ޒުވާން އުމުރުގެ އަންހެނަކާއި ހައެއްކަ އަހަރުގެ އަންހެންކުއްޖެއް އިށީނދެގެން ތިއްބެވެ. އުނދޯލިމަތީގައި އޮރެންޖުކުލައިގެ ކާނިމަލުގެ ފުންޏެއް ހުއްޓެވެ. އެ މީހާގެ ދިގު އިސްތަށުގަނޑު ގަތާފައިވާ އިރު ކުޑަ ކުއްޖާގެ އިސްތަށިގަނޑު ވަނީ ވަޔާ އެކު ވިހުރެން ދޫކޮށްލާފައެވެ. ކާނިމަލުން ހަދާފައިވާ މާފައްޗެއް ބޮލުގައި އަޅައިގެން އިނދެ އިލޮށްޓަކަށް ކާނިމާ އަމުނަމުން ދިޔައިރު އެ ކުއްޖާގެ ހުނުމުގެ އަޑު ދޭތެރެއަކުން އިވެމުން ދިޔައެވެ.\nއިމާޒުމެން ކުޅެން ގެންގުޅުނު ބޯޅަ އުނދޯއްޔާ ދިމާއަށް ދިޔުމުން ބޯޅަ ބަލާ ދިޔައީ އިމާޒެވެ. ނަމަވެސް އިމާޒަށް އެ ހިސާބަށް ފޯރުމުގެ ކުރިން އެ ކުއްޖާ އުނދޯލިން ފޭބުމަށް ފަހު ބޯޅަ ނަގައިފިއެވެ. އެ ވަގުތު އެ ކުއްޖާގެ މޫނުމައްޗަށް ހިނިތުންވުމެއް ވެރިވިއެވެ. އެ ހިނތުންވުން ލޮލާ ހަމައަށް ފޯރާ އެ ކުއްޖާގެ މޫނު އުޖާލާވިތަން އިމާޒަށް ފެނުނެވެ. އިމާޒު އަރާ ހަމަވުމުން ވެސް އެ ކުއްޖާ ބޯޅަ ދޭކަށް ނޫޅުނެވެ.\n"ނައްޔަ، ބޯޅަ ދީ." އެ އަންހެންމީހާ ބުންޏެވެ.\nނަމަވެސް ދެން ވެސް އެ ކުއްޖާ ބޯޅައެއް ނުދިނެވެ. ދެން ފެނުނީ ކުއްލިއަކަށް ބޯޅަ ގެނެސް އެ އަންހެންމީހާގެ އުނގަށް ލިތަނެވެ.\n"މާޒް، އާދޭ އަވަހަށް." ކުޅެން ކެތްނުލަވާފައި ކުދިންތަކުގެ ތެރެއިން ކުއްޖަކު ގޮވައިލިއެވެ.\nކުރިއަށް ޖެހިލާފައި ބޯޅަ ހޯދަން އިމާޒު އަތްދިއްކޮށްލިއެވެ. އެ ވަގުތު އެ މީހާގެ ބޮޑު ދެ ލޮލުން ކަރުނަ ވިދަމުން ދިޔަތަން އިމާޒަށް ފެނުނުނެވެ.\n"މާޒް." އެ މީހާ ވައިއަޑުން ބުނެލިއެވެ.\nއަދި ތުރުތުރުލާ އަތަކުން އިމާޒުގެ މޫނުގައި ފިރުމައިލިއެވެ. އޭރު ލޮލުން ފޫދިގެން އައި ކަރުނައިން އެ މީހާގެ ކޯތާފަތް ތެމިއްޖެއެވެ. ހައިރާންވެފައި އިމާޒު އެ މީހާއާ ދިމާއަށް ބަލަން އިރުކޮޅަކު ހުއްޓެވެ. ނަމަވެސް އަނެއްކާ ވެސް އިމާޒަށް ކުއްޖަކު ގޮވައިލުމުން އެ މީހާގެ އުނގުގައި އޮތް ބޯޅަ ނެގުމަށްފަހު އިމާޒު ދުއްވައިގަތެވެ.\nއެއީ ބޮޑުދައިތަ ނޫނީ އިޔާދު ކިޔާގޮތުން ނަމަ ނިހާއްތަކަން އިމާޒަށް އެނގުނީ އޭގެ ދެ ތިން މަސް ފަހުންނެވެ. އެއީ އިމާޒާއި އިޔާދު ބަނދަރުމައްޗަށް ބައްޕަ ގެންދިޔަ މަދު ދުވަހެއްގެ ތެރެއިން ދުވަހެކެވެ. އާދައިގެ މަތިން މާގިނަ ވާހަކަދެއްކުމެއްނެތި ކުރީގައި ހުރެގެން ހިނގާފައި ދިޔަ ބައްޕަ ކުއްލިއަކަށް ހުއްޓުމުން އިމާޒުމެން ވެސް ހުއްޓުނެވެ. އޭރު ކުރިމަތީގައި ހުރީ ނިހާއްތައެވެ. އުނދޯލީގައި އިންދާ ފެނުނު ދުވަހަށް ވުރެ ނިހާއްތަގެ މޫނުމަތި މިލާފައިވެއެވެ. ހީވަނީ ގިނަދުވަސްތަކެއް ވަންދެން ބަލިވެ އުޅެފައި ހުރިހެންނެވެ. ލޯ ކައިރި ކަޅުވެ ދޮންމޫނުގެ އުޖާލާކަން ފަނޑުވެފައިވެއެވެ. ބައްޕަ ހުއްޓުން އަރާފައި އިރުކޮޅަކު ހުއްޓެވެ. ނަމަވެސް ދެން އަވަސްއަވަހަށް އިމާޒާއި އިޔާދުގެ އަތުގައި ހިފައިގެން ބާރުބާރަށް ދުރަށް ހިނގައިގަތް އިރު ހީވީ ބިރެއް ފެނިގެން އުޅުނުހެންނެވެ.\n"ދޮންބޭ." ނިހާއްތަ ގޮވައިލިއެވެ.\nއެ އަޑުގައިވީ ރިހުމެވެ. ނަމަވެސް ބައްޕަ އިވުނުކަމަށް ވެސް ނުހެދިއެވެ. އިމާޒު ފަހަތް ބަލައިލިއިރު ނިހާއްތަގެ ލޯ ކަރުނައިން ފުރެމުން ދިޔަ ތަން ފެނުނެވެ.\n"ބައްޕަ ނިހާއްތަ ގޮވީމާ ކީއްވެ އަނގައިން ނުބުނީ؟" ތަންކޮޅަކަށް ދެވުނު ފަހުން އިޔާދު އެއްސެވެ.\nބައްޕަގެ ޖަވާބަކަށްވީ އިޔާދާ ދިމާއަށް އަލިފާންކަނި ބުރާފަދަ ބެލުމަކުން ބަލައިލުމެވެ. ވަގުތުން އިޔާދުގެ އަނގަ ބަންދުވިއެވެ. ނަމަވެސް އެއީ ބައްޕަގެ އެއްބަޑުއެއްބަފާ ކޮއްކޮ، ނިހާޔާ ކަމުގައި ގެއަށް އައިސްފައި އިމާޒު ގާތުގައި ސިއްރުސިއްރުން އިޔާދު ބުންޏެވެ. ކުރީގައި ނިހާއްތަ އުޅުނީ އެ ގޭގައި ކަމަށާއި ބައްޕަ ކޮންމެވެސް ކަމަކާ ހިތްހަމަ ނުޖެހިގެން ނިހާއްތަ ގެއިން ބޭރަށްލީ ވާހަކަ ވެސް ބުންޏެވެ. އަދި އިމާޒު އެންމެ ތުއްތުއިރު ގިނައިން ބެލީ ނިހާއްތަ ކަމުގައި ވެސް އިޔާދު ބުންޏެވެ. އިމާޒުގެ ހިތުގައި ނިހާއްތައާ ދޭތެރޭ ޝައުޤުވެރިކަން އުފެދުނެވެ. ނަމަވެސް އެއީ ދެތިން ދުވަސް ވަންދެނެވެ. ކުޑައިރުގެ މަޖަލާއި ސަކަރާތުގެ ތެރެއިން މާޒީވަމުން ދިޔަ ދުވަސްތަކާ އެކު ހިތުގައި ކުރެހުނު ނިހާއްތަގެ ސޫރަ ފަނޑުވީ ދާދި އަވަހަށެވެ. އޭގެ ފަހުން ނިހާއްތަ ނުފެންނާތީ ވެސް މެއެވެ.\nޚިޔާލުތަކަށް ގެއްލިފައި އޮތް އިމާޒުގެ ލޮލަށް ނިދި ސަވާރުވެ ދާދި އަވަހަށް ނިދީގެ ތެރެއަށް ގެނބިގެންދިޔައެވެ. ނިދި ހާވިޔާވެ ނުނިދިފައި އޮތީ ނަވްޔާއެވެ. ދޮރުގައި ޓަކިޖެހި މީހަކު ދެކެ ވެސް އެ ވަގުތު ނަވްޔާއަށް ރުޅިއާދެވުނެވެ. އެނދުގައި އޮތް ގޮތަށް އޮވެފައި ނަވްޔާ ފޯނު ނަގައި ހުޅުވައިލިއެވެ. ރޭގައި ހައްޔާނު ފޮނުވި މެސެޖު އަލުން ކިޔައިލެވުނީ ހިތަށްވެރިވެފައިވާ ނުތަނަވަސްކަން ފިލުވައިލެވޭތޯއެވެ. އެ ވަގުތު ފޯނަށް މެސެޖެއް އައި އަޑާ އެކު ނަވްޔާ ސިއްސައިގެން ދިޔައެވެ. ތެޅިތެޅި އޮތް ހިތަކާ އެކު އަވަސްއަވަހަށް ފޯނު ބަލައިލެވުނެވެ.\n"ހިތަށްއަރައެވެ. އަނދިރި ރެއަކު ވިލާތައް ކަޝްފުވެ، ހަނދު ފެންނާނެކަމުގެ އިންތިޒާރުގައި ތިބޭނީ މޮޔައިން ބާވައެވެ؟ އެހެންނަމަ އަހަންނަކީ ވެސް މޮޔައަކީމެވެ."\nބޭއިޚްތިޔާރުގައި ނަވްޔާއަށް ހެވުނެވެ. ހިތުގައި އުފެދެމުން ދިޔަ ނުތަނަވަސްކަމުގެ ބިޔަ ރާޅުތައް އޮނބި ހަމަހިމޭންވިހެން ނަވްޔާއަށް ހީވިއެވެ. ކަނު އަނދިރިކަމުގެ ތެރެއަށް އުށްބައްތިއެއްގެ ހުޅުކޮޅުން އަލިވި ފަދައެވެ. ހިތަށް ހިތްހަމަޖެހުން ލިބުނެވެ. ތަރިތަކުގައި އަތް ނުލެވުނު ނަމަވެސް އެ ތަރިތަކުގެ ވިދާ ބެބުޅުން ފެނުމުން ހިތަށް އުފާވެރިކަން ގެނެސްދޭ ބީދައިންނެވެ. ފޯނު މޭގައި ޖައްސާލައިގެން އޮއްވާ ނިދުނުއިރު ވެސް ނަވްޔާގެ ތުންފަތްމަތީގައި ލުއި ހިނިތުންވުމެއް ވިއެވެ.\nޖެހިގެން އައި ދުވަސްތަކުގައި ނަވްޔާ ބެލީ ވީހާ ވެސް ނަސީމާއްތައަށް ނުފެނި އުޅެވޭތޯއެވެ. އަޒްކާ ވެސް ބަދިގޭގައި އުޅޭތީ ކުރިންހެން ދޭތެރެއަކުން އައިސް އެއްޗެހި ކިޔާނެ ފުރުޞަތެއް މިހާރު ނަސީމާއަކަށް ނުލިބެއެވެ. ރޭގަނޑު ވެސް ކުރަން ހުންނަ ކަންތައް ނިންމާލާފައި ނަވްޔާ އަވަހަށް ބަލަނީ ކޮޓަރިއަށް ވަދެވޭތޯއެވެ. އިމާޒު ކޮފީ ހަދަން ބުނެފާނެތީއެވެ. ހައްޔާން ދެކޭހިތްވި ނަމަވެސް އަމިއްލަ ހިތުގެ މައްޗަށް ނަވްޔާ ބާރު ފޯރުވީ ނަސީމާއްތަ ރުޅިއައިސްގެން މަންމައާ ދިމާއަށް އެއްޗެހި ކިޔާ އަޑުއަހަން ހިތަށް ކުޅަދާނަ ނުވާނެތީއެވެ.\nނަމަވެސް ރޭގަނޑު ކޮޓަރިއަށް ވަނުމަށްފަހު ދެން ގުނަން ފެށެނީ އިންތިޒާރުގެ ވަގުތުތަކެވެ. ހައްޔާން ފޮނުވާ މެސެޖުތަކުގެ އިންތިޒާރެވެ. ބައެއްފަހަރު މަޖާ އެއްޗެހި ލިޔެފައި އަނެއްބައި ފަހަރު ފަށުވި އިބާރާތްތަކުން ހައްޔާންގެ ހިތުގެ ހާލު ކޮންމެރެއަކު ވެސް ނަވްޔާއަށް ކިޔައިދެއެވެ. މެސެޖްތަކަށް ޖަވާބުނުދިން ނަމަވެސް ނަވްޔާގެ ހިތުގެ އެންމެ ފުންމިނަށް އެ އިބާރަތްތަކުން އަސަރު ފޯރައެވެ. ހިތުގެ ބޭޤަރާރުކަމަށް ލުޔެއް ލިބެއެވެ. އެތައް ފަހަރަކު އެ މެސެޖުތައް ކިޔައެވެ. އެހެން ހުރިހާކަމެއްގެ މަތިން އެ ވަގުތު ހަނދާންނެތެއެވެ. ބައެއްފަހަރު ހިތަށް އަރައެވެ. ހައްޔާންގެ އެ ފޮނިފޮނި އިބާރާތްތަކުގެ އެހީގައި މުޅި އުމުރު ވެސް އެއްވެސް ޝަކުވާއެއްނެތި ހޭދަކުރެވިދާނެއެވެ.\nމިރޭ ވެސް ނުނިދާ ނަވްޔާ އޮތީ ހައްޔާންގެ މެސެޖެއް ލިބޭނެކަމުގެ އިންތިޒާރުގައެވެ. ވަގުތު ފާއިތުވަމުން ދިޔަވަރަކަށް ނަވްޔާގެ ހިތަށް މާޔޫސްކަން ވެރިވަމުން ދިޔައެވެ. ހައްޔާންގެ ޚަބަރެއް މިރޭ ނުވީ ކީއްވެގެން ބާވައެވެ. މެސެޖުތަކަށް ނަވްޔާ ޖަވާބު ނުދޭތީ ފޫހިވީބާވައެވެ. ނަވްޔާ ފޯނު ބަލައިލިއެވެ. ހައްޔާނަށް މެސެޖެއް ފޮނުވަން ހިތަށްއަރާފައި ލިޔަން ފެށިއެވެ. ނަމަވެސް ލިޔާނީ ކީކޭކަމެއް ނޭނގުނެވެ. ފަށަފަށާފައި ކަމުނުގޮސްގެން އަނެއްފަހަރު ލިޔަންފަށައެވެ. އެންމެފަހުން ފޯނު ބާއްވައިފައި ނަވްޔާ ނިދޭތޯ އުޅުނެވެ. ލޯމެރެމުން ދަނިކޮށް ފޯނު ރިންގުވާން ފެށުމުން އަވަސްއަވަހަށް ފޯނު ނަގައި ބަލައިލިއެވެ. ގުޅަނީ ހައްޔާންކަން އެނގުމާ އެކު ނަވްޔާގެ ހިތް ތެޅެން ފެށިއެވެ. އެނދުން ތެދުވެވުނެވެ. އަތަށް ފޯނުލައިގެން ދެކޮޅަށް ހިނގާލަހިނގާލަ ހުއްޓާ ފޯނު ކެނޑުނެވެ.\nފޯނު ނުނެގުނީތީ އަމިއްލަ ނަފުސު ދެކެ ނަވްޔާއަށް ރުޅި އާދެވުނެވެ. ފޯނު އެނދުމައްޗަށް އެއްލާލުމަށްފަހު ނަވްޔާ އެނދުގައި އިށީނދެފައި ދެއަތުގެ ތެރެއަށް މޫނުލިއެވެ. ފޯނު ނުނެގުމަކީ އެންމެ ރަނގަޅު ގޮތް ކަމުގައި އަމިއްލަ ހިތަށް ވިސްނައިދެވޭތޯ އުޅުނެވެ. ދެވަނަ ފަހަރަށް ފޯނު ރިންގުވާން ފެށީ ނަވްޔާ އެހެން އިންދައެވެ. ނަވްޔާ ފޯނު ނެގިއެވެ. އަދި މަޑުމަޑުން ހެލޯއޭ ބުނެލިއެވެ. އެ ކޮޅުން ހައްޔާން ބުނި އެއްޗަކުން ނަވްޔާގެ ދެ ލޯ ބޮޑުވިއެވެ.


ދައުވާއަށް އިއުތިރާފްވަން، ފިލަން އުޅުނީތީ މައާފަށް އެދެން: އަދީބު | | Sangu News\nދައުވާއަށް އިއުތިރާފްވަން، ފިލަން އުޅުނީތީ މައާފަށް އެދެން: އަދީބު\n17 ސެޕްޓެމްބަރ 2019 - 08:37\nފިލަން އުޅުނީީތީ އަދީބު މައާފަށް އެދިއްޖެ. ފޮޓޯ:އަވަސް އެމްވީ\nރާއްޖެއިން ބޭރަށް ވަޑައިގެން ފިއްލަވަން އުޅުއްވީތީ ކުރީގެ ނައިބު ރައީސް އަހުމަދު އަދީބު މައާފަށް އެދިވަޑައިގެންފިއެވެ.\nޕާސްޕޯޓު ހިފަހައްޓާފައި ވަނިކޮށް ވާގޯ9ނަމަކަށް ކިޔާ ޓަގު ބޯޓުގައި ފިއްލެވި މައްސަލައިގައި ދައުލަތުން އަދީބުގެ މައްޗަށް އުފުލާފައި ވަނީ ގާނޫނު ހިންގުމަށް ހުރަސްއެޅުމުގެ ކުށުގެ ދައުވާއެވެ.\nއެ މައްސަލައިގެ ފުރަތަމަ އަޑުއެހުން މިއަދު ބާއްވާފައިވާއިރު އަދީބު ވަނީ އެއްވެސް މީހެއްގެ މަޖުބޫރުކުރުމެތްނެތި އެމަނިކުފާނުގެ މައްޗަށް އުފުލާފައިވަ ދައުވާއަށް އިއުތިރާފުވެޑައިގެންފައެވެ. އަދި ފިއްލަވައިގެން ވަޑައިގަނެވުނީތީ އެހެންމެހާ ފަރާތްތަކުގެ ކިބައިން މައާފަށް އެދިވަޑައިގަންނަވާ ކަމަށް އަދީބު ވަނީ ޝަރީއަތުގެ މަޖީލީހުގައި ވިދާޅުވެފައެވެ.\nއަދީބު ވަނީ ހުކުމް ކުރައްވާއިރު އެމަނިކުފާނުގެ ސިއްޙީ ހާލަތަށް ރިއާޔަތްކޮށްދެއްވުމަށް އެދިވަޑައިގެންފައެވެ.\nއަދީބުގެ މައްޗަށް ދައުލަތުން ކުރާ ދައުވާއަށް އަމިއްލަފުޅަށް އިއުތިރާފުވެ ވަޑައިގަތުމާއެކު ޝަރީއަތުން ވިދާޅުވީ ޖިނާއީ އިޖުރާއަތުގެ ގާނޫނުގެ 107 ވަނަ މާއްދާގެ ދަށުން،އަދީބުއަށްވެސް ގިނަ ހައްގުތަކެއް ލިބިގެންވާ ކަމަށާއި، ނަމަވެސް، އަމިއްލަ އިއުތިރާފާއި އެކު، އެ މާއްދާގެ3ވަނަ ނަމްބަރުން ފެށިގެން9ވަނަ ނަމްބަރާއި ދޭތެރޭ ބަޔާންކޮށްފައިވާ ހުރިހާ ހައްގުތައް އުނިވެގެން ދާނެ ކަމަށެވެ.\nއަހުމަދު އަދީބާއި ދެކޮޅަށް އުފުލާފައިވާ ދައުވާގައި ބަޔާންކޮށްފައިވާ ކުށަކީ، ޖުނަހުގެ 1 ވަނަ ދަރަޖައިގެ ކުށެއް ކަމަށާއި، އެހެންކަމުން، އެންމެ މަދުވެގެން3މަހާއި 18 ދުވަހުގެ ޖަލުހުކުމެއް އަންނާނެ ކަމަށް ޝަރީއަތުން ވިދާޅުވިއެވެ.\nމި މައްސަލައިގެ އިތުރު އަޑުއެހުން ތަކެއް ބޭއްވުމުގެ ބަދަލުގައި ދެން އޮންނާނީ އަވަސް ނިޔާ ކަނޑައެޅުމަށް ބާއްވާ އަޑުއެހުން ކަމަށްވެސް ފަނޑިޔާރު ވިދާޅުވިއެވެ.\nރާއްޖެއިން ފިއްލަވައިގެން ދަނިކޮށް އިންޑިއާގެ ޓުޓިކޮރިން އިން އަދީބު އަތުލައިގެންފައިވަނީ އޮގަސްޓު މަހުގެ އެއްވަނަ ދުވަހުއެވެ.\nއެ ޓަގު ބޯޓާއެކު އަދީބު އެނބުރި މާލެ ގެނައީ އޭގެ ތިން ދުވަސް ފަހުންނެވެ. ފިއްލަވަން މަސައްކަތް ކުރެއްވުމާއި ގުޅޭގޮތުން ބަންދުގެ ޝަރީއަތުގައި އަދީބު ވަނީ އެމަނިކުފާނު ފިއްލަވަން މެދުވެރިވީ އެމްއެމްޕީއާރުސީގެ ތަހުގީގަށް އެއްބާރުލުން ދެއްވަން ފެއްޓެވުމުން އައި އިންޒާރުތަކާއި ހެދިކަން ފާހަަގަ ކުރައްވާފައެވެ.\nމީގެ އިތުރުން ދައުލަތާއި އެކު ވެވަޑައިގެންފައިވާ އެއްބަސްވުމުގެ ދަށުން ތަހުގީގަށް އެއްބާރުލުން ދެއްވާއިރު މައްސަލައިގައި މިހާރުވެސް ސަރުކާރުގެ އިސްމަގާމުތަކުގައި ތިބި ނުފޫޒުގަދަ ބޭފުޅުން އޭގެ ތެރޭގައި ހިމެނޭކަމަށް އަދީބު ވަނީ ވިދާޅުވެފައެވެ.\nއަދީބު ހިފެހެއްޓުމަށްފަހު، އިންޑިއާގެ ސަލާމަތީ ބާރުތަކުން އެމަނިކުފާނު ރާއްޖޭގެ ކަނޑުގެ ސަރަހައްދުން ބޭރުން ދިވެހި ފުލުހުންނާއި ހަވާލުކޮށް، ރާއްޖެ ގެނެސްފައިވަނީ އޮގަސްޓް މަހުގެ4ވަނަ ދުވަހުއެވެ.


ކޮވިޑް-19 އެންމެ ބޮޑަށް ފެތުރޭކަމަށް ފާހަގަކޮށްފައިވަނީ ކުޅުތިކީގެ ޒަރިއްޔާއިން: ޑރ. ނަޒްލާ – Haftha\nThu,3December, 2020, 7:11 pm\nއެޗް.އީ.އޯސީގެ ތަރުޖަމާން ޑރ. ފާތުމަތު ނަޒްލާ ރަފީޤު\nކޮވިޑް-19 އެންމެ ބޮޑަށް ފެތުރޭކަމަށް ފާހަގަކޮށްފައިވަނީ ކުޅުތިކީގެ ޒަރިއްޔާއިން: ޑރ. ނަޒްލާ\nކޮވިޑް-19 މި ބަލި އެންމެ ބޮޑަށް ފެތުރޭކަމަށް ފާހަގަކޮށްފައިވަނީ ކުޅުތިކީގެ ޒަރިއްޔާއިންކަމަށް އެޗްއީއޯސީގެ ތަރުޖަމާން ޑރ. ފާތުމަތު ނަޒްލާ ރަފީޤު ވިދާޅުވެއްޖެއެވެ.\nއެޗް.އީ.އޯސީން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެ ސެންޓަރުގެ ތަރުޖަމާން ޑރ. ފާތުމަތު ނަޒްލާ ރަފީޤު ވިދާޅުވީ، ސެންޓަރސް ފޯރ ޑިސީސް ކޮންޓްރޯލް އެންޑް ޕްރިވެންޝަންގެ ބްރީފްގައި ކޮވިޑް19 މިބަލި އެންމެ ފުރަތަމަ ފެތުރެން ފެށިއިރުވެސް އަދި މިހާރުވެސް މި ބަލި އެންމެ ބޮޑަށް ފެތުރޭކަމަށް ފާހަގަކުރެވިފައިވަނީ ކުޅުތިކީގެ ޒަރިއްޔާއިންކަމަށެވެ.\nޑރ ނަޒްލާ ވިދާޅުވީ ކުޅުތިކީގެ ޒަރިއްޔާއިން ދެ ގޮތަކުން ކޯވިޑް-19ގެ ބަލި ފެތުރެމުންދާކަމަށާއި، އެއްގޮތަކީ ބަލިޖެހިފައިހުރި މީހަކާއި3ފޫޓު ނުވަތަ6ފޫޓު ކައިރީގައި ހުރުމުން އޭނާގެ ކުޅުތިއްކާއެކު ނުކުންނަށް ޖަރާސީމުތަކުގެ ސަބަބުންކަމަށެވެ. މީގެއިތުރުން ގޮނޑި ނުވަތަ މޭޒު ފަދަ ސަފޭސްއެއްގައި އެ ޖަރަސީމު ހަރުލާފައި ހުއްޓާ އެތަނުގައި އެހެން މީހަކު އަތްލުމަށްފަހު އަނގައިގައި ނުވަތަ ނޭފަތުގައި އަތްލުންފަދަކަމަކުންވެސް މި ބަލި ފެތުރެމުންދާކަމަށް ޑރ. ނަޒްލާ ވިދާޅުވިއެވެ. އެހެންކަމުން ޑރ ނަޒްލާ ވިދާޅުވީ ޖަރާސީމުތަކުގެ އަސަރުން ރައްކާތެރިވުމަށް މާސްކު އެޅުން މުހިންމު ކަމަށެވެ.\nސީ.ޑީ.ސީގެ ސައިންޓިފިކް ބްރީފްއާއި ގުޅޭގޮތުން ވާހަކަދައްކަވަމުން ޑރ. ނަޒްލާ ވިދާޅުވީ، ކުޅުތިކީގެ ޒަރިއްޔާއިން ދެ ގޮތަކަށް ކޯވިޑް-19ގެ ބަލި ފެތުރެމުންދާއިރު އިތުރަށް އެއަރބޯން ޓްރާންސްމިޝަނެއް ބައެއް ހާލަތްތަކުގައި ހިނގާނެކަމަށް ސީ.ޑީ.ސީން ފާހަގަކޮށްފައިވީނަމަވެސް، އެ ފުރުޞަތު އެންމެ ބޮޑީ ވެންޓިލޭޝަން ރަނގަޅުނޫން، ނުވަތަ ވައި ދައުރުނުވާނެހެން ބަންދުވެފައި ހުންނަ ތަންތަނުގައިކަމަށެވެ.\nއެގޮތުން އެފަދަ ތަނެއްގައި ގިނަ ބަޔަކު މާސްކް ނާޅާ އެއްވެގެންތިބެ ވާހަކަދެއްކުމާއި ކެއުންފަދަ ކަންކަން ކުރާނަމަ ވައިގެ ޒަރިޔާއިން ކޯވިޑް-19 ޖައްސާ ވައިރަސް އެކެއްގެ ގައިން އަނެކެއްގެ ގަޔަށް ފެތުރުމުގެ ފުރުޞަތު ބޮޑުކަމަށްވެސް ޑރ. ނަޒްލާ ވިދާޅުވިއެވެ.\nފާހަގަ: ހަފްތާ, ކޮވިޑް19, ޑރ ނަޒްލާ


Sarukaarah faadu kiyaigen vazeefaa in vaki kuri massala committee in balaane: Inthi\nސަރުކާރަށް ފާޑުކިޔައިގެން ވަޒީފާއިން ވަކިކުރި މައްސަލަ ކޮމިޓީން ބަލާނެ: އިންތި\nޖުޑިޝަރީ ކޮމިޓީގެ މުގައްރިރު، މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ (އިންތި) -- ފޮޓޯ: މަޖިލީސް\nރައީސް އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ސޯޝަލް މީޑިއާގައި ފާޑުކިޔާފައިވާ ކަމަށް ބުނެ ހިތަދޫ ޕޯޓް ލިމިޓެޑް (އެޗްޕީއެލް) ގެ މުވައްޒަފަކު ވަޒީފާއިން ވަކިކުރި މައްސަލަ ރައްޔިތުންގެ މަޖިލީހުގެ ޖުޑީޝަރީ ކޮމިޓީން ބަލާނެ ކަމަށް އެ ކޮމިޓީގެ މުގައްރިރު އިމްތިޔާޒު ފަހުމީ (އިންތި) ވިދާޅުވެއްޖެ އެވެ.\nމި ކަމާ ގުޅިގެން ޖުޑިޝަރީ ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެންބަރު އިންތި ކުރެއްވި ޓްވީޓެއްގައި ވިދާޅުވީ ސަރުކާރަށް ފާޑުކިޔުން ފަދަ ކަމެއްގައި ވަޒީފާއިން ވަކިކޮށްފައިވާނަމަ ޓްރައިބިއުނަލް ޒިންމާވާ ގޮތަށް ޖުޑީޝަރީ ކޮމިޓީން ފާރަވެރިވާނެ ކަމަށެވެ.\nރައީސް ސޯލިހަށާއި ރައީސް ނަޝީދަށް ފާޑުކީ ކަމަށް ބުނެ އެޗްޕީއެލްގެ މުވައްޒަފަކު ވަކިކުރިއިރު، އެފަދަ ކަންކަމުގައި މި ސަރުކާރުގައި އެއްވެސް މުވައްޒަފެއްގެ ވަޒީފާ ނުގެއްލޭނެ ކަމަށް މި ދެ ބޭފުޅުން އެތައް ފަހަރަކު ވިދާޅުވެފައިވެ އެވެ. ސިޔާސީ ފިކުރު ތަފާތުވިޔަސް ވަޒީފާއިން ވަކި ނުކުރުމަކީ ރައީސް ސޯލިހްގެ ރިޔާސީ ވައުދުފުޅެއް ވެސް މެ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ރައީސް އޮފީސް އިމްތިޔާޒު ފަހުމީ ޕޮލިޓިކްސް ޝަރުއީ ދާއިރާ ރިފޯމް ކުރުން ވަޒީފާއާބެހޭ ޓްރައިބިއުނަލް


ނަމޫނާ ލިޔުން – އުމުރާ ގުޅޭ ގޮތުން ކާން ޖެހޭނީ ކިހާ ކެލަރީއެއް – Uthuru Oivaru\nފުރަތަމަ ސަފުހާ / އަތޮޅު ތަކުން / ށ. އަތޮލޫ / ނަމޫނާ ލިޔުން – އުމުރާ ގުޅޭ ގޮތުން ކާން ޖެހޭނީ ކިހާ ކެލަރީއެއް\nUO Webmaster 28/05/2017\tށ. އަތޮލޫ, އަތޮޅު ތަކުން, ސިއްޙަތު ކޮމެންޓު ކުރައްވާ 114 ވިޔު\nބަރުދަން ލުއިކުރުމުގެ ވާހަކަ ދައްކާ ނަމަ އެންމެ ފުރަތަމަ ވެސް އަންނާނީ ކެލަރީސްގެ ވާހަކަ އެވެ. އެކި އުމުރުގެ މީހުންނަށް ކެލަރީސް ބޭނުންވަނީ އެކި މިންވަރަށެވެ. ކެލަރީސް ލިބެނީ ކާބޯތަކެތިން ކަމަށް ވާއިރު ބަރުދަން ލުއިކުރުމަށް ނުވަތަ އެކަށީގެންވާ ބަރުދަނެއްގައި ހުރުމަށް ކެލަރީސް ނަގަން ޖެހޭނީ އެ މީހެއްގެ އުމުރާއި އެ މީހެއްގެ ސިއްހަތާ ގުޅޭ މިންވަރަކަށެވެ.\nވަރަށް ކުރިންސުރެ ބުނަމުން އަންނަނީ އަންހެނަކަށް ނަމަ ދުވާލަކަށް ބޭނުންވާނީ 2000 ކެލަރީސް ކަމަށެވެ. އަދި ފިރިހެނެއް ނަމަ 2500 ކެލަރީސް ކަމަށެވެ.\nދިރާސާތަކުގައި ބުނެފައި ވަނީ ބޯދާ މި ބުނުން މުޅިން ގޯސް ނޫން ކަމަށާއި ކެލަރީސް ބޭނުންވަނީ ގާތްގަނޑަކަށް މި މިންވަރަށް ކަމަށެވެ. އެކަމަކު މީހާގެ އުމުރަށް އަންނަމުންދާ ބަދަލާ އެކު ކެލަރީސްގެ މިންވަރަށް ވެސް ބޮޑެތި ބަދަލުތަކެއް އަންނަކަން ވަނީ ފާހަގަވެފަ އެވެ.\nޔޫސީއެލްއޭގެ ސްޓެޓިސްޓީޝިއަން ނަތަން ޔާއޫ ވަނީ އެމެރިކާގެ ޑިޕާޓްމަންޓް އޮފް ހެލްތު އެންޑް ހިއުމަން ސާވިސްގެ ތަފާސް ހިސާބުތައް ދިރާސާކުރުމަށް ފަހު، އުމުރާ ގުޅޭ ގޮތުން ކެލަރީސް ބޭނުންވާ މިންވަރާ ގުޅޭ ތާވަލެއް އެކުލަވާލައިފަ އެވެ.\nދިރާސާގައި ބުނެފައި ވަނީ ގިނައިރު އިށީނދެ ތިބޭ އަންހެނުންނަށް ދުވާލަކަށް ބޭނުންވާ މިންވަރަކީ 1800 ކެލަރީސް ކަމަށެވެ. އެއީ އުމުރުން 25-30 އަހަރާ ދެމެދުގެ މީހުންނަށެވެ. އެކަމަކު އުމުރުން 50 އަށް އަރާއިރު މި މިންވަރު 1600 އަށް ދަށްވެ އެވެ. ހަރަކާތްތެރިކޮށް އުޅޭ 20 އަހަރާއި 30 އަހަރާ ދެމެދުގެ އަންހެނަކު ނަމަ ދުވާލަކަށް 2400 ކެލަރީސް ބޭނުންވެ އެވެ. އަދި ހަރަކާތްތެރި އަންހެނަކު ނަމަ އުމުރުން 60 އަހަރު ވުމުން ބޭނުންވަނީ 2000 ކެލަރީސް އެވެ.\nސިއްހަތު ރަނގަޅު ފިރިހެނެއް ނަމަ 20-30 އަހަރާ ދެމެދުގައި ދުވާލަކަށް 3000 ކެލަރީސްއާ ހަމަޔަށް ކެއުމަކީ މައްސަލައެެއް ނޫނެވެ. އެކަމަކު އުމުރުން 60 ވުމުން މި މިންވަރު 2600 އަށް ދަށްކޮށްލަން ޖެހެ އެވެ.


ޓެލެގްރާމްގައި ބަރަހަނާ ފޮޓޯތައް ލީކްކުރި މައްސަލާގައި ގިނަ ދައުވާތަކެއް\n26 ސެޕްޓެންބަރު 2021 - 21:25 0\nކުރިމިނަލް ކޯޓުގައި: ބަރަހަނާ ފޮޓޯ ލީކްކުރި މައްސަލާގައި 11 ދައުވާއެއް އުފުލި\nސޯޝަލް މީޑިއާއަށް އެކި މީހުންގެ ބަރަހަނާތައް ފޮޓޯތައް އަޅައިގެން ގްރޫޕްތައް ހިންގި ކަމުގެ ތުހުމަތުވާ މީހާގެ މައްޗަށް ގިނަ ދައުވާތަކެއް ޕްރޮސިކިއުޓާ ޖެނަރަލްގެ އޮފީހުން އުފުލައި, މައްސަލަ ކުރިމިނަލް ކޯޓަށް ފޮނުވައިފި އެވެ.\nމި މައްސަލާގައި ދައުވާ އުފުލާފައިވަނީ މިހާރު ފުލުހުންގެ ބަންދުގައި ހުރި, މއ. އިސްޕަންޖުގެ، މުހައްމަދު މަސާއިދު ބިން ސަމީއުގެ މައްޗަށެވެ.\nޕްރޮސިކިއުޓާ ޖެނަރަލްގެ އޮފީހުން ބުނާ ގޮތުގައި އެކިދުވަސްމަތިން އެކި މީހުންގެ ސޯޝަލް މީޑިއާ އެކައުންޓްތަކާއި، ޒާތީ މުއާމަލާތް ހިމެނޭ އެހެނިހެން އެކައުންޓްތައް މަސާއިދު ހެކްކުރި އެވެ. އަދި, އެކި މީހުންގެ ޒާތީ މައުލޫމާތާއި އެމީހުންގެ ބަރަހަނާ މަންޒަރު ދައްކުވައިދޭ ފޮޓޯ އަދި ވީޑިއޯ ނެގުމަށްފަހު ޓެލެގްރާމް އާއި އެހެނިހެން ސޯޝަލް މީޑިއާގެ ޕްލެޓްފޯމްތަކުގައި އޭނާ ހާމަކުރި އެވެ.\nއޭނާގެ މައްޗަށް އުފުލި ދައުވާތައް\nއޮރިޔާން ކާޑު ގެންގުޅުމުގެ ކުށުގެ ތިން ދައުވާ\nއޮރިޔާން ކާޑު ފެތުރުމުގެ ކުށުގެ ތިން ދައުވާ.\nއެނގިހުރެ ހުއްދަނޫން ގޮތުގައި މައުލޫމާތު ހޯދުމުގެ ކުށުގެ ދައުވާ.\nއެނގިހުރެ ހުއްދަނޫން ގޮތުގައި މައުލޫމާތު ހޯދަން އުޅުމުގެ ކުށުގެ ދައުވާ.\nއަދުލުއިންސާފު ގާއިމުކުރުމަށް ހުރަސްއެޅުމުގެ ކުށުގެ ދައުވާ\nއެހެން މީހެއްގެ މުދަލެއްގެ މައްޗަށް ހުއްދަނޫން ގޮތެއްގައި ބާރުހިންގުމުގެ ކުށުގެ ދައުވާ\nއެނގިހުރެ ހުއްދަނޫން ތަނަކަށް ވަނުމުގެ ކުށުގެ ދައުވާ.\nމަސާއިދުގެ ބަންދުގެ މަޖިލީހުގައި ފުލުހުން ބުނެފައިވާ ގޮތުގައި އޭނާ ގެންގުޅުނު ހާޑްޑްރައިވަކުން މިލިއަނެއްހާ ފޮޓޯ ފެނިފައިވެ އެވެ. އޭނާގެ އަތުން ފުލުހުން ޖުމްލަ 10 ހާޑްޑްރައިވް ހޯދި އެވެ. މި މައްސަލާގައި ގިނަ އަދަދެއްގެ ވިކްޓިމް ހިމެނޭ ކަމަށް ވެސް ދައުލަތުން ވަނީ ބުނެފަ އެވެ.


Vagun hifan karantu dhanthura nuhedheyne, e'ee adhabu liben jehey kusheh! | Mihaaru\nހުސެއިން ސިމާދު. ގއ. ވިލިނގިލީގައި ދިރިއުޅެމުން އަންނަ ސިމާދު މަރުވީ ބަޔަކު މީހުން ހެދި ކަރަންޓު ދަންތުރައެއްގައި ޖެހިގެން ކަމަށް އެ ރަށު ބައެއް މީހުން ބުނޭ.\nވަގުން ހިފަން ކަރަންޓް ދަންތުރަ ނުހެދޭނެ، އެއީ އަދަބު ލިބެން ޖެހޭ ކުށެއް!\n24 ފެބުރުއަރީ 2019 - 12:47 135 comments\nވަގުން ހިފުމަށް ކަރަންޓު ދަންތުރަ ފަދަ ތަކެތި ހެދުމަކީ ގާނޫނުގައި ކުށެއް ކަމަށާއި ގއ. ވިލިނގިލީގައި ދަންތުރައެއްގައި ޖެހި މިދިޔަ އާދިއްތަ ދުވަހު ހުސެއިން ސިމާދު މަރުވި މައްސަލައިގައި، އެކަން ކުރި މީހުން ހޯދައި ހައްގު އަދަބު ދޭން ޖެހޭނެ ކަމަށް ގާނޫނީ ބައެއް ވަކީލުން މިއަދު ބުނެފި އެވެ.\nވިލިނގިލީގައި ސަފާރީއެއް ބަނުމަށް ހަދާފައި ހުރި ހަރުގެ ތެރޭގައި ސ. ހިތަދޫ ހިޔާލީގެ ސިމާދު، 36، މަރުވީ އެތަނުން ވައްކަން ކުރާތީ، ވަގުން ހިފުމަށް ބަޔަކު ހެދި ކަރަންޓު ދަންތުރައެއްގައި ޖެހިގެން ކަމަށް އެ ރަށު ބައެއް މީހުން ވަނީ ބުނެފަ އެވެ.\nވިލިނގިލި މީހަކާ ކައިވެނިކޮށްގެން ރަށުގައި އުޅޭތާ 12 އަހަރު ވެފައިވާ ސިމާދަކީ މަސްތުވާތަކެތި ބޭނުންކުރުމާއި ވައްކަން ކުރުމުގެ ކުށުގެ ރިކޯޑު އޮންނަ މީހެކެވެ.\nގއ. ވިލިނގިލި: ސިމާދުގެ މަރުގެ މައްސަލާގައި އެކެއްގެ ބަޔާން ވަނީ ނަގާފައި\nSimad maruvee vagun jassan hedhi karantu dhanthura eggai jehigen\nއެ ހަރުގެ ބެލެހެއްޓުމުގެ ހުރިހާ ޒިންމާއަކާ ހަވާލުވެ ހުރި އުމުރުން ގާތްގަނޑަކަށް 50 އަހަރުގެ ސައީދު ހަސަންގެ ބަޔާން ފުލުހުން މިހާރު ވަނީ ނަގައިފަ އެވެ. ސިމާދުގެ މަރުގެ މައްސަލަ ފުލުހުން ތަހުގީގު ކުރަމުން އަންނަ އިރު، އެ މައްސަލައިގެ ތުހުމަތުގައި އެއްވެސް މީހަކު އަދި ހައްޔަރެއް ނުކުރެ އެވެ.\nގާނޫނުލްއުގޫބާތުގެ 110 ވަނަ މާއްދާގެ (ށ) ގައި ބުނެފައި ވަނީ މީހެއްގެ ފުރާނައިގެ އަގަށް އެއްވެސް ފަރުވާލެއް ނެތް ކަމަށް ދައްކުވައިދޭ ހާލަތެއްގައި ކުރާ ފަރުވާ ކުޑަ އަމަލެއްގެ ސަބަބުން މީހަކު މެރުމަކީ ކުށެއް ކަމަށެވެ. މި ކުށަކީ ޖުނަހްގެ އެއް ވަނަ ދަރަޖައިގެ ކުށެކެވެ.\nގާނޫނީ ވަކީލް މަހްފޫޒް ސައީދު "މިހާރު" އަށް ވިދާޅުވީ ސަލާމަތީ ސަބަބުތަކަށްޓަކައި ނަމަވެސް މީހުންގެ ފުރާނަ އަށް ގެއްލުންވާނެ ފަދަ ވަސީލަތްތަކާއި ނިޒާމުތައް ގާއިމު ކުރުމަކީ ރާއްޖޭގެ ގާނޫނުތައް ހުއްދަ ކުރާ ކަމެއް ނޫން ކަމަށެވެ. އެގޮތުން، ސެކިއުރިޓީގެ ނަމުގައި ކަރަންޓު ދަންތުރަ ޖެހުމާއި ދޮރު ހުޅުވުމުން ނުވަތަ އަތްލުމުން ކަރަންޓު ޝޮކް ޖެހޭ ގޮތަށް ހުރުމަކީ ކޮށްގެން ވާނެ ކަމެއް ނޫން ކަމަށް އޭނާ ވިދާޅުވި އެވެ.\n"ޓިނު ޖަހައިގެން ތަނެއް ބަންދު ކުރެވިދާނެ. ދަގަނޑު ފެންސް ވެސް ޖެހިދާނެ. އެ ފެންސަކީ ކަރަންޓް ދީފައި ހުރި ދަންތުރަ އަކަށް ވެގެން ނުވާނެ،" މަހްފޫޒް ވިދާޅުވި އެވެ.\nއޭނާ ވިދާޅުވީ ވަގުންނަށް އަނިޔާވާ ގޮތަށް ކަންކަން ކުރުމުގެ ބަދަލުގައި ރަނގަޅު ސެކިއުރިޓީ ނިޒާމެއް ގާއިމު ކުރުން މުހިންމު ކަމަށެވެ. އަދި ސެކިއުރިޓީ ދޭ ކުންފުނިތަކުގެ ހިދުމަތްތައް ފުޅާވެ ކުރި އަރާފައިވާތީ އެ ތަންތަނުގެ ބޭނުން ހިފިދާނެ ކަމަށް ވެސް އޭނާ ވިދާޅުވި އެވެ.\n"ހަގީގަތުގައި ރަނގަޅު ސެކިއުރިޓީ ނިޒާމެއް ގާއިމުކޮށްފައި، ދެން ވަގުންގެ އުނދަގޫ ބޮޑުވާ ނަމަ، ލިބިފައިވާ ހެކީގެ އަލީގައި ކަމާ ބެހޭ ފަރާތްތަކަށް ހުށަހަޅަން ވާނީ،" މަހްފޫޒް ވިދާޅުވި އެވެ.\nއެ ކުށުގެ އަދަބެއްގެ ގޮތުގައި އުމުރު ދުވަހުގެ ޖަލު ހުކުމެއް ކަނޑައެޅިފައި އޮތްއިރު، މަހްފޫޒް ވިދާޅުވި ގޮތުގައި، ސިމާދުގެ މަރުގެ މައްސަލައިގައި ބަޔަކު ފަރުވާ ކުޑަ އަމަލެއް ހިންގާފައިވާ ކަން ފުލުހުންނަށް ސާބިތުވެއްޖެ ނަމަ، އެކަން ކުރި ބައެއްގެ މައްޗަށް، އެ ކުށުގެ އުންސުރުތައް ފުރިހަމަވެ އެވެ.\nއެހެން ވަކީލަކު ވިދާޅުވީ އަމިއްލަ ގެދޮރާއި މުދަލުގެ ރައްކާތެރިކަމާ މެދު ކޮންމެ މީހަކު ވެސް ކަންބޮޑުވާނެ ކަމަށެވެ. ނަމަވެސް އެ އެއްޗެހީގެ ރައްކާތެރިކަން ކަށަވަރު ކުރުމުގެ ގޮތުން އެހެން މީހެއްގެ ފުރާނަ އަށް ގެއްލުންވާ ފަދަ ކަމެއް ކުރުމަކީ ކުށެއް އޭނާ ވިދާޅުވި އެވެ.\n"ގޯތި ގެދޮރާއި މުދާ ރައްކާތެރި ކުރަން ވާނީ އެހެން މީހެއްގެ ފުރާނަ އަށް ނުރައްކަލެއް އުފައްދައިގެން ނޫން. އެއީ ގާނޫނީ ގޮތުން ބޮޑެތި އަދަބު ލިބޭނެ ކުށެއް،" އެ ވަކީލު ވިދާޅުވި އެވެ.\n"މިސާލަކަށް ހިތުގެ ބަލި ނޫނީ ލޭގެ ޕްރެޝަރު ހުންނަ މީހުން، ކަރަންޓު ދަންތުރައެއް ހަދާފައި ހުންނަ ތަނަކަށް ވަދެގެން ހިތް ހުއްޓިގެން މަރުވުމަކީ ވަރަށް ގާތް ކަމެއް."\nވިލިނގިލިން ވާހަކަ ދެއްކި ބައެއް މީހުން ބުނެފައި ވަނީ ސިމާދަކީ އެ ރަށުގައި އޮންނަ ގްރޫޕަކަށް ނިސްބަތްވާ މީހެއް ކަމަށާއި އެ ގްރޫޕްގެ މީހުން ވަރަށް ގިނަ އިން އެ ހަރުގެއަށް ގޮސް ވައްކަންކޮށް ހަދާތީ، ހަރުގެ ބަލަހައްޓާ މީހާ، އެ މައްސަލަ ފުލުހުންނަށް ހުށަހެޅުމުން އެއްވެސް ފިޔަވަޅެއް އަޅާފައި ނެތް ކަމަށެވެ.\nވިލިނގިލީ ބައެއް މީހުން ހަރުގެ އިން ވައްކަން ކުރުން އާންމުވުމާ ގުޅިގެން ބަޔަކު ކަރަންޓު ދަންތުރައެއް ހަދައި، އެތަނުގައި ބެހެއްޓި ކަމަށާއި އެންމެ ފަހުން އެ މަޅީގައި ޖެހުނީ ސިމާދު ކަމަށް އެ ރަށުގެ ބައެއް މީހުން ބުނެ އެވެ.\nސިމާދު މަރުވީ އޭގައި ޖެހިގެން ކަމަށް ވަރަށް ބޮޑަށް ބެލެވެ އެވެ. އަތާއި މެޔާއި ކަރުން މަތީގައި ބޮޑެތި ޒަހަމްތަކެއް ފެންނަން ހުއްޓެވެ. ފުލުހުން ބުނާ ގޮތުގައި އެއީ ތޫނު އެއްޗަކުން ލިބިފައިވާ ޒަހަމްތަކެއް ނޫނެވެ. އެއީ ފިހިގެން ލިބުނު ޒަހަމްތަކެއް ކަމަށް ފުލުހުން ބުނެ އެވެ.\nއިތުރު ލިޔުންތައް ކުށްކުރުން ސ. ހިތަދޫ އައްޑޫ ފުލުހުން ގއ. އަތޮޅު މީހުން މެރުން ގއ. ވިލިގިލި ވަކީލް މަހްފޫޒް ސައީދު\nސިމާދުގެ މަރުގެ މައްސަލައިގައި މީހަކު ހައްޔަރެއް ނުކުރޭ


Anehkaaves Mira ge loabee ge vaahak eh: Mifaharu ves Amilla raagakun\nއަނެއްކާވެސް މީރާގެ ލޯބީގެ ވާހަކައެއް: މިފަހަރު ވެސް އަމިއްލަ ރާގަކުން!\nލަވައިގެ ޕްރޮމޯޝަނަލް ޕޯސްޓަރެއްގައި މީރާ އާއި އައިމަން: ދެ މީހުންގެ ކެމިސްޓްރީ ވަރަށް ވަރުގަދަ.\nހަޔާތަށް އައިސް އެކުގައި އުފާވެރި ދުވަސްތަކެއް ހޭދަކުރުމަށް ފަހު ތިމާ ދޫކޮށްލާފައި ދިޔަ ލޯބިވެރިއެއްގެ ވާހަކަ ލަވައެއްގައި ކިޔައިދިނުމަކީ ފަސޭހަ ކަމަކަށް ވެދާނެ ހެއްޔެވެ؟ ބައެއް މީހުންނަށް މިކަން މާ އުނދަގޫ ކަމަކަށްވިޔަސް ގިނަ ލަވަކިޔުންތެރިންނަށް މިއީ ހަމަ އެއްވެސް ކަމެއް ނޫނެވެ.\nމިސާލަކަށް މަޝްހޫރު އަދި އެހާމެ ހުނަރުވެރި ލަވަކިޔުންތެރިޔާ މީރާ މުހައްމަދެވެ. އެ ކުއްޖާގެ "ހާޓު ބުރޭކުވި" ވަރެއް ވެސް އަހަރެމެންނަކަށް ކިޔައިދޭކަށް ނޭނގެ އެވެ. ޔާމީނުއެއްގެ ލޯތްބަކާއި ޖުމާއެއްގެ ލޯތްބެއް ވެސް ފޮޅިގެން މިލައިގެން އެ ދިޔައީ ނިކަން ފަލަ ސުރުހީތަކުގަ އެވެ.\nކޮންމެއަކަސް މި އުޅެނީ އެ ވާހަކަތަކަށް ގޮސް މާޒީގެ ލޯބި ކޮންނާކަށް ނޫނެވެ. މީރާ މުހައްމަދުގެ އާ ލަވައެއްގެ ވާހަކަ ކިޔައިދޭށެވެ. އެ ލަވަ އަކީ ގޮތަކަށް ބުނަނީ ނަމަ ލޯބިވެރިންނަށް އޮތް ހަދިޔާއެކެވެ.\nއެކަމަކު މީރާގެ ހަޔާތުގެ ލޯބީގެ ވާހަކައަކުންނެވެ. ލޯބީގެ އަމިއްލަ ވާހަކައެއް، ލޯބީގެ އަމިއްލަ ރާގަކުންނެވެ.\nއަންނަ ފެބްރުއަރީ މަހު ނުވަތަ ލޯބިވެރިންގެ ދުވަހޭ ކިޔުނު ވެލެންޓައިންސް ޑޭ އަށް ހާއްސަކޮށް އެ ދުވަހު ނެރުމަށް މަސައްކަތްކުރަމުން އަންނަ މީރާގެ އާ ލަވަ އަށް އަދި ނަމެއް ދީފައި ނެތަސް މި ލަވަ ވަރަށް ވެސް ހާއްސަ އެވެ. ކުރިން ވެސް ބުނި ފަދައިން ހާއްސަވާ އެއް ސަބަބަކީ، މީރާގެ ހަޔާތުގެ ލޯބީގެ ވާހަކައަކަށް މި ލަވަވުމެވެ.\nއަނެއް ސަބަބަކީ، މިއީ އޭނާ އެންމެފަހުން ގެނެސްދިން އަމިއްލަ ރާގުގެ ލަވަ، "ލޯތްބަކީ" ގެ ސީކުއެލްއެއް ނުވަތަ ދެ ވަނަ ބައެއް ނުވަތަ އޭގެ ނުނިމި އޮތް ބަޔަށްވުމެވެ.\n"މިއީ މިފަހުން ނެރުނު ލޯތްބަކީ ލަވައިގެ ކޮންޓިނުއޭޝަންއެއް. އޭރު ވެސް ރާވާފައި އޮތީ މި ލަވަ މިގޮތަށް ސީކުއެލްއެއްގެ ގޮތުގައި ގެނެސްދޭން،" ލަވައާ ބެހޭ ގޮތުން ވާހަކަ ދައްކަމުން މީރާ ބުންޏެވެ.\n"މި ދެ ލަވައިގައި ވެސް ކިޔައިދެނީ މީރާގެ ލައިފަށް އައި މީހެއްގެ ވާހަކަ. އައިސްސަ ގޮސްސަވީ މީހެއްގެ ވާހަކަ."\nއަނެއްކާ އެ މީހަކީ ކާކު ހެއްޔެވެ؟ އަންނަ ފެބްރުއަރީ މަހުގެ 14 އަށް ވީޑިއޯ ލަވައެއް ތައްޔާރުކޮށްގެން އުޅޭ މީރާގެ ކުރީގެ ލޯބިވެރިޔާ ޖުމައި (ޖުމާ) ހެއްޔެވެ؟ އެއެއް ނޭނގެ އެވެ.\nފާހަގަކޮށްލަން ޖެހެނީ ހުނަރުން ފުރިފައިހުރި މީރާގެ ހުނަރުވެރިކަން މިފަހުން އާ އުސްމިނަކަށް އަރައިގެން ގޮސްފައިވާ ކަމެވެ. ވަކިން ހާއްސަކޮށް އަމިއްލަ ރާގުތަކެއް އެންމެފަހުން އޭނާ އާންމުކުރަން ފަށާފައިވުމަކީ ގިނަ ބަޔަކު އެކަމަކަށް ތަރުހީބުދޭ ކަމެކެވެ.\nމީރާ ބުނީ ކަވަ ލަވަތަކެއް މީގެ ކުރިން ގެނެސްދިން ނަމަވެސް އަމިއްލަ ރާގަކީ އަބަދުވެސް އެންމެ ޕާފޯމްކުރަން ބޭނުންވާ ވައްތަރުގެ ލަވަ ކަމަށެވެ.\n"ހަގީގަތުގައި އަބަދުވެސް ބޭޏުންވޭ އަމިއްލަ ރާގުކިޔަން. އެކަމަކު ވާގޮތަކީ އަމިއްލަ ރާގަށް ލަވަކިޔަން ކުރިން ވަގުތު ނުވަނީ،" އަމިއްލަ އަށް ލަވަ ލިޔެ އެއަށް މެލޮޑީ އާއި މިއުޒިކް ވެސް އުފައްދަމުން އަންނަ ހުނަރުވެރިޔާ ބުންޏެވެ.\nއޭނާ ބުނީ އަމިއްލަ ރާގުގެ އަލްބަމެއް ވެސް ނެރުމުގެ ވަގުތު މިހާރު ޖެހިއްޖެ ކަމަށެވެ. ޔަގީނަށް ވެސް މިއީ މީރާގެ މިއުޒިކަށް އަދި ވަކިން ހާއްސަކޮށް ދިވެހި އަމިއްލަ ރާގުތަކަށް ލޯބިކުރާ ފަރާތްތަކަށް އޮތް އުފާވެރި ޚަބަރެކެވެ.\nމީރާގެ އާ ލަވައިގެ ވީޑިއޯގައި ވެސް އޭނާއާ އެކު ފެނިގެންދާނީ "ލޯތްބަކީ" ގެ ވީޑިއޯ އިން އޭނާގެ ހިތްއަތުލި ޒުވާން އައިމަން އަހުމަދު އެވެ. މި ލަވައިގެ ވީޑިއޯ މަސައްކަތްކުރަމުން އަންނަނީ ހިޕްހޮޕް މިއުޒިކްގައި ފާހަގަކޮށްލެވޭ ޒުވާން ހުނަރުވެރިންތަކެއް ނިސްބަތްވާ ޕްރޮޑަކްޝަން ހައުސްއެއް ކަމުގައިވާ ސިމްބޮލިކް ރިކޯޑްސް އިންނެވެ.\nމީރާ ބުނީ "ލޯތްބަކީ" ގެ ވީޑިއޯއާ އަޅާބަލާއިރު މި ލަވައިގެ ވީޑިއޯ ތަފާތުވާ ކަމަށެވެ.\nކުއްލިއަކަށް މީރާ ހިކިއްޖެ! މެނޭޖަރެއް ވެސް ހޯދައިފި!\nސަނަމް ބޭންޑާއެކު މީރާ ރިކޯޑްކުރި ވީޑިއޯ ލަވަ: ގައިން ހީބިހި ނަގާނެ!


Samsung ge faiy jahailevey phone ge technology vagah nagaifi | Mihaaru\nސެމްސަންގްގެ ފަތްޖަހައިލެވޭ ފޯނު މިދިޔަ މަހު ދައްކައިލަނީ.\nސެމްސަންގްގެ ފަތްޖެހޭ ފޯނުގެ ޓެކްނޮލޮޖީ ވަގަށް ނަގައި ޗައިނާ އަށް ވިއްކާލައިފި\nފަތްޖަހައިލެވޭ ގޮތަށް ފަރުމާ ކުރާ ސްމާޓް ފޯނުގެ ނަކަލެއް މިދިޔަ މަހުގެ ތެރޭގައި ދައްކާލައި އަންނަ އަހަރު އެ ޒާތުގެ ފޯނު ބާޒާރަށް ނެރޭނެކަން ދެކުނު ކޮރެއާގެ މަޝްހޫރު ކުންފުނި ސެމްސަންގުން އިއުލާންކޮށްފައި ވަނިކޮށް އެ ކުންފުނީގެ ފަތްޖަހައިލެވޭ ފޯނުގެ ޓެކްނޮލޮޖީ ވަގަށް ނަގައި ޗައިނާގެ ކުންފުނިތަކަކަށް ވިއްކައިލި މައްސަލައެއްގައި 11 މީހެއްގެ މައްޗަށް ބުރާސްފަތި ދުވަހު ދައުވާކޮށްފި އެވެ.\nސުވޯން ޑިސްޓްރިކްޓްގެ ޕްރޮސެކިއުޓާ އޮފީހުން ބުނި ގޮތުގައި ސެމްސަންގެ ފަތްޖަހައިލެވޭ ފޯނުގެ ޓެކްނޮލޮޖީ ވިއްކައިލީ ޗައިނާގެ ދެ ކުންފުންޏަކަށެވެ. އަދި މި މައްސަލާގައި 11 މީހެއްގެ މައްޗަށް ދައުވާކޮށް، ތުހުމަތު ކުރެވޭ ތިން މީހަކު ހައްޔަރުކޮށްފައިވާ އިރު، ބާކީ ތިބި މީހުން ހޯދައި، ހައްޔަރު ކުރަން ވަނީ އިންޓަޕޯލްގެ އެހީތެރި ކަމަށް ވެސް އެދިފަ އެވެ.\nޗައިނާގެ ކުންފުނިތަކަކަށް ޓެކްނޮލޮޖީ ވިއްކައިލި ނަމަވެސް އެ ދެ ކުންފުންޏަކީ ކޮބައިކަމާއި މިކަމުގައި ޝާމިލުވާ އެއްވެސް މީހެއްގެ ނަމެއް ހާމައެއް ނުކުރެ އެވެ.\nނަމަވެސް ޕްރޮސެކިއުޓާ އޮފީހުން ބުނީ "ސެމްސަންގްގެ ފްލެކްސިބަލް އޯލެޑް އެޖް ޕެނެލް 3ޑީ ލެމިނޭޝަން" ޗައިނާގެ ބަޔަކަށް ވިއްކައިލީ ސެމްސަންގްގެ ސަޕްލަޔަރެއް ކަމަށެވެ. އަދި ދެ ކުންފުންޏަކަށް ޓެކްނޮލޮޖީ ވިއްކައިލީ ގާތްގަނޑަކަށް 14 މިލިއަން ޑޮލަރަށް ކަމަށް ވެސް ޕްރޮސެކިއުޓަރުން ބުންޏެވެ.\nފަތްޖަހައިލެވޭ ގޮތަށް ފޯނު ފަރުމާ ކުރުމުގެ ޓެކްލޮޖީއަކީ ހަ އަހަރު ވަންދެން ސެމްސަންގުން ކުރި މަސައްކަތުގެ ނަތީޖާ އެވެ. އަދި އެ ކުންފުނިން ވަނީ އެކަމަށް 130 މިލިއަން ޑޮލަރު ހަރަދުކޮށްފަ އެވެ.\nSamsunge fahjhailevey phone anna aharu\nސެމްސަންގެ ފަތްޖަހައިލެވޭ ފޯނު ދައްކައިލީ މިދިޔަ މަހު.\nމޮބައިލް ފޯނުގެ ވިޔަފާރީގެ ތެރޭގައި އުޅޭ ބޮޑެތި ކުންފުނިތަކުން ފަތްޖަހައިލެވޭ ފޯނު އުފެއްދުމުގެ ޝަރަފު ހޯދަން ފޫގަޅާފައިވާ އިރު، މިކަން ކާމިޔާބު ކުރި ފުރަތަމަ ކުންފުންޏަކީ ސެމްސަންގެވެ.\nއެކަމަކު ސެމްސަންގްއާ ވާދަވެރި ވާވޭ ނިސްބަތްވާ ޗައިނާ އަށް ސެމްސަންގްގެ ޓެކޮނޮލޮޖީ ވިއްކައިލުމާ އެކު މިހާރު ގިނަ ބަޔަކު އެންމެ ބޮޑަށް ބަލަން ބޭނުންވާ މި ވައްކަމުގައި ވާވޭއާ ގުޅުމެއްވޭތޯ އެވެ.\nއިތުރު ލިޔުންތައް ޗައިނާ ސައުތު ކޮރެއާ ސްމާޓް ފޯން


ރޮހިންޔާ ކޭމްޕުތަކެއްގައި ރޯވެ އެތައް ބަޔަކު ވަންނާނެތަނެއް ނެތި ރޮހިންޔާ ކޭމްޕުތަކެއްގައި ރޯވެ އެތައް ބަޔަކު ވަންނާނެތަނެއް ނެތި\nރޮހިންޔާ ކޭމްޕުތަކެއްގައި ރޯވެ އެތައް ބަޔަކު ވަންނާނެތަނެއް ނެތި\nއަލިފާނުގެ ހާދިސާގައި ބޯހިޔާވަހިކަން ގެއްލުނު ރެފިއުޖީއެއް.- ފޮޓޯ: ރޮއިޓަރސް\nރޮހިންޔާގެ ރެފިއުޖީން ދިރިއުޅޭ ބަންގްލަދޭޝްގެ ދެކުނުގައި އޮންނަ ކޭމްޕުތަކެއްގައި އަލިފާން ރޯވެ އެތައް ހާސް ބަޔަކު އަނެއްކާވެސް މަގުމަތިވެއްޖެއެވެ. މި ހާދިޘާގައި މި މީހުންގެ މީހުންގެ ގެދޮރާއި އަންނައުނު ހަލާކުވެ ގިނަ ގެއްލުންތަކެއް ވަނީ ލިބިފައެވެ.\nޔޫއެން ރެފިއުޖީ އޭޖެންސީ، ޔޫއެންއެޗުސީއާރުން ބުނީ ތިންހާސް ފައްސަތޭކަ އެއްހާ މީހުން ދިރިއުޅޭ މި ސަރަހައްދުގައި ހުރި 500 ވުރެ ގިނަ ވަގުތީ ހިޔާތަކަށް މި ހާދިޘާގައި ގެއްލުންވެފައިވާކަމަށެވެ. އަދި ބައެއް ހިޔާތައް އަލުން ބޭނުން ނުކުރެވޭ ވަރަށް އަނދާފައިވާކަމަށްވެސް އެ އެޖެންސީ ބުނެއެވެ. މީގެއިތުރުން 150 ފިހާރައަކަށައި ހިލޭ ސާބަހަށް މަސައްކަތްކުރާ ޖަމުޢިއްޔާއެއްގެ އިމާރާތައްވެސް އެކިވަރުގެ ގެއްލުންވަނީ ލިބިފައެވެ.\nނަޔާޕާރާ ކޭމްޕު އެއްކޮށް އަނދާ ހުލިވެފައިވާއިރު އެންމެ ބޮޑު ގެއްލުމެއް ލިބިފައިވަނީ އެތަނުގެ އީ-ބުލޮކަށެވެ. އެތަނުން އެއްވެސް އެއްޗެއް ސަލާމަތްކުރެވިފައި ނުވާކަމަށް އެތަނުގައި ދިރިއުޅޭ ބައެއް މީހުން ބުނެއެވެ.\nޔޫއެންއެޗުސީއާރުން ބުނީ ހާދިޘާގައި ޙާލުގައި ޖެހިފައިވާ މީހުންނަށް އެ ޖަމާޢަތުން ބޯހިޔާވަހިކަމާއި އަންނައުނާއި ކާބޯތަކެއްޗާއި ޞިއްޙީ ފަރުވާގެ އިތުރުން ބޭނުންވާ އެހެނިހެން ސާމާނު ފޯރުކޮށްދެމުންދާކަމަށެވެ. އަދި ސަލާމަތީ މާހިރުންނާއި ކަމާއިބެހޭ އިދާރާތައް ގުޅިގެން އަލިފާނުގެ ހާދިޘާ މެދުވެރިވި ސަބަބު ދެނެގަތުމަށް މަސައްކަތް ކުރަމުންދާކަމަށްވެސް އެ އެޖެންސީ ބުނެއެވެ.\nބަންގުލަދޭޝްގެ ސަރުކާރުގެ ފަރާތުން ރޮހިންޔާގެ ރެފިއުޖީންނާއި ގުޅޭ ކަންކަމާއި ޙަވާލުވެ ހުންނަވާ އިސް ފަރާތުގެ ނައިބު، މުޙައްމަދު ޝަމްސުދް ދައުޒާ ވިދާޅުވީ ކޮކްސް ބާޒާރު ޑިސްޓްރިކްޓުގައި އޮންނަ ރެފިއުޖީ ކޭޕްމުގައި ރޯވި އަލިފާންގަނޑު ނިއްވާލެވުނީ ދެ ގަޑިއިރެއްހާއިރު ހޭދަވިކަމަށެވެ. އަލިފާން ނިއްވުމުގެ މަސައްކަތަށް އިތުރު ގޮންޖެހުންތައް ކުރިމަތިވީ އެތަނުގައި ހުރި ޖިފުޓިތަކުގައި ހުރި ގޭސް ސިލިންޑަރުތަކުގައި އަލިފާން ހިފާ ގޮވުމުގެ ސަބަބުންކަމަށް އޭނާ ވިދާޅުވިއެވެ. ގެއްލުން ލިބިފައިވާ ކޭމްޕު އަލުން މަރާމާތު ކުރާނީތޯ ނުވަތަ އެތަނުގައި ދިރިއުޅެމުންދިޔަ ރެފިއުޖީން އެހެން ސަރަޙައްދަކަށް ބަދަލުކުރާނީތޯ ދަނީ މަޝްވަރާކުރަމުންނެވެ. އަދި މިކަމުގައި މިހާތަނަށް ހަދާނެ ގޮތެއް ނިންމާފައެއް ނުވެއެވެ.\nބަންގުލަދޭޝްގެ ދެކުނުގައި ހުންނަ ކޭމްޕުތަކުގައި ރޮހިންޔާގެ މިލިއަނަކަށްވުރެ ގިނަ ރެފިއުޖީން ދިރިއުޅެއެވެ. އޭގެ ތެރެއިން ގިނަ މީހުންނަކީ 2017ވަނަ އަހަރުގައި މިޔަންމާގައި އެމީހުންނަށް އަމާޒުކޮށް އަނިޔާވެރި ހަމަލާދެމުންދާތީ އެ ޤައުމު ދޫކޮށް ފިލާފައިވާ މީހުންނެވެ.


ޕާކިސްތާން ހައިކޮމިޝަނަރު ފުވައްމުލައް ސިޓީއަށް ޒިޔާރަތް ކުރައްވަމުން އެބަގެންދަވާ – Mikal News\nޕާކިސްތާނު ހައިކޮމިޝަނަރު ފުވައްމުލައް ސިޓީ އަށް ޒިޔާރަތް ކުރެއްވުން ސެޕްޓެެމްބަރ\nޕާކިސްތާނުން ދިވެހިރާއްޖެއަށް އައްޔަން ކުރައްވާފައިވާ ހައިކޮމިޝަނަރު ފުވައްމުލައް ސިޓީއަށް ޒިޔާރަތް ކުރައްވަމުން އެބަގެންދަވައެވެ. މިކަލް ނޫހަށް މައުލޫމާތު ދެއްވަމުން ސިޓީ ކަންސިލް މެމްބަރު އަބްދުﷲ ނާސިރު ވިދާޅުވީ މިއީ ޕާކިސިްތާނާއެކު ރަހުމަތްތެރިކަން އިތުރަށް ވަރުގަދަ ކުރުމުގެގޮތުން ކުރެއްވި ދަތުރުފުޅެއް ކަމަށެވެ.\nމިދަތުރުފުޅުގައި ޕާކިސްތާނުގެ ހައިކޮމިޝަނަރު ހިޒް އެކްސެލެންސީ އެޑްމިރަލް އާތާ މުޚުތާރުގެ އިތުރުން ކޮންސުލާ އެޓޭޗް މިސްޓާ އަފްތާބް އަހުމަދު ވެސް ބައިވެރިވެ ވަޑައިގަންނަވައެވެ.\nޕާކިސްތާނު ހައިކޮމިޝަނަރު ފުވައްމުލައް ސިޓީ އަށް ޒިޔާރަތް ކުރެއްވުން ސެޕްޓެމްބަރ\nދެ ދުވަހުގެ މިދަތުރުފުޅުގައި ފުވައްމުލައް ސިޓީ ކައުންސިލާއެކު ރަސްމީ މަޝްވަރާ ބައްދަލުވުމެއް މިއަދު ބާއްވާފައި ވެއެވެ. މި ބައްދަލުވުމުގައި ފުވައްމުލައް ސިޓީގެ ތަރައްގީ އާއި ރައްޔިތުންގެ ކުރިއެރުމަށް އެހީތެރިވެދެވެން ހުރި ދާއިރާތައް ފާހަގަކޮށް، ފުވައްމުލައް ސިޓީ ކައުންސިލާއެކު މަޝްވަރާކުރައްވާފައި ވެއެވެ. އެގޮތުން ފުވައްމުލައް ސިޓީ ކައުންސިލަށް އެންމެ ދަތިވާ ކަންކަމާއި، ރައްޔިތުން އެންމެ ބޮޑަށް ބޭނުންވާ ކަންކަމާއި ގުޅޭ ގޮތުން މަޝްވަރާ ކުރެވިފައިވާ ކަމަށް އަބްދުﷲ ނާސިރު ވިދާޅުވިއެވެ.\nމިބައްދަލުވުމުގައި ފުވައްމުލައް ސިޓީގެ ފަތުރުވެރިކަން ތަރައްގީ ކުރުމުގައި އެހީތެރިަކން ދެވޭނެ ގޮތްތަކާއި، ސިއްޙީދާއިރާ އާއި ތައުލީމީދައިރާގެ އިތުރުން ދަނޑުވެރިކަމާއި މަސްވެރިކަމަށް ދިމާވެފައިވާ މައްސަލަތަކާއި އަދި ޒުވާންނާއި ކުޅިވަރުގެ ދާއިރާއިން މަޝްވަރާތައް ކުރިޔަށް ގެންގޮސްފައި ވެއެވެ.\nޕާކިސްތާނު ހައިކޮމިޝަނަރު ފުވައްމުލައް ސިޓީ އަށް ޒިޔާރަތް ކުރެއްވުން ސެޕްޓެމްބަރު\nފުވައްމުލަކު ޕަބްލިކް ލައިބްރަރީ އިތުރަށް ތަރައްގީ ކުރުމުގައި އެހިތެރިވެދޭނެ ކަންކަމާއި ގުޅޭ ގޮތުން ވެސް މަޝްވަރާކުރެވުނުު ކަމަށް ކައުންސިލް މެމްބަރު މައުލާމާތު ދެއްވިއެވެ. މީގެ ކުރިން ވެސް ޕާކިސްތާނު ހައިކޮމިޝަނުން ފުވައްމުލައްކު ޕަބްލިކް ލައިބްރަރީއަށް ފޮތް ހަދިޔާކޮށްފައި ވެއެވެ.\nޕާކިސްތާނު ހައިކޮމިޝަނަރު ފުވައްމުލައް ސިޓީގެ ރައްޔިތުންނަށް ވަރަށް ބޮޑަށް ތައުރީފުކުރައްވައި ވާހަކަފުޅުދެއްކެވި ކަމަށް މައުލޫމާތު ލިބެއެވެ. މިރޭ ހައިކޮމިޝަނަރުގެ ދަތުރުފުޅު ނިންމަވާލައްވައި ފުރާވަޑައިގަތުމުގެ ކުރިން މިއަދު މެންދުރު ފަހުން ފުވައްމުލައް ސިޓީގެ އެކިއެކި ތަންތަން ބައްލަވާލެއްވުމަށް ހަމަޖެހިފައިވެއެވެ.\nގުޅުންހުރި މައުލޫތައް:ފުވައްމުލައް ސިޓީ ކައުންސިލް, ޕާކިސްތާން


SunOnline: Roadha veelan dhauvathu dheynvee geyah!\nމާހިލް މުހައްމަދު 13 May 2019, 09:27\nމާލޭގެ ރެސްޓޯރަންޓެއްގައި ރޯދަ ވީއްލަން ތައްޔާރުކޮށްފައިވާ ތަކެތި -- ފޮޓޯ/ ދަ ގޯޓްފިޝް ކެފޭ\nރޯދަ ވީއްލަން ދައުވަތު ދިނުމަށް ލިބޭ ފުރުސަތުގައި، ރަހުމަތްތެރީންނަށް މެހެމާންދާރީ އަދާކުރާނީ އަމިއްލަ ގޭގައި ކައްކައިގެން ހެއްޔެވެ؟ ނުވަތަ އެމީހުން ގޮވައިގެން ރޯދަ ވީއްލަން ރެސްޓޯރަންޓަކަށް ޖައްސާލާނީ ހެއްޔެވެ؟\nމި ސުވާލުތަކަށް ޖަވާބު ދޭން މިހާރު ވަރަށް ވެސް އުނދަގުލެވެ. ސަބަބަކަށް ވަނީ ދިރިއުޅުމުގެ ހާލަތާ އެކު އާދަތައް ބަދަލު ކުރަން މަޖުބޫރުވާތީ އެވެ. އެއީ ބޭނުން ނުވިޔަސް ގެންނަން ޖެހޭ ބަދަލެކެވެ.\nޒަމާނުއްސުރެ ދިވެހީންގެ މެދުގައި އޮންނަ ބޮޑު އެއް ސަގާފަތަކީ، ރޯދަ ވީއްލުމަށް އަބަދުވެސް ކޮންމެވެސް ބަޔަކަށް ދައުވަތު ދީގެން ގެޔަށް ގެނައުމެވެ. ރޯދަ ވީއްލާ ވަގުތަށް މީރުކޮށް ކެއުން ތައްޔާރުކޮށް، މެހެމާނުންނަށްޓަކައި މޭޒު މަތީ އަތުރާލަ އެެވެ. އަދި ނުވިތާކަށް، ގެއިން ފޮނުވާލާނީވެސް ނާދެވޭ މީހުންނަށް ތަށިބަރިއަކާ އެކު އެވެ.\nއެހެން ނަމަވެސް މިއަދު މާލޭގައި މީހުން ދިރިއުޅެން ޖެހިފައިވަނީ ކުދި ކުދި ކޮޅިތަކުގަ އެވެ. އެއާ އެކު އެ ސަގާފަތް ބަދަލު ކުރަން ވެސް ޖެހިއްޖެ އެވެ. ރޯދަ ވީއްލަން މެހެމާނުންނަށް މިހާރު ދައުވަތު ދެވޭ ހެއްޔެވެ؟ އެކަން ކުރެވޭ ހެއްޔެވެ؟ މިއީ ހައްތަހާ ވެސް ސުވާލެވެ.\nސޯޝަލް މީޑިއާގައި މި ސުވާލު ދޫކޮށްލުމުން 300 އަށް ވުރެ ގިނަ މީހުންގެ ތެރެއިން 89 ޕަސަންޓު މީހުން ތާއީދުކުރީ ރަހުމަތްތެރީން ގެއަށް ގެނެސްގެން ރޯދަ ވީއްލުމަށެވެ.\n"ގޭގައި މާ ޕަރސަނަލައިޒްޑް އިހުސާސެއް ކުރެވޭނީ. މެހެމާނުން ގެއަށް ގެނެސް ކުރީގެ ހަނދާންތަކާއި އެކިއެކި ވާހަކަތައް ދެކެވޭނެ. އަނެއްކާ އަހަރެންނަށް ތައްޔާރުކުރަން އެނގޭ ކެއުންތައް، އަހަރެންގެ ގޭގައި އެހެން މީހުންނަށް ސާވްކޮށްދިނުމުގެ އުފާ ލިބޭ،" ޓްވިޓާގައި ޖަވާބުދިން މީހަކު ބުންޏެވެ.\nމިއީ ގިނަ ބަޔަކު އެންމެ އެދޭ ގޮތެވެ. އަމިއްލައަށް ކައްކައި، ރަހުމަތްތެރީންނަށް ގޭގައި މެހެމާންދާރީ އަދާކޮށްދިނުމެވެ. ނަމަވެސް މިކަން ބަދަލުވާން ޖެހޭ ސަބަބުތައް ބައިވަރެވެ.\nކުރީގައި ގޯތި ތެރޭގައި ނުވަތަ ސިޓިންގް ރޫމުގައި ބޮޑު މޭޒުގައި ގިނަ ބަޔަކަށް ކެއުން ތައްޔާރުކުރި ނަމަވެސް، މިހާރު ދިރިއުޅޭ ތަންތަން ސައިޒުން ކުޑަވެއްޖެ އެވެ. މިހާރު ސިޓިންގް ރޫމާއި ބަދިގެއާއި ނިދާ ކޮޓަރިއަކީ ވަރަށް ގިނަ މީހުންނަށް އެއްތަނެކެވެ. އަދި މިހާރު ބައެއް މީހުންގެ ވިސްނުމަށް އައިސްފައިވާ ބަދަލުތަކާއެކު، ކޮންމެ ކޮންމެ ވަގުތަކު ބޭރުން އަންނަ މެހެމާނުންނަށް ގެއަށް މަރުހަބާ ކިޔޭ ގޮތެއް ވެސް ނުވެ އެވެ.\nމި މައްސަލަ ވެސް ގޮސް މި ގުޅެނީ، އިޖުތިމާއީ ބޮޑު މައްސަލަގަޑެއްގެ ތެރެއަށެވެ. އުޅެންޖެހޭ ތަންކޮޅު ކުޑަކަމުން ގެއަށް މީހުން ގެނެސް، މެހެމާންދާރީ އަދާކުރެވޭނެ ގޮތެއް ނުވެ އެވެ. ނުވަތަ ކުދިން ބަހައްޓާ ގެއެއްގައި ދިރިއުޅެންޖެހޭތީ އަމިއްލަ ރަހުމަތްތެރީން ގެނެސްގެން ރޯދަ ވީއްލުމުގެ ފުރުސަތު ނުލިބެނީ އެވެ.\nމާލޭގައި ވަޒީފާ އަދާކުރާ، އުތުރުގެ އަތޮޅަކަށް ނިސްބަތްވާ ޒުވާނަކު ބުނީ އޭނާ މާލޭގައި ދިރިއުޅެންޖެހޭ ގޭގައި ގެ އެއްގެ އިހުސާސެއް އޭނާއަށް ނުކުރެވޭ އިރު، ރަހުމަތްތެރީން ގެއަށް ގެންނާނެ ގޮތެއް އޭނާއަށް ނޭނގޭ ކަމަށެވެ.\nގެދޮރުގެ މައްސަލަ ބާއްވާފައި، އިތުރު ސަބަބުތަކަށް ބަލަމާ ހިނގާށެވެ.\nޚިޔާލު ފާޅުކުރި އެކަކު ބުނި ގޮތުގައި، ރޯދަ މަހު ވަޒީފާއަށް ގޮސް، ނުވަތަ ކިޔަވަން ގޮސް ގެއަށް އައިސް ބަދިގޭގައި ކައްކަން އުޅުން ވަނީ ވަރުބަލިކަން އިތުރުވާ ކަމަކަށެވެ. ގޭގައި އުޅޭ މީހުންނާއެކު، އެމީހުންނަށް ފުދޭ ވަރަށް ކެއްކުމަކީ އާދަވެފައިވާ ކަމެއް ކަމުގައި ވީ ނަމަވެސް އޭގެ މައްޗަށް ރަހުމަތްތެރިން ރޯދަ ވީއްލަން ގެއަށް ގެންނަ ނަމަ ކެއްކުން ވަނީ "ތުރާލަކަ"ށެވެ.\nމި ސަބަބުތައް އެކުވެ، ރޯދަ ވީއްލުމުގެ ޓްރެންޑް މިދިޔަ ފަހެއް ނުވަތަ ހަ އަހަރުގެ ތެރޭގައި އޮތީ ވަރަށް ބޮޑަށް ބަދަލުވެފަ އެވެ. ރެސްޓޯރަންޓްތަކުގެ ފައްކާ ރޯދަ މެނޫތަކަށް މާ ޝައުގުވެރިވެ އެވެ. އަދި ރަހުމަތްތެރީންނާއި އާއިލާ ގެއަށް ގެންނާތީ ކެއްކުމުގެ ބަދަލުގައި، އެންމެން އެކުގައި ރެސްޓޯރަންޓަށް ރޯދަ ވީއްލަން ދިއުމަކީ ފަސޭހަ ގޮތެވެ. ހަރަދު ބޮޑު ވިޔަސް ފަސޭހަ ގޮތަކީ އެއީ އެވެ.\nނުވި ތަނުގައި އޮފީހުން އިންތިޒާމުކުރާ "އޮފީސް ރޯދަވީއްލުން"، ނުވަތަ ކްލާސްމޭޓުންނާއެކު ބާއްވާ "ކްލާސް ރޯދަވީއްލުން"ވެސް ބާއްވަނީ ގޭގައި ކެއްކުމުގެ ބަދަލުގައި، ރެސްޓޯރަންޓަކަށް ގޮސްގެންނެވެ.\nރަހުމަތްތެރީން އެކުގައި މުޅި ދުވަހު އުޅެފައި، ރޯދަ ވީއްލުމެއް ޕްލޭން ކޮށްލައިގެން ކެފޭއަކަށް ނުވަތަ ރެސްޓޯރަންޓަކަށް ރޯދަ ވީއްލަން ދިއުމަކީ އާންމު ކަމެކެވެ. ނަމަވެސް ގެއާއި ރެސްޓޯރަންޓް ނޫން އެހެން ގޮތެއްވެސް އެބަ އޮތެވެ. މިއީ ފަހަރުގައި މާ ހިތްގައިމު ގޮތަކަށް ވެސް ވެދާނެ އެވެ.\n"އަހަރެމެންގެ ފްރެންޑްސް ގްރޫޕުން ކޮންމެ ރޯދަމަހެއްގައި، ކޮންމެ މީހަކު ކޮންމެވެސް އެއްޗެއް ކައްކައިގެން، ނުވަތަ އެންމެން އެކުވެގެން ތަނަކުން ޓޭކްއައުޓް ނަގައިގެން ޕާކެއް ކަހަލަ، އޯޕަން ތަނަކަށް ގޮސް ރޯދަ ވީއްލަން. މިދިޔަ ހަތް އަހަރެއްހާ ދުވަސް ވަންދެން މިކަން އެބަ ކުރަން،" ޒުވާނަކު އޭނާއާއި ރަހުމަތްތެރީންގެ އާ "ރޯދަ ސަގާފަތު"ގެ ވާހަކަ ކިޔައިދިނެވެ.\nހާލަތާ ގުޅިގެން ނުވަތަ ވިސްނުމަށް އައި ބަދަލުތަކާ ގުޅިގެން ސަގާފަތަށް މި ވަނީ ބަދަލުތަކެއް އައިސްފައެވެ. އެހެން ނަމަވެސް މިއަދުވެސް ދައުވަތު ދީގެން ރޯދަ ވީއްލުމުގެ ސަގާފަތް އެބަ އޮތެވެ. ސަގާފަތަށް އައި ބަދަލުތަކާ އެކު ވެސް ހިތްހަމަޖައްސާލައިގެން އެކުވެރިކަމުގެ މާހައުލެއްގައި ރޯދަ ވީއްލޭނެ އާ އަދި "ސަޅި" ގޮތްތަކެއް ވެސް ދިވެހީން ހޯދައިފި އެވެ.


Kuri ekey ehgothah fiyaa ethere kureveyne: India\nމާލެ-5، މެއި 2019 - މީހަކު ފިޔާ ބަސްތަކާތަކެއް ބާލަނީ -- އަހުމަދު އަޔާދު | އަވަސް\nއޮޕަރޭޝަނަލް މައްސަލަތަކެއްގެ ސަބަބުން ފިޔާ އެތެރެ ކުރުން މެދުކެނޑުނު ނަމަވެސް ކުރިއެކޭ އެއްގޮތަށް މިހާރު ރާއްޖެއަށް ފިޔާ އެތެރެކުރެވޭނެ ކަމަށް އިންޑިއާއިން ބުނެފި އެވެ.\nއިންޑިއާ އެމްބަސީން މިރޭ ނެރުނު ނޫސް ބަޔާނެއްގައި ބުނެފައިވަނީ ރާއްޖެ ފިޔާ އެތެެރެ ނުކުރެވި ފިޔާގެ އަގު ބާޒާރުގައި އުފުލިފައިވަނީ އޮޕަރޭޝަނަލް މައްސަލަތަކެއްގެ ސަބަބުން ފިޔާ އެތެރެ ކުރުން މެދުކެނޑުމާ ގުޅިގެން ކަމަށެވެ. ނަމަވެސް އެކަންކަން ހައްލު ކުރެވި މިހާރު ކުރިއެކޭ އެއްގޮތަށް ފިޔާ އެެތެރެ ކުރެވޭނެ ކަމަށް އިންޑިއާ އެމްސީން ބުނެއެވެ.\n-އެނގިފައިވާ ގޮތުގައި އިންޑިއާ އިން ކަނޑައަޅާފައިވާ ވަރަށް ފިޔާގެ ސްޓޮކް ރާއްޖެ އަށް ދޫކުރި ނަމަވެސް ބޯޓު ތަކަށް ބަރު ނުކުރެވި ލަސްވީ "މިސް ކޮމިއުނިކޭޝަން" އެއްގެ ސަބަބުންނެވެ. މިކަމުގެ ސަބަބުން ޓުޓިކޮރިން ބަނދަރުން ބޯޓު ފަހަރަށް ފިޔާ ބަރެއް ނުކުރެވެ އެވެ. އެހެންވެ ބައެއް ވިޔަފާރިވެރިން ވަނީ އެހެން ބަނދަރު ތަކުން ފިޔާ ބޯޓު ފަހަރަށް ބަރު ކުރަން ފަށާފަ އެވެ. ލަސްވެގެން އުޅެނީ އެހެންވެ އެވެ.-\n"މިމަހުގެ 10 ވަނަ ދުވަހުން ފެށިގެން ރާއްޖެއަށް ފިޔާ އެތެރެ ކުރުމުގައި ދައްޗެއް ދިމައެއް ނުވާނެ." އިންޑިއާ އެމްބަސީގެ ބަޔާނުގައި ބުނެފައިވެއެވެ.\nއިންޑިއާ އެމްބަސީން ބުނީ އެ ގައުމަށް މޫސުން ގޯސްވެ ފިޔާ ދަނޑުތައް ހަވާލުވަމުންދާތީ އެ ގައުމުން ފިޔާ އެކްސްޕޯޓު ކުރުން ހުއްޓުމަކަށް އައި ނަމަވެސް ރާއްޖެއާއި އިންޑިއާ ދެމެދު ވެފައިވާ އެއްބަސްވުންތަކާ އެއްގޮތަށް ޚާއްސަ އުސޫލެއްގެ ދަށުން ފިޔާ އެތެރެކުރެވޭނެ ކަމަށެވެ.\nރާއްޖޭގެ ބާޒާރުން ވެސް ފިޔާ ހުސްވެ، ފިޔާ ބަސްތާއެއްގެ އަގު ވަނީ 900ރ. އަށް އުފުލިފައެވެ. ފިޔާ ކިލޯއެއް ވިއްކަނީ 50ރ. އާއި 70ރ. ދެމެދުގެ އަގުތަކެއްގައެވެ. ރައްޔިތުން ނަށް ބޭނުންވާ ވަރަށް ފިޔާ ފޯރު ކޮށްދޭން އެސްޓީއޯ އިން މިހާރު ވަނީ ފިޔާ ޝިޕްމަންޓެއް އެއާ ފްރައިޓްކޮށް ގެނެސްފައެވެ.


Islam Dheenuga Thubulheege Haisiyyathu | Dhiislam\nއިސްލާމްދީނުގައި ތުނބުޅީގެ ޙައިޘިއްޔަތު\nއައްޝައިޚް އަބްދުއްރަހީމް ބިން މުޙައްމަދު މާރޗް 19, 2011\nﷲ ސުބުހާނަހޫ ވަތައާލާ އިންސާނީ ނައުގެ މައްޗަށް ކުރައްވާފައިވާ އިޙުސާންތަކުގެ ތެރެއިން އެބައިމީހުންގެ ތެރެއިން ރަސޫލަކު ފޮނުއްވެވުމަކީ އެކަލާންގެ ކިބަފުޅުންވާ އެންމެބޮޑު އެންމެމަތިވެރި ހިމަނާ ކޮޅުން ނުލާފަދަ އިޙުސާނެކެވެ.އާދެ ކޮން ފަދަ މަތިވެރި އޯގާތެރި ޙަމްދަރުދުރަސޫލެއްތޯއެވެ؟ ހުދު ﷲ ސުބުޙާނަހޫ ވަތަޢާލާ ވަހީކުރައްވަނީ :\n"لَقَدْ جَاءَكُمْ رَسُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُم بِالْمُؤْمِنِينَ رَءُوفٌ رَّحِيمٌ " 1\nޔަޢުނީ: ކަލޭމެންގެ ތެރެއަށް ކަލޭމެންގެ ތެރެއިންވާ ރަސޫލުބޭކަލަކު ވަޑައިގެންފިއެވެ. ކަލޭމެންނަށް އުނދަގޫ ލިބޭ ކޮންމެ ކަމަކުން އެކަލޭގެފާނަށްވެސް އުނދަގޫ ލިބިވަޑައިގަނެއެވެ. އަދި ކަލޭމެންގެ މައްޗަށް ހެޔޮކަމަށް ދަހިވެތިވެވަޑައިގަނެއެވެ. ޚާއްޞަކޮށް މުއުމިނުންގެ މައްޗަށް އޯގާވެރި ހިތްހެޔޮ ބޭކަލެކެވެ. ﷲ ރައްބުލް ޢިއްޒަތް ކީރިތި ޤުރުއާނުގެ އެހެން އާޔަތެއްގައި އެކަލޭގެފާނުގެ ރިވެތި އަޚުލާޤުފުޅަށްޓަކައި އެކަލޭގެފާނަކީ އެންމެހާ މުއުމިނުންނަށްވާ ފުރިހަމަ ނަމޫނާއެއް ކަމުގައި ވަޙީކުރައްވާފައިވެއެވެ. އާދެ\n" لَّقَدْ كَانَ لَكُمْ فِي رَسُولِ اللَّـهِ أُسْوَةٌ حَسَنَةٌ لِّمَن كَانَ يَرْجُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرًا " 2\nމާނައީ: ހަމަކަށަވަރުން ރަސޫލުﷲ ގެފާނަކީ ﷲ ތަޢާލާގެ ރުއްސެވުމާއި ޤިޔާމަތްދުވަހަށް އުއްމީދުކުރާ މީހާއަށްވާ މާތް ރިވެތި ނަމޫނާއެކެވެ. "ދެން އަޅުގަނޑުމެންވިސްނާލަންވީ މިދެންނެވި ރިވެތި ނަމޫނާ ޙާޞިލުކުރެވޭނީ ކޮންފަދަޔަކުން ކިހިނެއް ހެއްޔެވެ؟ އާދެ ޝައްކެއްވެސްނެތެވެ. އެގޮތަކީ އަޅުގަނޑުމެން އެކަލޭގެފާނުގެ ސުންނަތަށް ތަބައަވެ އެކަލޭގެފާނުގެ މަތިވެރި ސީރަތާއި އެގޮތަށް ޢަމަލުކުރުމެވެ. ހަމައެފަދައިން އެކަލޭގެފާނުގެ ތެދުވެރި ދޫފުޅުން ޙަދީޘްކުރައްވާފައިވެއެވެ.\n"من رغب عن سنتي فليس مني"\nމާނައީ: " ތިމަންކަލޭގެފާނުގެ ސުންނަތުން މޫނު އަނބުރާލައިފި މީހާވަނީ ތިމަންމެންގެ ތެރެއަކުން ނޫނެވެ. "އާދެ ދެން އަސްލު މައުޟޫއަށް އެނބުރިލަމާތޯއެވެ. ކުޑަވެސް ޝައްކެއްނެތެވެ. އިސްލާމްދީނުގައި ތުނބުޅިއަށް ދެވިފައިވާ މަތިވެރި މަޤާމު އެއްވެސް ޢިލްމުވެރިއަކަށް ނޯޅޭނެއެވެ. ކީރިތިރަސޫލާ މުޙައްމަދު ޞައްލަﷲ އަލައިހި ވަސައްލަމަގެ އެތައް ޙަދީޘަކުން މާތްވެގެންވާ އިސްލާމްދީނުގައި ތުނބުޅިއަށް ދެވިފައިވާ އަހައްމިއްޔަތު އޮޅުމެއްނެތް ގޮތުގައި ޞަރީޙަކޮށް ޘާބިތުވެއެވެ. ތުނބުޅިއާއި ބެހޭގޮތުން ތަރުޣީބާއި ތަރުހީބުގެ ޙަދީޘްތައް ބައިވަރެވެ. އެންމެ ފުރަތަމަ އަޅުގަނޑުމެން ބަލައިލަންވީ ތުނބުޅިއަކީ ކޮންއެއްޗެއްތޯއާއި، ކޮންއެއްޗަކަށް ކިޔާނަމެއްތޯއެވެ. އާދެ ތުނބުޅިއަކީ ކޯތާފަތުން ފެށިގެން ދައްދޮޅިއާއި ދެމެދުގައި ފަޅާއިސްތަށްޓަށް ކިޔާ ނަމެކެވެ.ދެން އަޅުގަނޑު ޤަޞްދުކުރަނީ ދީނީ ޙައިސިއްޔަތުން ތުނބުޅީގެ މައްޗަށް ނަޒަރެއް ހިންގާލުމަށެވެ.\n" عن جابر رضى الله عنه قال: كان رسول الله صلى الله عليه وسلم كثير شعر اللحى وللترمزي عن عمر : كثر اللحية "\nމާނައީ: "ރަސޫލުﷲ ސައްލަﷲ އަލައިހި ވަސައްލަމަގެ ތުނބުޅިފުޅުގެ އިސްތަށިފުޅުތައް ބޯވެފައި ގިނައެވެ." އެހެން ޙަދީޘެއްގައިވެއެވެ.\n"خالفو المشركين وفرو اللحى واحفو الشوارب " ( بخاري و مسلم )\nޔަޢުނީ: "ކަލޭމެން މުޝްރިކުންނާއި ޚިލާފުވާށެވެ. ތުނބުޅި ދިގުކޮށްފައި މަތިމަސް ކޮށާށެވެ."\nމުސްލިމުގެ އެހެން ރިވާޔަތެއްގައިވެއެވެ.\n" قال رسول الله صلى الله عليه وسلم : خالفو المجوس لأنهم كانو يقصون لحاهم ويطولون الشوارب "\nޔަޢުނީ: " ﷲގެ ރަސޫލާ މުޙައްމަދު ޞައްލަﷲ އަލައިހި ވަސައްލަމަ ހަދީޘްފުޅުކުރެއްވިއެވެ. ކަލޭމެން މަޖޫސީންނާ ޚިލާފުވާށެވެ. އެހެނީ އެބައިމީހުން ތުނބުޅި ކޮށާފައި މަތިމަސް ދިގުކުރަނީއެވެ. " އާދެ ޙަދީޘުގެ މުރާދަކީ އޭ މުސްލިމުންނޭވެ. ކަލޭމެން މަޖޫސީ މަޒްހަބުގެ މީހުންނާއި އެއްގޮތް ނުވާށެވެ. އެމީހުން ހަދާގޮތަކީ ތުނބުޅިކުރުކޮށް ކޮށާފައި މަތިމަސް ދިގުކުރަނީއެވެ. ވީމާ ކަލޭމެން މަތިމަސް ކުރުކޮށް ކޮށާފައި ތުނބުޅި ދިގުކުރާށެވެ.\nޠަބަރާނީގައި އިބުނު ޢައްބާސްގެ ޙަދީޘެއްގައި ވެއެވެ.\n" من مثل بالشعر فليس عندالله خلاق في يوم القيامة "\nޔަޢުނީ: " ތުނބުޅި މުޘްލަތު ( މުޘްލާކުރުމަކީ، މީހެއްގެ ގައިންނަމަ ގުނަވަން ކެނޑުމެވެ ) ކުރާމީހުންނަށް ﷲގެ ޙަޟުރަތުގައި އެއްވެސް ކަހަލަ ނަސީބެއް ނެތެވެ. އިބުނު ޢައްބާސް މިޙަދީޘުގެ ތަފުސީރުގައި ވިދާޅުވެފައި ވެއެވެ. ތުނބުޅި މުޘްލަތު ކުރުމަކީ ތުނބުޅީގެ އިސްތަށިތައް ދެކޯތާފަތްމަތިން ބޭލުމެވެ. މި ޙަދީޘުގެ އަލީގައި އަޅުގަނޑުމެން ފުރެންޗު ކަޓަށް ކަނޑާލާފައި ބަހައްޓާ ތުނބުޅި އެއީ ސުންނަތުން އެއްކިބާވެފައިވާ އަދި ކިއެއްތޯ؟ ހަމައެކަނި ކަންދެއްކުމަށް ބަހައްޓާފައިވާ އެއްޗެއްކަން ޘާބިތުވެއެވެ.އިބުނު އަބީ ޝައިބާގެ ރިވާޔަތެއްގައިވެއެވެ. މަޖޫސީންގެ ތެރެއިން ތުނބުޅިބާލާފައި މަތިމަސް ދިގުކޮށްފައި ހުރި މީހަކު ރަސޫލާ މުޙައްމަދު ޞައްލަﷲ އަލައިހި ވަސައްލަމަގެ އަރިހަށް އަތުވެއްޖެއެވެ. ދެން ރަސޫލާ އޭނާގެ ތުނބުޅިއާ ދިމާލަށް އިޝާރާތްކުރައްވާފައި ޙަދީޘްކުރައްވައިފިއެވެ. " މިއީ ކޮންކަމެއް ހެއްޔެވެ؟" އޭނަ ދަންނަވައިފިއެވެ. " މީ އަޅުގަނޑުމެންގެ ދީނުގައި އޮންނަ ގޮތެވެ." ދެން ރަސޫލާ އޭނައަށް ޙަދީޘްކުރައްވައިފިއެވެ. " އެކަމަކު އަހަރެމެންގެ ދީނުގައި އޮންނަ ގޮތަކީ މަތިމަސް ކޮށާފައި ތުނބުޅި ދިގުކުރުމެވެ." އެހެން ޙަދީޘްއެއްގައި އައިސްފައިވެއެވެ. " ތިމަންކަލޭގެފާނު ހައްދަވައި ބޮޑުކުރެއްވި މާތް ރަސްކަލާންގެ އަމުރުކުރައްވަނީ ތުނބުޅި ދިގުކުރުމަށާއި މަތިމަސް ކޮށުމަށެވެ. " އަދި ބައެއް ޙަދީޘްގައި މަތިމަސް ބޭލުމަށް އަމުރުކުރައްވާފައިވެއެވެ.\nދެން އަޅުގަނޑު އަލިއަޅުވާލަން ގަސްތުކުރަނީ ތުނބުޅި ބޭލުމާއި ތުނބުޅި ކޮށުމުގެ މައްޗަށެވެ. އާދެ ޞަޙީޙް ޙަދީޘަކުން ރަސޫލުﷲ ޞައްލަﷲ އަލައިހި ވަސައްލަމަ ތުނބުޅި ކޮއްޓެވިކަމެއް ޘާބިތެއްނުވެއެވެ. އަދި އެކަލޭގެފާނުގެ އަޞްޙާބުންގެ ތެރެއިންވެސް އެއްވެސް ބޭކަލަކު އިބުނު ޢުމަރު މެނުވީ ތުނބުޅިކޮއްޓެވިކަމެއް ޘާބިތެއްނުވެއެވެ. ވީމާ ސުންނަތް ގޮތަކީ ތުނބުޅިން އެންމެ އިސްތައްޓެއްވެސް ކަޑައިނުލުމެވެ. ނަމަވެސް ބައެއް ޢިލްމުވެރިން އިބުނު ޢުމަރުގެ އަމިއްލަފުޅު އަމަލު ޙުއްޖަތަކަށް ހައްދަވައިގެން ތުނބުޅިން އަތްތިލާގެ ފުޅާމިނަށްވުރެ ދިގުކޮށް ހުންނަ ބައި ކޮށުން ޖާއިޒުކަމުގައި ފަތުވާދެއްވައެވެ. (ވަﷲ އަޢުލަމު ބިއްޞަވާބް) އިމާމް މާލިކާއި އިމާމް އަބޫ ހަނީފާ އަދި އިމާމް އިބުނުހަންބަލުގެ މަޒުހަބުގައި ތުނބުޅި ބޭލުން ހަރާމެވެ. އަދި ހަމަ އެފަދައިން އިމާމް ޝާފިޢީ ރަޙިމަހުﷲ އެކަލޭގެފާނުގެ އަލްއުއްމުއޭ ކިޔާފޮތުގައި ތުނބުޅި ބޭލުން ޙަރާމްކަމުގައި ފަތުވާދެއްވާފައިވެއެވެ.\nއިނގިރޭސިވިލާތުގެ ފަސްވަނަ ޖޯޖުގެ އަރިހުގައި އެއްދުވަހަކު މީހަކު ތުނބުޅި ބެހެއްޓެވީ ކީއްވެތޯ ސުވާލުކުރުމުން އޭނާދިން ޖަވާބަކީ އަހަރެން މިދުނިޔޭން ދުށް އެންމެ ލޯބިވާމީހާގެ މޫނުމަތީގައި ތުނބުޅިހުއްޓެވެ. ވީމާ އަހަރެންވެސް އޭނާއަށް ތަބާވުމުގެ ގޮތުން ތުނބުޅިބެހެއްޓީއެވެ. އޭނާގެ މުރާދަކީ އޭނަގެ ބައްޕާފުޅެވެ. އޭހުރި ހިތާމައެއްގެ ބޮޑުކަމާއެވެ. ޣައިރުމުސްލިމް ދީނެއް ނެތް މީހަކު އޭނާގެ ބައްޕަގެ ޢިއްޒަތާއި ޤަދަރަށް އިޙުތިރާމްކުރުމުގެ ގޮތުން ތުނބުޅި ބެހެއްޓީއެވެ. އެކަމަކު މިއަދު އަހަރެމެން މުސްލިމުންގެ ހުރި ޙާލަށް ވިސްނާ ބައްލަވާށެވެ.\nއަޅުގަނޑުމެންގެ ރޫޙާނީ ބައްޕަ އަދި ޖަހާލަތާއި ނޭގުމުގެ އަދިރިކަމުގެ ތެރޭގައި އަޅުގަނޑުމެން ވަނިކޮށް އިލްމާއި ހިދާޔަތުގެ އަލިކަމުގެ ތެރެއަށް ނެރެދެއްވި މާތް ޞާހިބާގެ ގަދަވެގެންވާ ސުންނަތެއް ފައިދޮށުލާ މޮޑެލަނީއެވެ. އަދި ކިއެއްތޯއެވެ. އެ ސުންނަތަށް ޢަމަލުކުރާ ބަޔަކަށް ފުރައްސާރަކުރަނީއެވެ.\n" قُلْ أَبِاللَّـهِ وَآيَاتِهِ وَرَسُولِهِ كُنتُمْ تَسْتَهْزِئُونَ * لَا تَعْتَذِرُوا قَدْ كَفَرْتُم بَعْدَ إِيمَانِكُمْ ۚ " 3\nމިފަދަ އަލިގަދަ ފުރިހަމަ ދަލީލުތައް ތުނބުޅިއާއި ބެހޭގޮތުން މަންޤޫލުވެފައިވާއިރުވެސް ބައެއް ޢާލިމުންކަމަށް ހެދިގެންއުޅޭ އުޑެއް ބުޑެއް ވަކިނުވާ ޖާހިލުން، ތުނބުޅިއެއީ އިސްލާމީ ޝިޢާރެއް ނޫންކަމަށް ބުނެއުޅެނީ ކާކުގެ ޙަދީޘަކުން ދަލީލު ހޯދައިގެން ހެއްޔެވެ؟ ބަލަ މުސްލިމުން ޙުއްޖަތް ދައްކާނީ ކީރިތިޤުރުއާނުގެ މޫރިތި އާޔަތުންނާއި ކީރިތިރަސޫލާގެ މޫރިތި ޙަދީޘުންނެވެ. ޙަޤީޤަތް ނޭންގިތިބެގެން ތާކުންތާކު ނުޖެހޭ ވާހަކަދައްކާނީ ޤުރުއާނާއި ޙަދީޘުގެ ޢިލްމުން މަޙުރޫމްވެފައިތިބޭ ޙުރާފީންނެވެ.\nއިމާމް ޝާފިއީ ރަޙިމަހުﷲގެ ޅެންބައިތެއްގެ ހުރި ފުރިހަމަކަމެއްގެ ބޮޑުކަމާއެވެ.\n" العلم ما قال فيه حدثنا * وما سوى ذاللك وسواس الشياطين "\nޔަޢުނީ: " ޢިލްމަކީ ޙައްދަޘަނާ މިހެން ކިޔާއެއްޗެއްސަށް ކިޔާނަމެކެވެ. " އެބަހީ ޙަޤީޤަތުގައި ޢިލްމަކީ ރަސޫލުﷲ ސައްލަ އަލައިހި ވަސައްލަމަގެ ޙަދީޘްފުޅެވެ. އަދި ޙަދީޘްފިޔަވައި ހުރިހާ އެއްޗަކީވެސް ޝައިތާނާގެ ވަސްވާހެވެ. ކީރިތިޤުރުއާނުގެ މޫރިތި އާޔަތެއްގައި އައިސްފައިވެއެވެ.\nކީރިތިޤުރުއާނުގެ މޫރިތި އާޔަތެއްގައި އައިސްފައިވެއެވެ.\nوَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا ۚ\nޔަޢުނީ: " ރަސޫލުﷲ ޞައްލަﷲ އަލައިހި ވަސައްލަމަ އެކަންކަމާއިގެން ވަޑައިގެންނެވި އެންމެހައި ކަންތައްތަކުގައި ރަނގަޅަށް ހިފަހައްޓާށެވެ. އަދި އެކަލޭގެފާނު މަނަޢަކުރެއްވި ކަންތައްތަކުން މަނަޢަވެގަންނާށެވެ. މަޟްމޫނު ވިދާޅުވާ ބޭފުޅުންގެ އިތުރު މަޢުލޫމާތައްޓަކައި ދަންނަވަމެވެ. ﷲ ސުބުޙާނަހޫ ވަތަޢާލާ ދުނިޔެމައްޗަށް ފޮނުއްވެވި އެންމެހައި ނަބީބޭކަލުންނާއި ރަސޫލުބޭކަލުންގެ ތުނބުޅި ހުރިކަމުގައި މާތްރަސޫލާ ސައްލަﷲ އަލައިހި ވަސައްލަމަގެ ހަދީޘްފުޅުން ޘާބިތުވެއެވެ. ﷲ ރައްބުލްޢިއްޒަތު އަޅުގަނޑުމެންނަށް އެކަލާންގެ ފޮތަށާއި އެކަލާންގެ ރަސޫލާ މުޙައްމަދު ޞައްލަﷲ އަލައިހި ވަސައްލަމަގެ ސުންނަތަށް ޢަމަލުކުރުމުގެ ހެޔޮ ތަޢުފީޤުދެއްވާށިއެވެ. ވަމާޢަލައިނާ އިއްލަލް ބަލާޣް.\nމަސްދަރު އަދި އޭގެފަހުން ލިޔެވިފައިވާ ނޯޓުސް ލިޔެވިފައި އެވަނީ މި ބުލޮގުގެ ފަރާތުންނެވެ.\n1. ތައުބާ ސޫރަތުގެ 128 ވަނަ އާޔަތް\n2. އަޙުޒާބު ސޫރަތުގެ 21 ވަނަ އާޔަތް\n3 : މާނައީ: " ތިޔަބައިމީހުން ތިޔަ މަލާމާތްކޮށް އުޅުނީ، اللَّه އާއި، އެކަލާނގެ އާޔަތް ތަކާއި، އެކަލާނގެ ރަސޫލާއަށް ހެއްޔެވެ؟ ތިޔަބައިމީހުން ޢުޒުރު ނުދައްކާށެވެ! ތިޔަބައިމީހުން އީމާން ވުމަށްފަހު، ތިޔަބައިމީހުން ތިޔަތިބީ ކާފަރު ވެފައިކަން ކަށަވަރެވެ. ( ތަޢުބާ ސޫރަތުގެ 65 އަދި 66 ވަނަ އާޔަތުން ކޮންމެ އާޔަތަކުން ބައެއް )\nނޯޓު:މި މަޒުމޫނަކީ ޅ.ނައިފަރު އައްޝައިޚު މުޙައްމަދު ޤުބާދު ޕާކިސްތާނުގައި ތިބޭ ދިވެހި ކިޔަވާކުދިން ނެރެމުންދިޔަ މަޖައްލާއެއްކަމަށްވާ ضوء الإسلام ގެ ދެވަނައަދަދުގެ 20 ވަނަ ސަފުހާގައި ލިޔުއްވާފައިވާ މަޒުމޫނެކެވެ. މާތްﷲ ސުބުޙާނަހޫ ވަތަޢާލާ އަޅުގަނޑުމެން އެންމެނަށް ސުންނަތަށް އުޅުމުގެ ތަޢުފީޤުދެއްވައި އަދި އަޅުގަނޑުމެންގެ އެނގިގެންނާއި ނޭންގިކުރެވޭ ކުށްތަކަށް ފާފަ ފުއްސަވާށިއެވެ. މި ލިޔުމުގައި މި ބަޔާންކުރައްވާފަދަ ޙުރާފީ ސުންނަތާއި އަދި ރަސޫލާ މުޙައްމަދު ޞައްލަﷲ ގެންނެވި މަގު ނޫން މަގުތަކަށް ދަޢުވަތުދޭ މީހުންގެ ކިބައިން އަޅުގަނޑުމެންގެ މި ކުޑަ ޤައުމު ސަލާމަތްކުރައްވައި ސުވަރުގެ ވަންތަވެރިންގެ ތެރެއިން އަޅުގަނޑުމެން ލައްވައި އަޅުގަނޑުމެންނަކީ ސުންނަތުގައި ބާރަށް ހިފަހައްޓައިގެން ތިބޭ ބައެއްކަމުގައި ލައްވާށިއެވެ. އާމީން.\nމިލިޔުން ނަކަލުކުރެވިފައި އެވަނީ ލިޔުންތެރިޔާ ލިޔެފައިވާ ގޮތަށް އެއްވެސް އުނިއިތުރުކަމެއް ނުގެނެހެވެ. ނަމަވެސް އިމްލާ ބައެއްކުށްތައް ރަނގަޅުކޮށްލައި އަދި ޕެރެގްރާފުތަކަކަށް ބަހާލާފައި އެވަނީ ކިޔުންތެރިންގެ ފަސޭހަކަށްޓަކައެވެ. ދުޢާއަކީ މިލިޔުމުގެ ސަބަބުން އަޅުގަނޑުމެންގެ މުސްލިމު އަޚުންނަށް ފައިދާކުރާ ލިޔުމެއްކަމުގައި މި ލިޔުން ލެއްވުމެވެ. މިލިޔުން ލިޔުއްވި ލިޔުންތެރިޔާއަށް ހެޔޮ ރަޙުމަތްލައްވާ ހެޔޮ ޖަޒާދެއްވާށިއެވެ. އާމީން\nނަބީބޭކަލުންގެ ވާހަކަ: ނޫޙު ޢަލައިހިއްސަލާމް (12 ވަނަ ބައި)\nޝެއިޚް މޫސާ އަންވަރު ހަސަން ސެޕްޓެމްބަރ 5, 2020\nނަބީބޭކަލުންގެ ވާހަކަ: ނޫޙު ޢަލައިހިއްސަލާމް (11 ވަނަ ބައި)\nޝެއިޚް މޫސާ އަންވަރު ހަސަން ސެޕްޓެމްބަރ 2, 2020


Installment usoolun tax dhehkumugai MIRA inn luithakeh | Mihaaru\nވިޔަފާރި / މީރާ\nއިންސްޓޯލްމަންޓް އުސޫލުން ޓެކްސް ދެއްކުމުގައި ލުއިތަކެއް\nމީރާގެ އޮފީސް އިދާރާގައި ޓެކްސް ދެއްކުމަށް ބަޔަކު މަޑުކޮށްލައިގެން. މީރާއިން ވަނީ ޓެކްސް ދެއްކުމުގައި ވިޔަފާރިތަކަށް ބޮޑު ލިޔެއް ދީފައި\n26 ޖޫން 2021 - 20:18\nޓެކްސް ދައްކާ ފަރާތްތަކަށް، ކޮވިޑާ ގުޅިގެން ދިމާވެފައިވާ މާލީ ދަތިތަކަށް ރިއާޔަތްކޮށް، އިންސްޓޯލްމަންޓް އުސޫލުން މީރާ އަށް ފައިސާ ދެއްކުމުގެ އުސޫލަށް އިތުރު ލުޔެއް ދީފި އެވެ.\nއެ އިދާރާ އިން މިހާރު ވަނީ އިންސްޓޯލްމަންޓް އުސޫލުން ފައިސާ ދެއްކުމަށް އެދި ހުށަހަޅާ ފަރާތްތަކަށް، އޭގެ ކުރިން އިންސްޓޯލްމަންޓް އުސޫލުން ފައިސާ ދެއްކުމުގެ އެއްބަސްވުމަށް އައުމުގެ ގޮތުން ދައްކަންޖެހޭ ކޮމިޓްމަންޓް ޕޭމަންޓް އިތުރަށް ކުޑަކޮށްފަ އެވެ. ކޮމިޓްމަންޓް ޕޭމަންޓްގެ ގޮތުގައި ނުދައްކާ ހުރި ފައިސާގެ 50 ޕަސެންޓް މިހާތަނަށް ނަގަމުން އައި ނަމަވެސް އެ އަދަދު މިހާރު ވަނީ 5-10 ޕަސެންޓަށް ކުޑަކޮށްފަ އެވެ.\nމީގެ އިތުރުން އާންމު އުސޫލުން އިންސްޓޯލްމަންޓް ހަމަޖައްސައިދެވޭ މުއްދަތު ވެސް މިހާރު ވަނީ ކުޑަކޮށްދީފަ އެވެ. އެހެންވެ، ޓެކްސް އިދާރާ އިން މިހާރު ހަމަޖައްސާފައިވާ ގޮތުން ދެ މަހާއި 26 މަހާ ދެމެދުގެ މުއްދަތަށް އިންސްޓޯލްމަންޓްގެ ބަހައިލެވޭނެ އެވެ.\nމީރާ އިން ބުނިގޮތުގައި، މި ލުއިތައް ހަމަޖައްސައިދޭނީ ޓެކްސް ދައްކާ ފަރާތުގެ ވިޔަފާރީގެ ފަންތި އާއި އެ ފަރާތުގެ 2020 ވަނަ އަހަރުގެ އާމްދަނީ އަށް ބަދަލު އައިސްފައިވާ ވަރަށް ބަލައިގެންނެވެ.\nމި ހާލަތުގައި ދޭ އިތުރު ލުޔެއްގެ ގޮތުން، އިންސްޓޯލްމަންޓް އެއްބަސްވުމެއްގައި ސޮއިކޮށްފައި އޮތަސް، އެ ބަދަލުކުރަން އެދިއްޖެ ނަމަ އެ ފުރުސަތު ވެސް ޓެކްސް ދައްކާ ފަރާތްތަކަށް މީރާ އިން ވަނީ ދީފަ އެވެ. އަދި ޓެކްސް ދައްކާ ފަރާތުން ބޭނުންވާ ނަމަ، މިހާރު ހިނގަމުންދާ އިންސްޓޯލްމަންޓް އެއްބަސްވުން އަލުން ޝެޑިއުލް ވެސް ކޮށްދޭނެ ކަމަށް މީރާ އިން ބުނެ އެވެ.\nއެ އިދާރާ އިން ބުނީ ޓެކްސްއާ ގުޅޭ ޖޫރިމަނާ ދެއްކުމަށް ދަތިވާ ނަމަ، އެ ފަރާތުން ނުދައްކައި ހުރި ޓެކްސް ދެއްކުމުން ނުވަތަ ޓެކްސް ދެއްކުމަށް އިންސްޓޯލްމަންޓް އެއްބަސްވުމެއްގައި ސޮއިކުރުމުން ޖޫރިމަނާ މާފުވާނެ ކަމަށެވެ.\nކޮވިޑާ ގުޅިގެން ރާއްޖޭގެ އެކި ދާއިރާތަކުގައި ހިންގަމުންދާ ވިޔަފާރިތަކަށް ބޮޑެތި ގެއްލުންތަކެއް ކުރިމަތިވެފައިވާ އިރު މީރާ އިން ޓެކްސް ދެއްކުމުގައި ދިން ލުއިތަކުން އެފަދަ ފަރާތްތަކަށް ބޮޑު ފަސޭހައެއް ލިބޭނެ ކަމަށް އެ އިދާރާ އިން ބުނެ އެވެ. މިގޮތަށް ލުއިތައް ދިނުމުގައި ކުދި އަދި މެދުފަންތީގެ ވިޔަފާރިތަކަށް އިތުރަށް ލުއި ދިނުމަށް އެ އިދާރާއިން ވަނީ ނިންމައިފަ އެވެ.\nމީރާ ޓެކްސް އިގްތިސާދު ރާއްޖޭގެ އިގްތިސާދު\nކީއްވެ ޓެކްސް ދެއްކުމަށް ލުއިދޭންޖެހެނީ. އަހަރެމެން ގަންނަ ސްޕާރީ ޕެކެޓާރި އަރާ ފައިވާން ގަނޑުވެސް ގަންނަނީ %6 ޖީއެސްޓީ ދައްކާފައި. ދެން އެފައިސާކޮޅު ވިޔަފާރިވެރިޔާ ސަރުކާރަށް ވަގުތުން ނުދެއްކެންވީ ސަބަބެއް ކޮބާ؟ އެފައިސާއަކީ ވިޔަފާރިވެރިޔާއާއި ސަރުކާރުގެ އެއްޗެއްނޫން، އެއީ ދިވެހި ހުރިހާ ރައްޔިތުންގެ ފައިސާ. އެފައިސާގައި ޖެހިއްޖެނަމަ އެއީ ވެވޭ ޚިޔާނާތެއް. ސަރުކާރުން އާންމު ރައްޔިތުންގެ މުދަލައް ޚިޔާނާތްތެރިވުމަކީ ވެރިންނާއި ސުވާލުވެވެވޭނެކަމެއް.\nސަރުކާރަށް ކުރާ ބިލަކަށް ލާރި މި ލިބެނީ6މަސް7މަސް ފަހުން. އެކަމަކު ބިލުކުރާ މަހު އެބަޖެހޭ ސަރުކާރަށް ޖީއެސްޓީ ދައްކަން. މީދެން އަރަތެއްނު. މިކަމަކާހެދި އަހަރުމެން މި އިނދަ ޖެހެނީ.\nމިއީ ނަސީދު އެބުނާ ހެޔޮވެރިކަން! މިހާރު ކުޑަވިޔާފާރިގަނޑެއްވެސް ހުޅުވާނުލެވޭ މީރާގެ ޓެކްސްއާއިހެދި! ގަވައިދުން ރިޕޯޓް ހުށަނޭޅިއްޖެނަމަ ބޮޑު ޖޫރިމަނާ! މިއީ ކޮންގައިމެއްގަ އޮންނަގޮތްތަ؟ ބަލަ ފިލިޕިންސް ފަދަ ގައުމުތަކުގައި ވަކިވަރެއްގެ ކެޕިޓަލަށްވުރެން ރައުސުލްމާލު ބޮޑުނުވާނަމަ ޓެކްސްދައްކާ ރަޖިސްޓެރީވެސް ކުރަންނުޖެހޭ ވިޔަފާރި ތަކުގައި. މިކަމާހެދި މިގައުމުގައި ވިޔަފާރިއެއްވެސް ފަށަން ބިރުގަނޭ!މުދަލުން ޑިއުޓީނަގާ ޓެކްސްވެސް ނަގާ!\nނުލިބޭ އެއްޗަކުން ޓެކްސް ދަށްކަންޖެހޭތަ؟ އިންސްޓޯލްމަންޓް ޕްލޭންތައްތިހަދަނީ


ޔޫއެންޑީޕީއާއި ޓުއަރިޒަމް މިނިސްޓްރީ ގުޅިގެން ރަށު ފަތުރުވެރިކަން ތަރައްޤީކުރަނީ ޔޫއެންޑީޕީއާއި ޓުއަރިޒަމް މިނިސްޓްރީ ގުޅިގެން ރަށު ފަތުރުވެރިކަން ތަރައްޤީކުރަނީ\nޔޫއެންޑީޕީއާއި ޓުއަރިޒަމް މިނިސްޓްރީ ގުޅިގެން ރަށު ފަތުރުވެރިކަން ތަރައްޤީކުރަނީ\nރީއިމޭޖިނިންގ ޓުއަރިޒަމް ޕްރޮޖެކްޓުގައި ސޮއި ކުރުމުގެ ތެރެއިން / ފޮޓޯ: ޓުއަރިޒަމް މިނިސްޓްރީ\nރަށު ފަތުރުވެރިކަން ތަރައްޤީކުރުމަށް ޔޫއެންޑީޕީއާއި ޓުއަރިޒަމް މިނިސްޓްރީ ގުޅިގެން ލ.އަތޮޅުގައި ހިންގާ މަޝްރޫޢުގެ އެއްބަސްވުމުގައި ސޮއިކޮށްފިއެވެ.\nމި އެއްބަސްވުމުގައި ޓުއަރިޒަމް މިނިސްޓްރީގެ ފަރާތުން ސޮއިކުރެއްވީ މިނިސްޓަރ ޑރ. އަބްދުﷲ މައުސޫމްއެވެ. ޔޫއެންޑީޕީގެ ފަރާތުން ސޮއިކުރެއްވީ ޔޫއެންޑީޕީން ރާއްޖެއަށް ކަނޑައަޅުއްވާފައި ހުންނަވާ ރެޒިޑެންޓް ރިޕްރެޒެންޓޭޓިވް އަކިކޯ ފުޖީއެވެ.\n"ރިއިމޭޖިނިންގ ޓުއަރިޒަމް"ގެ ނަމުގައި ކުރިއަށްގެންދާ މިމަޝްރޫޢަކީ ރަށްރަށުގައި ފަތުރުވެރިކަން ތަރައްޤީކުރުމަށް އެކި ޕްރޮގްރާމްތައް ހިންގާ ތަމްރީންދީ އަދި އެކަން ކުރެވޭނެ އިންތިޒާމަކީ ކޮބާތޯ ބެލުމަށް ހިންގާ މަޝްރޫއެކެވެ.\nމިރަސްމިއްޔާތުގައި ޔޫއެންޑީޕީގެ ފަރާތުން އަކިކޯ ފުޖީ ވިދާޅުވީ، ކޯވިޑް-19ގެ ބަލިމަޑުކަމާއެކު ރާއްޖެ އެކަމަށް ބަރޯސާވާ ޓުއަރިޒަމަށް ވަރަށް ބޮޑު އަސަރެއް ކުރިކަމަށެވެ. އެހެންކަމުން ދެމެހެއްޓެނިވި ގޮތެއްގައި ފަތުރުވެރިކަން ތަރައްޤީ ކުރުމާއި، އަދި ފަތުރުވެރިކަން ވިލުންވެރިކޮށް އެރަށެއްގެ ޤުދުރަތީ ވަސީލަތްތަކާއި، ސަޤާފަތާއި އެރަށެއްގެ ދިރިއުޅޭ މީހުންނާއެކު ތަރައްޤީކޮށް ކުރިއެރުވުމަށް މިމަޝްރޫޢު މަގުފަހިކޮށްދޭ ކަމަށް އޭނާ ވިދާޅުވިއެވެ. އަދި މިމަސައްކަތުގެ ތެރެއިން 2030ގެ ސަސްޓެއިނަބަލް އެޖެންޑާއާ އެއްގޮތަށް މަސައްކަތް ކުރެވޭނެކަމަށް ވިދާޅުވިއެވެ.\nމިމަޝްރޫޢާ ގުޅޭގޮތުން މިނިސްޓަރ މައުސޫމް ވިދާޅުވީ، ސަރުކާރުގެ އަމާޒަކީ އަބަދުވެސް ފަތުރުވެރިކަމުގެ ސީދާ ނަފާ ރައްޔިތުންނަށް ލިބުން ކަމަށެވެ. އެހެންކަމުން މި މަޝްރޫޢުއާ އެކު މިކަން ހާސިލް ކުރުމަށް ވަރަށް ބޮޑަށް މަގުފަހިވެގެންދާނެ މިނިސްޓަރ ވިދާޅުވިއެވެ.\nމިނިސްޓަރގެ ވާހަކަފުޅުގައި، މި މަޝްރޫޢުގެ ތެރެއިން ކައުންސިލްތަކުން ހަދާ ލޭންޑް ޔޫޒް ޕްލޭން ހަދާއިރު ފަތުރުވެރިކަން ހެދުމަށްފަހު، ފަތުރުވެރިކަމާއި ގުޅުވައި ލޭންޑް ޔޫޒް ޕްލޭން ހެދުމަށް ބާރު އެޅޭނެ ކަމަށެވެ. އަދި ރަށްރަށުގެ ޒުވާނުންނާއި އަންހެނުން މިދާއިރާ ތެރޭގައި ހަރަކާތްތެރި ކުރުމަށް، ތަމްރީން ދީ ރަށުގައި ހިންގޭނެ ތަފާތު ފަތުރުވެރިކަމުގެ ޕްރޮޑަކްޓުތައް ދަސްކޮށްދީ ފަތުރުވެރިކަމުގެ ފައިދާ ސީދާ ރައްޔިތުންނަށް ލިބޭނެ ގޮތް ވެގެންދާނެކަމަށް މިނިސްޓަރ ވިދާޅުވިއެވެ.\nޓުއަރިޒަމް މިނިސްޓްރީން ވިދާޅުވީ މިމަޝްރޫޢު ކުރިއަށްދާނީ 18 މަސް ދުވަހަށްކަމަށެވެ. އަދި ލ.އަތޮޅަށް އާމާޒު ކުރެވުނު ނަމަވެސް ލިބޭ މައުލޫމާތު އެހެން އަތޮޅުތަކުގައިވެސް ބޭނުންކުރެވޭނެ ކަމަށް މިނިސްޓްރީން ފާހަގަކުރައްވައެވެ.\nމިމަޝްރޫޢު ފަރުމާކުރުމުގެ އެންމެ ބޮޑު ބޭނުމަކީ ކޯވިޑް-19އާއެކު، ލޯކަލް ޓުއަރިޒަމް އިންޑަސްޓްރީ އަލުން އާރާސްތު ކުރުމުގެ އިތުރުން ފަތުރުވެރިކަމުގެ ދައިރާ ޑައިވާސިފައިކުރުމަށްކަމަށް ޓުއަރިޒަމް މިނިސްޓްރީން ވިދާޅުވެއެވެ.


Alia Bhatt ge adun RRR ge lava eh | Mihaaru\n"އާރްއާރްއާރް" އަށް އާލިއާ ލަވައެއް ކިޔާނެ\nބޮލީވުޑްގެ ޒުވާން ބަތަލާ އާލިއާ ބަޓަކީ އޭނާ ކުޅުނު ބައެއް ފިލްމުތަކަށް ކުރިން ވެސް ލަވަ ކިޔާފައިވާ ތަރިއެކެވެ. އޭގެ ތެރޭގައި ދާދި ފަހުން ރިލީޒްކުރި "ސަޅަކް 2" އާއި "ހައިވޭ" ގެ އިތުރުން "ހަމްޓީ ޝަރުމާ ކީ ދުލްހަނިޔާ" ހިމެނެ އެވެ.\nރިޕޯޓްތައް މިހާރު ބުނާގޮތުން އެސްއެސް ރާޖަމޯލީގެ ބޮޑު ފިލްމު "އާރްއާރްއާރް" ގެ ކްރޫއާ އާލިއާ އަންނަ މަހު ގުޅޭ އިރު، އޭނާ ކިޔާފައިވާ ލަވައެއް އެ ފިލްމުގައި ހިމެނޭނެ އެވެ. މި ފިލްމަކީ ތެލެގޫ ބަހުން ހަދާ ފިލްމެއް ނަމަވެސް، އިންޑިއާގައި ވާހަކަ ދައްކައި އުޅޭ ހުރިހާ ބަހުރުވައަކުން ފިލްމު ގެނެސްދޭން ނިންމާފައިވާތީ އާލިއާ ލަވައެއް ރެކޯޑްކުރާނީ ހިންދީ ބަހުންނެވެ. އޭނާގެ މާދަރީ ބަހަކީ ވެސް ހިންދީ އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނެފައިވާ ގޮތުގައި "އާރްއާރްއާރް" ގައި އާލިއާގެ މާ ބޮޑު ރޯލެއް އިންނާނެ ކަމަށް ނުބެލެވުނަސް އޭނާ ފެނިގެންދާ ވަރަށް ހާއްސަ ލަވައެއް ފިލްމުގައި އިންނާނެ އެވެ. އެހެންވެ ފިލްމުގެ ހިންދީ ވާޝަނުގައި އާލިއާ ފެންނަ ލަވަ ކިޔާނީ ވެސް އޭނާ އެވެ.\n"އާރްއާރްއާރް" އަކީ 1920 ގައި ހިނގާފައިވާ ކަމަށް ދައްކާ ހިޔާލީ ހަނގުރާމައަކަށް ބިނާކޮށް ގެނެސްދޭ ޕީރިއަޑް އެކްޝަން ޑްރާމާ ފިލްމެކެވެ. މީގެ މިއުޒިކް ހަދާފައި ވަނީ އިންޑިއާގެ ދެކުނު ފިލްމު އިންޑަސްޓްރީގެ މަޝްހޫރު މިއުޒިކް ޑައިރެކްޓަރު އެމްއެމް ކީރަވާނީ އެވެ.\nބެލުންތެރިންގެ ބޮޑު ތަރުހީބެއް ހޯދި "ބާހްބަލީ" ގެ ދެ ފިލްމަށް ފަހު ރާޖަމޯލީ ގެނެސްދޭ "އާރްއާރްއާރް" ގެ ލީޑް ބަތަލުންނަކީ މަޝްހޫރު ތެލެގޫ އެކްޓަރުން ކަމަށްވާ ރާމް ޗަރަން އާއި އެންޓީއާރް ޖޫނިއާ އެވެ. އަދި ފިލްމުގެ ވަރަށް ހާއްސަ ރޯލަކުން އަޖޭ ދޭވްގަން ވެސް ފެނިގެންދާނެ އެވެ.\n"އާރްއާރްއާރް" ސިނަމާތަކަށް ގެންނާނީ އަންނަ އަހަރުގެ ކުރީކޮޅު އެވެ.\nއާލިއާގެ ކުރިއަށް ހުރި އިތުރު ފިލްމުތަކުގެ ތެރޭގައި ސަންޖޭ ލީލާ ބަންސާލީގެ "ގަންގްބާއީ ކަތިއަވާޅީ" އާއި އަޔާން މުކަރްޖީގެ "ބުރައްމަސްތުރާ" ގެ އިތުރުން ކަރަން ޖޯހަރްގެ "ތަޚުތު" ހިމެނެ އެވެ. ރިޕޯޓްތައް ބުނާގޮތުން ހުނަރުވެރި ބަތަލާ ވަނީ ޝާހްރުކް ޚާންގެ ރެޑް ޗިލީޒް އެންޓަޓައިންމަންޓުން ހަދާ "ޑާލިންސް" ކިޔާ ފިލްމަކަށް ވެސް ސޮއިކޮށްފަ އެވެ.


Gaumee teamun dhekki kulhumah fakhuruverivey: Raees\nގައުމީ ޓީމަށް ރައީސްގެ ތައުރީފު\nގައުމީ ޓީމުން ދެއްކި ކުޅުމަށް ފަޚުރުވެރިވޭ: ރައީސް\nކުރިއަށް އޮތް ތަނުގައި ދިވެހި ޓީމުން އިތުރު ކުރިއެރުންތަކެއް ހޯދާނެ\nރާއްޖޭން ކުޅުނު ހުރިހާ މެޗެއް ބެއްލެވުމަށް ރައީސް ދަނޑަށް ވަޑައިގެންނެވި\nފައިނަލުން ޖާގަ ނުލިބުނަސް ޓީމަށް ތައުރީފު ހައްގު ކަމަށް ރައީސް ވިދާޅުވި\n14 އޮކްޓޯބަރ 2021 | ބުރާސްފަތި 11:45\nރައީސުލްޖުމްހޫރިއްޔާ އަދި މަޖިލީހުގެ ރައީސް، ރާއްޖެއާ އިންޑިއާ ކުޅުނު މެޗު ބައްލަވާލައްވަނީ\nދެކުނު އޭޝިއާގެ އެންމެ ބޮޑު ފުޓްބޯޅަ މުބާރާތް ކަމަށްވާ "އުރީދޫ ސާފް ޗެމްޕިއަންޝިޕް 2021" ގައި ރާއްޖޭގެ ގައުމީ ފުޓްބޯޅަ ޓީމު ދެއްކި ހިތްވަރު ގަދަ ކުޅުމާ މެދު ފަޚުރުވެރިވެވަޑައިގަންނަވާ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nމި އަހަރުގެ މުބާރާތް ރާއްޖޭގައި އޮތުމުން ތަށި ދިފާއުކުރުން ވެފައި އޮތީ ރާއްޖޭގެ އެންމެ ބޮޑު އަމާޒުކަމުގައެވެ. އެހެންނަމަވެސް ފައިނަލަށް ދިއުމަށްޓަކައި ކުޅުނު ފަހު މެޗުން އިންޑިއާ އަތުން ބަލިވެ ރާއްޖެއަށްވަނީ މުބާރާތުގެ ފައިނަލުން ޖާގައެއް ނުލިިބި ކަޓާފައެވެ.\nމި ފަހަރުގެ މުބާރާތުގައި ރާއްޖޭން ކުޅުނު ހުރިހާ މެޗެއް ބެެއްލުވުމަށްޓަކައި ރައީސުލްޖުމްހޫރިއްޔާ ދަނޑަށް ވަޑައިގެންނެވިއެވެ. ބުދަ ދުވަހުގެރޭގެ މެޗަށްފަހު ކުރެއްވި ޓްވީޓެއްގައި ރައީސް ވިދާޅުވީ ރާއްޖޭގެ ކުޅުމަށް ފަޚުރުވެރިވެވަޑައިގަންނަވާ ކަމަށެވެ. އަދި ފައިނަލުން ޖާގަ ނުލިބުނަސް ޓީމަށް ތައުރީފު ހައްގުކަމަށްވެސް ރައީސް ވިދާޅުވިއެވެ.\nޓީމަށް ހިތްވަރު ދެއްވައި ރައީސް ވިދާޅުވީ ކުރިއަށް އޮތް ތަނުގައި ދިވެހި ޓީމުން އިތުރު ކުރިއެރުންތަކެއް ހޯދާނެ ކަމުގެ ޔަގީންކަން އެމަނިކުފާނަށް އެބައޮތް ކަމަށެވެ.\nރާއްޖޭން މުބާރާތާ އަލްވަދާއު ކިޔަން ޖެހުނީ އިންޑިއާއާ ބައްދަލުކުރި މެޗުގައި 3-1 ގެ ނަތީޖާއަކުން ބަލިވުމުންނެވެ. ލީގު ބުރުގެ އެންމެ ގަދަ ދެ ޓީމު ފައިނަލަށް ދާއިރު، އިންޑިއާ އަތުން ބަލިވުމުން ރާއްޖެއަށް ލިބުނީ ތިންވަނައެވެ. އެއާއެކު މި މުބާރާތުގެ ފައިނަލުގައި ވާދަކުރާނީ ނޭޕާލާއި އިންޑިއާއެވެ. އެ މެޗު ކުޅޭނީ އަންނަ ހޮނިހިރު ދުވަހުގެރެއެވެ.\nސާފް ޗެމްޕިއަންޝިޕް ރައީސް އިބްރާހިމް މުޙައްމަދު ސޯލިޙް


ނާޝްޕަތީ - ވިކިޕީޑިއާ\nދިވެހި ނަން : ނާޝްޕަތީ\nއިގިރޭސި ނަން : ޕެއާ\nނާޝްޕަތީގެ ކޮންމެ 100 ގްރާމެއްގައި\nހަކަތަ 58 ކިލޯކެލަރީ\nފެޓް 0.12 ގްރާމް\nކާބޯހައިޑްރޭޓް 13.81 ގްރާމް\nޕްރޮޓީން 0.38 ގްރާމް\nފައިބަރު 3.10 ގްރާމް\nފޮލިކް އެސިޑް7މައިކްރޯ ގްރާމް\nނިއެސިން 0.157 މިލިގްރާމް\nޕެންތޮނިކް އެސިޑް 0.048 މިލިގްރާމް\nޕައިރިޑޮކްސިން 0.028 މިލިގްރާމް\nރައިބޯފްލެވިން 0.025 މިލިގްރާމް\nތިއެމިން 0.012 މިލިގްރާމް\nވިޓަމިން ސީ 4.2 މިލިގްރާމް\nވިޓަމިން އޭ 23 އައިޔޫ\nވިޓަމިން އީ 0.12 މިލިގްރާމް\nވިޓަމިން ކޭ 4.5 މައިކްރޯ ގްރާމް\nސޯޑިއަމް 1 މިލިގްރާމް\nޕޮޓޭސިއަމް 119 މިލިގްރާމް\nކެލްސިއަމް9މިލިގްރާމް\nކޮޕަރ 0.082 މައިކްރޯގްރާމް\nދަނގަޑު 1.60 މިލިގްރާމް\nމެގްނީޒިއަމް7މިލިގްރާމް\nފޮސްފަރަސް 11 މިލިގްރާމް\nޒިންކް 0.10 މިލިގްރާމް\nކެރޮޓީން ބީޓާ 12 މައިކްރޯ ގްރާމް\nކްރިޕްޓޯޒެންތިން ބީ2މައިކްރޯ ގްރާމް\nލޫޓީން-ޒިއެޒެންތިން 45 މައިކްރޯ ގްރާމް\nނާޝްޕަތީ އަކީ ވެސް ހަށިގަނޑަށް ވަރަށް ފައިދާހުރި މީރު މޭވާ އެކެވެ. ނާޝްޕަތީ ގައި ވިޓަމިން ސީ، ވިޓަމިން ކޭ ފަދަ ފަދަ އެންޓިއޮކްސިޑެންޓް ތަކާއި ޑައެޓްރީ ފައިބަރު، ކޮޕަ އަދި ކެންސަރާ ދެކޮޅަށް މަސައްކަތްކުރާ މާއްދާއެއް ކަމުގައިވާ "ގުލޫޓެތިއޯން"ހުރެ އެވެ. މިބުނި މާއްދާތަކަކީ ލޭމައްޗަށް ދިއުމާއި ހިތުގެ ބަލިތަކާއި ލޭހޮޅިތަކުގައި ސަރުބީ ޖަމާވެ ހަރުވުން އަދި ސްޓްރޯކް ޖެހުމުން ހިމާޔަތްކޮށް، ދުރުކޮށްދޭ މާއްދާ ތަކެކެވެ. އަދި ފައިބަރުގެ ވައްތަރެއް ކަމުގައިވާ ޕެކްޓިން އަކީ ސަރުބީ ވިރުވައި ދަށްކޮށްދޭ އެއްޗަކަށް ވުމުން ހިތުގެ ބަލިތަކާއި ލޭހޮޅީގެ ބަލިތަކުން ދުރުކޮށްދެއެވެ. އާފަލަށްވުރެ ގިނައިން ޕެކްޓިން ނާޝްޕަތީ ގައި ހުރެއެވެ. ކޮޕަރ އަކީ ވެސް ހިތާއި ލޭހޮޅިތަކުގެ ނިޒާމަށް ލިބޭ ގެއްލުން ކުޑަކޮށްދޭ މާއްދާ އެކެވެ. މިމާއްދާތަކުގެ ސަބަބުން އެކި ވައްތަރުގެ ކެންސަރުން ރައްކާތެރިވުމުގައި ވެސް ނާޝްޕަތީ ބޭނުންކުރުން އެހީއަކަށްވެ އެވެ.\nނާޝްޕަތީ އަކީ "ގްލައިސިމިކް އިންޑެކްސް" ދަށް މޭވާ އެކެވެ. ގްލައިސިމިކް އިންޑެކްސް ދަށް ކާނާ އަކީ ހަޖަމުވުން ލަސް، އަދި ހަށިގަނޑަށް ނެގުން ލަސް ބާވަތްތަކެކެވެ. މިހެންވުމުން އެފަދަ ކާނާ ކެއުމަށްފަހު ލޭގެ ހަކުރުގެ މިންވަރު އަދި އިންސިއުލިންގެ މިންވަރު މައްޗަށްދަނީ ވަރަށް ލަސްލަހުންނެވެ. އެހެންކަމުން ހިތުގެ ލޭހޮޅިތަކުގެ ބަލިތަކާއި، ފަލަބަލި އަދި ހަކުރު ބަލި ޖެހިފައިވާ މީހުންނަށް ބޮޑަށް އެދެވިގެންވަނީ ގްލައިސިމިކް އިންޑެކްސް ދަށް ކާނާގެ ބާވަތްތައް ބޭނުންކުރުމެވެ. މިއީ އެފަދަ މީހުންނަށް ރައްކާތެރިކަމާއެކު ބޭނުންކުރެވިދާނެ މޭވާ އެކެވެ.\nނާޝްޕަތީގައި ހިމެނޭ ފައިބަރަކީ ވެސް ބަނޑުހިކުން ފަސޭހަކޮށްދިނުމުގައި އެހީތެރިވެދޭ މާއްދާ އެކެވެ. ނާސްޕަތީގައި ގިނަ އަދަދަކަށް "ސޯބިޓޯލް" ހުރުމާއި ފައިބަރު ގިނަވުމަކީ ބަނޑުހިކުން މެދުވެރިވެފައިވާ މީހުންނަށް ނަމޫނާ ކާއެއްޗަކަށް މިމޭވާ ވެގެންދާ ކަމެކެވެ.\nނާޝްޕަތީގައި "ބޯރޯން" މަތީ މިންވަރަކަށް ހުރެ އެވެ. ހަށިގަނޑުގައި ކެލްސިއަމް ހިފެހެއްޓުމަށް ބޯރޯން އެހީތެރިވެދެ އެވެ. ނަތީޖާއެއްގެ ގޮތުން، އުމުރުން ދުވަސްވުމުން ދިމާވާ ކަށިފީވުމުން ރައްކާތެރިކޮށް ހިމާޔަތްކޮށްދެ އެވެ. ބޯރޯން އަކީ ކަށީގައި ހިމެނޭ ކެލްސިއަމް އަދި މެގްނީޒިއަމްގެ މަސައްކަތްތައް ފުރިހަމަކުރުމުގައި އެހީތެރިވެދޭ މާއްދާ އެކެވެ. މީގެ އިތުރުން ނާޝްޕަތީގައި ކޮޕަރ އަދި ވިޓަމިން ސީ ހިމެނުމަކީ ވެސް ކަށީގެ މަސައްކަތަށް ފުރިހަމަކަން ގެނެސްދޭނެ ކަމެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 21:15 ގައެވެ.


Afrasheem ge massalaagai haamakuree eyru thahugeegah libunu mauloomaathu: Riyaz\nއަފްރަޝީމްގެ މައްސަލާގައި ހާމަކުރީ އޭރު ތަހުގީގަށް ލިބުނު މައުލޫމާތު: ރިޔާޒް\nކުރީގެ މަޖިލީހުގެ މެންބަރު އަދި ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަ ކޮށްލުމުގެ ފަހަތުގައި ތިބީ ސިޔާސީ ބައެއް ކަމަށް ކުރިން ހާމަ ކުރީ ފުލުސް ތަހުގީގަށް އޭރު ލިބިފައި ހުރި މައުލޫމާތުތަކުގެ އަލީގައި ކަމަށް އޭރުގެ ފުލުސް ކޮމިޝަނަރު އަދި މަޖިލީހުގެ ތިމަރަފުށީ ދާއިރާގެ މެންބަރު އަބްދުﷲ ރިޔާޒް ވިދާޅުވެއްޖެ އެވެ.\nއަފްރަޝީމް އަވަހާރަކޮށްލިތާ ހަތް އަހަރު ފަހުން ރިޔާސީ ކޮމިޝަނުން އެ މަރު ތަހުގީގުކޮށް ނެރުނު ރިޕޯޓްގައި ބުނެފައިވަނީ އަފްރާޝީމް އަލީ އަވަހާރަކޮށްލުމުގެ ފަހަތުގައި އޮތީ ރާއްޖޭގައި ހަރަކާތްތެރިވާ ދީނީ ހަރުކަށި ފިކުރުގެ ޖަމާއަތެއް ކަމަށެވެ. އަފްރާޝީމް އަވަހާރަކޮށްލުމުގެ ފަހަތުގައި އޮތް ޖިހާދީ ފިކުރުގެ ޖަމާއަތް ހިންގަނީ މުހައްމަދު މަޒީދު އަދި ސާމިތު މުހައްމަދު ނަމަކަށް ކިޔާ މީހެއް ކަމަށާ މަޒީދު އާއި ސާމިތަކީ ރިލްވާން ވަގަށް ނެގުމުގައި ވެސް ތުހުމަތުވާ ޖަމާއަތުގެ މީހުން ކަމަށެވެ.\nރިޔާޒް މިއަދު ވިދާޅުވީ އަފްރަޝީމްގެ މަރާއި ގުޅޭގޮތުން ކުރިން ހާމަކުރި ހުރިހާ މައުލޫމާތަކީ ވެސް އޭރު ފުލުހުން ކުރިއަށް ގެންދިޔަ ތަހުގީގުތަކާއި، އެ މައްސަލައާއި ގުޅިގެން ހައްޔަރުުކުރި ހުސައިން ހުމާމު، ތަހުގީގުގައި ދައްކާފައިވާ ވާހަކަތަކަށް ބިނާކޮށް ހާމަކޮށްފައިވާ މައުލޫމާތު ކަމަށެވެ.\nރިޔާޒް ވިދާޅުވީ އަފްރާޝީމްގެ މައްސަލައާ ގުޅިގެން ފުލުހުުންވެސް އަދި އޭނާ ދެއްކި ވާހަކަތައް މުއްދަތުގެ މަޖިލީހާއި، ޝަރީއަތުގެ މަޖިލީހުގައިވެސް ހުމާމް ހިއްސާ ކުރި ކަމަށެވެ. އޭނާ އޭރު ދެއްކި ވާހަކަތަކުގައި ސިޔާސީ އެތައް ބޭފުޅުންނެއްގެ ނަން ބޭނުން ކޮށްފައިވާ ކަމަށެވެ.\n"އަޅުގަނޑުވެސް އަދި ފުލުހުންވެސް އޭރު ހާމަކުރި ކޮންމެ މައުލޫމާތަކީ ތަހުގީގަށް ލިބިފައިވާ މައުލޫމާތު. އަދި ހުމާމް ދީފައިވާ ބަޔާންތަކާ އެކި ގޮތްގޮތުން ހޯދުނު މައުލޫމާތުތައް." ރިޔާޒް ވިދާޅުވި އެވެ.\nއަފްރާޝީމް އަވަހާރަކޮށްލީ އޮކްޓޯބަރު 1، 2012 ވަނަ ދުވަހުގެ ރޭ 1:30 ހާއިރު، އޭނާ ދިރިއުޅޭ ހ. ފުންވިލުގެ ސިޑިގޮޅި ކައިރީގަ އެވެ.\nކޮމިޝަނުގެ ރިޕޯޓުގައި ބުނާ ގޮތުން، ހުމާމާއި އަޒްލިފްގެ އިތުރުން، ހ. ކޯސްޓް އަލީ ޝާން އާއި 18 އަހަރުނުފުރޭ ކުޑަކުއްޖެއްގެ އިތުރުން އެހެން ބަޔަކު އެ މަސައްކަތުގައި އަމަލީ ގޮތުން ބައިވެރިވެފައިވާ ކަމަށް ބެލެވުނު ނަމަވެސް އެމީހުން އަފްރާޝީމްގެ މަރަށް ފަހު ރާއްޖޭން ބޭރަށް ހަނގުރާމައަށް ގޮސްފައިވާތީވެ އެ މައްސަލަ އިތުރަށް ތަހުގީގު ކުރުމަށް ދަތިތަކެއް ވަނީ ކުރިމަތިވެފަ އެވެ.\nއަދި އެކި ފަހަރު މަތިން އަފްރާޝީމަށް ދުއްތުރާކޮށް ގޯނާ ކޮށްފައިވާކަން ފާހަގަކޮށްފައިވާއިރު، ބައެއް އިލްމުވެރިން އަފްރާޝީމަށް ނިސްބަތްކޮށް "ތައުބާވެއްޖެ ނަމަ ރަނގަޅު ވާނެ ކަމަށް" ބުނެފައިވާ ކަމަށް ރިޕޯޓުގައިވެ އެވެ.\nޖިހާދީ ފިކުރުގެ އެ ޖަމާއަތުން އަފްރާޝީމާ މެދު ހިތް ހަމަ ނުޖެހުންއޮތީ، މަރުވެފައި ތިބޭ މީހުންނަށް ނަދުރު ބުނުމާއި، އަންހެން މީހާގެ އައުރައަކީ ކޮބައިކަމާމެދު އަފްރާޝީމް ހިޔާލުހުރި ގޮތުން ކަމަށް ރިޕޯޓުގައި ބުންޏެވެ.\nއަބްދުﷲ ރިޔާޒް ޑރ. އަފްރާޝީމް އަލީ އަފްރާޝީމް ރިޕޯޓް + މަރުތައް ތަހުގީގު ކުރާ ކޮމިޝަން


23 aharu fahun Diana salaamai kuran kuri masahkai docterun ge dhulun\nޕްރިންސެސް ޑަޔަނާ ޕްރިންސް ޗާލްސް، ވިލިއަމް އަދި ހެރީ އާއެކު\n23 އަހަރު ފަހުން ޑަޔާނާ ސަލާމަތް ކުރަން ކުރި މަސައްކަތް ޑޮކްޓަރުންގެ ދުލުން\nޕްރިސެސް ޑަޔާނާ ނުވަތަ ޕްރިންސެސް އޮފް ވޭލްސް ގެ މަރަކީ މިހާތަނަށްވެސް އެކަމުގެ އަޑި ނޭނގޭ ހަގީގަތްތަކެއް އެކުލެވިފައިވާ މަރެކެވެ.\nގިނަ ބަޔަކު ގަބޫލް ކުރާގޮތުގައި ޑަޔާނާގެ މަރުގެ ފަހަތުގައި ވަނީ ޝާހީ އާއިލާއެވެ. އަދި އެފަދަ ވާހަކަތައް ދޭތެރެ ދޭތެރެއިން މީޑިޔާއަށް ތިލަވެއެވެ.\nޑަޔާނާ މަރުވެފައިވަނީ 31 އޮގަސްޓް 1997 ވަނަ ދުވަހު ޕެރިސްގެ ޓަނަލެއް ކަމަށްވާ ޕޮންޓް ދެ ލައަލްމާ ތެރޭގައި ހިނގި ކާރު އެކްސިޑެންޓެއްގައެވެ. އެގުތު ކާރުގައި ތިބި މީހުންގެ ތެރެއިން ހަމައެކަނި ސަލާމަތްވީ ޑަޔާނާގެ ބޮޑީ ގާޑް ޓްރެވާ ރީސް ޖޯންސް އެވެ.\nޑަޔާނެ ކާރު އެކްސިޑެންޓްވި ޓަނަލް--\nއެދުވަސް ވަރު ޑަޔާނާއާއި ލޯބީގެ ގޮތުން ގުޅިގެން އުޅުންކަމަށް އަޑު ފެތުރިފައިވާ ޑޯޑި ފަޔާދު ވެސް ވަނީ އެކްސިޑެންޓުގައި މަރުވެފައެވެ. ބުނެވޭ ގޮތުގައި ޑަޔާނާގެ ކާރު އެކްސިޑެންޓުވި ސަރަހައްދުގައި4ސިސީޓީވީ ކެމެރާ ހުރިއިރުވެސް އެއިން އެއްވެސް ކެމެރާއަކަށް އެކްސިޓެންޑް އަރާފައެއް ނުވެއެވެ.\nއޭގެ 23 އަހަރުފަހުން ފުރަތަމަ ޑަޔާނާ ސަލާމަތްކުރަން އުޅުނު ގޮތް ޑޮކްޓަރުން މި ވަނީ ކިޔާދީފައެވެ.\nމޮންސެފް ޑާމެން އަކީ އެއިރު ވަރަށް ޅަ ޖެނެރަލް ސާރޖަންއެކެވެ. އޭނާ ބުނީ އެކްސިޑެންޓް ވެގެން ފުރަތަމަ ގުޅި ފަރާތުންވެސް އޭނާކައިރީގައި ބުނީ ޒުވާން އަންހެނަކު އެކްސިޑެންޓެއްގައި ހާލު ސީރިއަސް ވެގެން އުޅޭ ވާހަކަ ކަމަށެވެ.\nޑަޔާނާ އަދި ޑޯޑީ--\nޑެއިލީ މެއިލްއަށް ދިން އިންޓަވިއުއެއްގައި ޑރ ޑާމެން ބުނީ އެވަގުތު ޑިއުޓީގައި ހުރި އެނަސްތިޓިސްޓް ގުޅާފަ އެކްސިޓެންޑުގެ ވާހަކަ ބުނީ ޑިއުޓީ ރޫމްގައި އަރާމުކޮށްލަން އޮއްވާކަމަށެވެ. އެއިރު އޭނާގެ އުމުރުން އެންމެ 33 އަހަރެވެ.\nޑރ ޑާމެން ބުނީ އެއީ ޑަޔާނާ ކަން އެގުނީ އޭ އެންޑް އީ (އެކްސިޑެންޓް އެންޑް އެމަޖެންސީ) އަށް ދިއުމުން ކަމަށެވެ. ޑަޔާނާއަށް ލިބިފައިވާ އަނިޔާގެ ތަފްސީލް އިންޓަވިއުގައި ދީފައެއް ނުވެއެވެ. އެހެން ނަމަވެސް އެކްސްރޭ ތަކުން އެތެރެ ހައްޓަށް ވަރަށް ބޮޑަށް ލޭ އެޅިފައިވާކަން އެނގުނުކަމަށް ޑރ ޑާމެން ބުންޏެވެ. ޑަޔާނާ ސަލާމަތްކުރުމަށް މޭގައި ހެދިފައިވާ ފެންތައް ބޭރުކޮށް ބްލަޑް ޓްރާންސްފިއުޝަނެއް ހެދިކަމަށްވެސް އޭނާ ބުންޏެވެ. އެއަށްފަހު އެރޭ ދަންވަރު 2:15 ހާއިރު ޑަޔާނާއަށް ހާޓް އެޓޭކެއްވެސް ޖެހުނުކަމަށާއި އެވަގުތުވެސް އެމަޖެންސީ ސާޖަރީއެއް ކުރިކަމަށެވެ.\nނަމަވެސް ހަށިގަނޑުން ލޭ މަދުވަމުން ދިއުމުގެ ސަބަބުން ޑަޔާނާގެ ހިތް ރަނގަޅަށް މަސައްކަތް ނުކުރާކަމަށާއި ހިތް ހުއްޓުނަ ނުދިނުމަށް ކުރެވެން ހުރި ހުރިހާ މަސައްކަތެއް ކުރިކަމަށް ޑރ ޑާމެން ބުންޏެވެ. އަދި އެހުރިހާ މަސައްކަތެއް ކުރީ އޮފަރޭޝަން ތިއޭޓަރަށްވެސް ބަދަލުކުރުމުގެ ކުރިން އޭ އިންޑް އީގެ ސްޓްރެޗާއެއްގައި ބާއްވައިގެން ކަމަށްވެސް ޑރ ޑާމެން ބުންޏެވެ.\nއެކްސިޑެންޓްވި ޑަޔާނާގެ ކާރު--\nފްރާންސްގެ ލީޑިން އެއް ހާޓް ސާރޖަން ޕްރޮފެސަރ އަލްވިން ޕަވިންއަށް ހޮސްޕިޓަލަށް އާދެވުނީ ޑަޔާނާ ތިއޭޓަރަށް ބަދަލުކުރި ފަހުންނެވެ. ނަމަވެސް ހިތާ ގުޅިފައިވާ އެކި ގުނަވަންތަކަށް އެކްސިޑެންޓުގެ ސަބަބުން ބޮޑެތި ގެއްލުންތަކެއް ވެފައިވާތީ ސާރޖަރީގެ ކުރިން ޑަޔާނާގެ ހިތް ހުއްޓުނީއެވެ. އެއަށްފަހު އިލެކްޓްރިކް ޝޮކް ދިނުމަށްފަހު ކުރި މަސައްކަތުންވެސް ވިންދު ނުގެނެވުންކަމަށް އޭނާ ބުންޏެވެ.\nއަލުން ވިންދު ގެނެވޭތޯ ގަޑިއިރެއްހާއިރު މަސައްކަތް ކުރިކަމަށާއި ހާސްވެފައި ތިބިވަރުން އެހުރިހާ ވަގުތު އެކަމަށް ހޭދަވިކަންވެސް ޑޮކްޓަރުންގެ ޓީމަށް ރޭކާނުލިކަމަށް ޑރ ޑާމެން ބުންޏެވެ. ޑަޔާނާ ސަލާމަތް ނުކުރެވުމުގެ ސަބަބުން ވަރަށް އަސަރުކުރިކަމަށާއި އެކަމަކު ކުރެވެން އޮތް ހުރިހާ މަސައްކަތެއް ކުރިކަމަށްވެސް ޑރ ޑާމެން ބުންޏެވެ.\nމިހާ ދުވަސް ފަހުންވެސް އެ ވާހަތައް މީޑީއާއަށް ހިއްސާ ކުރުމުގެ ބޭނުމަކީ ޑަޔާނާ ސަލާމަތްކުރަން ކުރެވުނު ހުރިހާކެމެއް ކުރިކަން ބުނެދިނުން ކަމަށް އޭނާ ބުންޏެވެ.


HPA In Tiktok Gai Aammukuri "Bro Mask" Video Ah Ethah Baeh Samaalu Kan! - Vaguthu\nއެޗްޕީއޭއިން ޓިކްޓޮކްގައި އާއްމުކުރި ބްރޯ މާސްކް ވީީޑިއޯއަށް އެތައް ބައެއްގެ ސަމާލުކަން!\nހެލްތް ޕްރޮޓެކްޝަން އެޖެންސީ (އެޗްޕީއޭ)އިން ޓިކްޓޮކަށް ވަން ހަބަރު ވެފައި ވަނީ އެތައް ބަޔަކަށް ޖޯކަކަށެވެ. އެހެން ނަމަވެސް އެޗްޕީއޭއިން ޓިކްޓޮކްއަށް ވަދެފައި މި ވަނީ ވަރަށް މުހިންމު ބޭނުމެއްގައެވެ.\nމިހާރު ގިނަ މީސް މީޑިއާގެ ގިނަ ޕްލެޓްފޯމްތައް މެދުވެރިކޮށް އެޗްޕީއޭއިން މައުލޫމާތުތައް ދެމުންގެންދާއިރު، ޓިކްޓޮކް ބޭނުން ކުރަން ފެށީވެސް އެފަދަ ޕްލެޓްފޯމްތައް ބޭނުން ނުކުރާ ޒުވާނުންނަށް މައުލޫމާތު ފޯރުކޮށްދިނުމަށެވެ. މިހާރު ދިވެހިންގެ ތެރޭގައި ޓިކްޓޮކް މިއީ ބޮޑު މަގްބޫލުކަމެއް ހޯދާފައިވާ ޕްލެޓްފޯމެކެވެ.\nއެޗްޕީއޭއިން ޓިކްޓޮކްއަށް ވަދެފައި ވަނީ ކޮވިޑް-19ގެ މައުލޫމާތުތަކާއި، ވެކްސިންއާ ގުޅޭ އެންމެ ފަހުގެ މައުލޫމާތުތައް ދިނުމަށެވެ. އެގޮތުން މިހާރުވެސް އެޗްޕީއޭއިން ވަނީ ޓިކްޓޮކްއަށް ދެ ވީޑިއޯއެއް އާއްމުކޮށްފައެވެ.\nއޭގެ ތެރެއިން އެއް ވީޑިއޯއިން ފެނިގެން ދަނީ ވެކްސިން ޖެހުމަށް ގޮސް، ކަންތައް ކުރަން ޖެހޭ ގޮތެވެ. އެ ވީޑިއޯގައި ފެނިގެން ދަނީ މަޝްހޫރު ޕްރެޒެެންޓަރ މޫސާ ވަސީމެވެ.\nStorytime: How Moosa got vaccinated #COVID19Dhifaau #AaUmmeedhu #Covid19\n♬ Moosa Waseem Vaccination journey - Health Protection Agency\nމީގެ ހަތަރު ދުވަސް ކުރިން އާއްމު ކުރި އެ ވީީޑިއޯއަށް އެތައް ބައެއްގެ ސަމާލުކަން ލިބިގެން ގޮސްފައި ވެއެވެ. އެ ވީޑިއޯއަށް މިހާތަނަށް 1185 ލައިކް ލިބިފައިވާއިރު، 28،000 އަށްވުރެ ގިނަ ވިއުސް ލިބިފައި ވެއެވެ.\nމީގެ އިިތުރުން، އިއްޔެ އެޗްޕީއޭއިން އާއްމު ކުރި ވީޑިއޯއަކުން ފެނިގެން ދަނީ މީހަކު ސައިކަލެއްގައި ދާ ތަނެވެ. އަދި އޭނާއަށް މީހަކު ހަރު ނުޖަހާ ސައިކަލު ދުއްވާތަން ފެންނައިރު، އޭނާ އެ މީހާ ހުއްޓުވައެވެ. އޭނާ ހުއްޓުވުމުން ފެނިގެން ދަނީ މާސްކް ދަތްދޮޅީގައި އަޅުވައިގެން ހުންނަ ތަނެވެ. ވަގުތުން އޭނާ ވަނީ އެ މީހާއަށް މާސްކް އެޅުމަށް ހަނދާން ކޮށްދީފައެވެ. އެ ވީޑީއޯގައި އެ މީހާ ބުނަނީ "ބްރޯ މާސްކް" މިހެންނެވެ.\n♬ Bro - Health Protection Agency\nރާއްޖޭގައި ކޮވިޑް ފެތުރެމުންދާއިރު، މިހާރު މުޅި ރާއްޖޭގައި މާސްކް އެޅުން ވަނީ މަޖުބޫރުކޮށްފައެވެ.\nއެޗްޕީއޭ އިން އާއްމުކުރި އެ ވީޑިއޯއަށް އެއް ދުވަސް ތެރޭގައި 41،000 އަށްވުރެ ގިނަ ވިއުސް ލިބިފައި ވެއެވެ. އަދި 1805 ލައިކްސް އާއި 100 އަށްވުރެ ގިނަ ކޮމެންޓްސް ލިބިފައި ވެއެވެ.\nފެބުރުއަރީ 17, 2021 19:46\nވެކްސިން ޖަހައިގެން 15ވަ ރަކަށް މިނިޓް ކިޔޫގަ ކިތައް މިނިޓް ތޯ؟\nފެބުރުއަރީ 17, 2021 19:54\nތިވިޑިޔޯ ޕޮލިހަށްވެސް ފޮނުވާބަ. ހަނދާންކޮށްދޭން\nފެބުރުއަރީ 17, 2021 19:58\nއެޗްޕީއޭން ވެސް މިކުޅި ކުޅެންފެށީތަ ލޮލް


India Variant Ge Sababun '2 America' Eh Ufedhidhaane - Vaguthu\nއިންޑިއާއިން އެންމެ ފުރަތަމަ ފެނިފައިވާ އިންޑިއާ ވޭރިއެންޓް ނުވަތަ ޑެލްޓާ ވޭރިއެންޓް އަންނަނީ ހަލުވި ކަމާއި އެކު އިންޑިއާ އަދި އިނގިރޭސި ވިލާތުގައި ފެތުރެމުންނެވެ. މި ވޭރިއެންޓުގެ ވޭދަނަތައް އެމެރިކާގައި ވެސް އަންނަނީ އިތުރުވަމުންނެވެ.\nއެމެރިކާގައި އަލަށް ފައްސިވާ މީހުންގެ ތެރެއިން 10 އިންސައްތަ މީހުން ފައްސިވަނީ އިންޑިއާ ވޭރިއެންޓަށެވެ. ތަޖުރިބާކާރުން ވިދާޅުވަނީ އިންޑިއާ ވޭރިއެންޓުގެ ސަބަބުން 'ދެ އެމެރިކާ'އެއް އުފެދިދާނެ ކަމަށެވެ. ތަޖުރިބާކާރުން މިހެން ވިދާޅުވެފައި ވަނީ އެމެރިކާގެ ވެކްސިން ފުރިހަމަ ކޮށްފައިވާ ސަރަހައްދުތަކުގައި އިންޑިއާ ވޭރިއެންޓުގެ ނުރައްކާ ކުޑަވެފައި، މެޖޯރިޓީ މީހުން ވެކްސިން ފުރިހަމަ ނުކުރާ ސަރަހައްދުތަކަށް ނުރައްކާ ބޮޑުވެފައި ވާތީއެވެ.\nވެކްސިން ޖަހާފައިވާ މީހުން މަދު ސަރަހައްދުތަކުގައި އިންޑިއާ ވޭރިއެންޓް ފެތުރި، ނުރައްކާތެރި އިތުރު ވޭރިއެންޓެއް އުފެދިދާނެ ކަމުގެ ބިރު ހީވެފައިވެއެވެ.\nއިންޑިއާ ވޭރިއެންޓް އެންމެ ފުރަތަމަ ދެނެގަނެވިފައިވަނީ އިންޑިއާއިން މިދިޔަ އަހަރުގެ ފަހުކޮޅުއެވެ. އޭގެ ސަބަބުން އިންޑިއާގެ ހާލަތު ގޯސްވެ، ކޮންޓްރޯލް ނުވެގެން އިތުރު ގައުމުތަކުގައި ވެސް މި ވޭރިއެންޓް ފެތުރެން ފަށާފައިވެއެވެ.\nރިޕޯޓުތައް ބުނާގޮތުން އެމެރިކާ ހިމެނޭހެން 80 ގައުމަކަށް މި ވޭރިއެންޓުގެ އަސަރު ކޮށްފައިވެއެވެ.\nސްކޮޓްލޭންޑުގައި ކުރެވުނު ދިރާސާއަކުން ދައްކާގޮތުން އިންޑިއާ ވޭރިއެންޓުގެ ސަބަބުން ބޮޑަށް ބަލިވާނެކަމަށް ލަފާކުރެވެއެވެ. އަދި އިނގިރޭސި ވިލާތުން ފެނުނު އަލްފާ ވޭރިއެންޓަށް ވުރެ އިންޑިއާ ވޭރިއެންޓްގެ ނުރައްކާ ބޮޑުވެފައި، އޭގެ ސަބަބުން ހޮސްޕިޓަލުގައި އެނދުމަތި ކޮށްގެން ފަރުވާދޭންޖެހޭ މީހުންގެ އަދަދު އިތުރުވެފައިވާކަމަށް ރިޕޯޓުތައް ބުނެއެވެ.\nއެމެރިކާއިން މިހާތަނަށް 316 މިލިއަން މީހުން ވެކްސިން ޖަހާފައިވާއިރު، އޭގެ ތެރެއިން ދެ ޑޯޒް ވެކްސިން ޖަހާފައިވަނީ 148 މިލިއަން މީހުންނެވެ. އެގައުމުގައި ވެކްސިން ފުރިހަމަ ކޮށްފައިވާ މީހުންގެ އިންސައްތަ އަކީ 45.2 އެވެ.\nކޮވިޑަށް ބިރުގަންނާނީ ޖިންސީގުޅުން ވަރުގަދަ ބައިވެރިން - ދިރާސާ\nކުޑަރިކިލުގައި މުޖުތަމައު ތެރޭގައި ކޮވިޑް ފެތުރެނީ\nޖޫން 20, 2021 17:07\nބިލިޔަން އާބާދީ އެއް އޮތް ޗައިނާ، "ޑިމޮކްރަސީ" އާ ނުލާ ކޮންޓްރޯލް ކުރީ ކިހާ ގަދަ!\nޖޫން 20, 2021 20:29\nތިޔަ އިންޑިއާގެ ނަން ކިޔާލިޔަސް އެތަނެއް ހަލާކުވާނެ ދުނިޔޭގެ އެންމެ ނުލަފާ މީހުން ކުރާ ހުރިހާ ޝިރުކެއް ކުރާ ބަޔަކު އުޅޭތަނެއް ކޮށްފަ ނުކުރާނެ މުޑުދާރު ކަމެއް އޮންނަނީކީ ނުން އެކަމަކު ކީއްކުރާނީ ދިވެހިރާއްޖެވެސް މިއޮތީ އެމީހުންނަށް ވިކި ހުސްވެފަ


Logistics Massakaiy Kuraane Faraatheh Neiy, Bodu Kanboduvumeh! - Vaguthu\nލޮޖިސްޓިކްސް މަސައްކަތް ކުރާ ފަރާތްތައް ކުރާނެ މަސައްކަތެއް ނެތް، ބޮޑު ކަންބޮޑުވުމެއް!\nއެއްތަނުން އަނެއްތަނަށް ތަކެތި ފޯރުކޮށްދިނުމާއި، އުޅަނދުފަދަ ތަކެތި ފޯރުކޮށްދިނުން ނުވަތަ ލޮޖިސްޓިކްސްގެ މަސައްކަތް ކުރާ ރާއްޖޭގެ ފަރާތްތަތައް ކުރާނެ މަސައްކަތްތަކަކީ އެއް ޒަމާނެއްގައި ރާއްޖޭގެ އެންމެ ބޮޑަށް ކުރިއަރަމުން އައި އެންމެ އުންމީދީ އެއް މަސައްކަތެވެ. ދިވެހިން ކާމިޔާބު ކަމާއެކު ފައިހަމަކުރަމުން އައި މިދާއިރާގެ މަސައްކަތްތަކަކީ، ކުރިއަރަމުން އައި ފަތުރުވެރިކަމުގެ ސިނާއަތާއި އެކު އާރޯ މަސައްކަތަކަށް އޮތީވެފައެވެ.\nމި ދާއިރާގެ މަސައްކަތެތެރިން ބުނާ ގޮތުން ރާއްޖޭގައި މީގެ ކުރިން އާ ރިސޯޓްތައް ގާއިމްކުރާ އިރު މަސައްކަތް ކުރުމުގެ ފުރުސަތު ދިވެހިންނަށް ލިބެއެވެ. އަދި އާ ރިސޯޓްތައް އިތުރުވަމުން އައި އައުމާއި އެކު ވާދަވެރި މާހައުލެއްގައި މި މަަސައްކަތް ކުރުމުގެ މަގުވެސް ފަހިވެގެން ދިޔައެވެ. އަދި އޭރު އާމްދަނީގެ ގޮތުން ބަލާއިރު، ހިތްހަމަ ޖެހޭ ދުޅަހެޔޮ ވިޔަފާރިއަކަށް މި ވިޔަފާރި ވުމާއެކު، ރާއްޖެ ބަވަނަ ވަމުންދާ ދުނިޔެއަށް ހުޅުވުމަކީ ލޮޖިސްޓިކްސް ދާއިރާގައި މަސައްކަތް ކުރި ފަރާތްތަކަށް ލިބޭނެ އިތުރު ކުރިއެރުމެއް ކަމަށް އެ ފަރާތްތަކުން ތިބީ ގަބޫލުކޮށްގެންނެވެ.\nނަމަވެސް ކަންވެގެން ދިޔައީ އެއާއި ދިމާ އިދިކޮޅަށެވެ. މިއަދު މި ދާއިރާގައި މަސައްކަތް ކުރާ ގިނަ ފަރާތްތައް ތިބީ ކުރާނެ މަސައްކަތެއް ނުލިބި މަޔޫސްކަމެއްގެ ތެރޭގައެވެ. ޕްރޮޖެކްޓެއް ހޯދަން ބިޑް ކުރި ނަމަވެސް އެ މަސައްކަތް ނުލިބުމާއި ބޭރުގެ ކުންފުނިތަކުގެ ނުފޫޒު އިންތިހާ އަށް ބޮޑުވުމަކީ މި ދާއިރާގައި މަސައްކަތް ކުރާ ދިވެހިންގެ އެންމެ ބޮޑު އެއް ޝަކުވާއެވެ.\nނަން ހާމަކުރަން ބޭނުން ނުވާ، އެ ދާއިރާގެ މަސައްކަތްތެރިއެއް "ވަގުތަށް" ކިޔައި ދިން ގޮތުގައި ބޭރުގެ ކުންފުނިތައް ރާއްޖެ އައިސް ލޮޖިސްޓިކްސްގެ މަސައްކަތް ކުރުމުން އެ ފަރާތްތަކުގެ ވިޔަފާރިތަކަށް ވަނީ ބޮޑު ގޮންޖެހުމަކާ ކުރިމަތިލާން ޖެހިފައެވެ. އަދި ބޭރު ކުންފުނިތަކަށް ދޭ ހުއްދަ އާއި ޚިލާފަށް މަސައްކަތް ކުރި ނަމަވެސް އެކަމަށް ފާރަވެރިވެ، އެކަންކަން ހުއްޓުވާނެ މުއައްސަސާއެއް ނެތުމަކީ އޭނާގެ އެންމެ ބޮޑު އެއް ކަންބޮޑުވުމެވެ.\n"އިންޑިއާ މީހުންނާއި ލަންކާ މީހުން އަންނަނީ ޕްރޮޖެކްޓް ނަގައިގެން. އެމީހުން އަންނަނީ މެޝިނަރީތައް ހިފައިގެން. ލޭންޑިން ކްރާފްޓްތަކާއި ލޮރީތަކާއި އައިސް އެތަކެތި ކުއްޔަށް އެހެން މީހުންނަށް ދެނީ. ބުނަނީ މަނާކަމެކެ. އެކަމަކު ބަލާނެ މީހެއް، ބަލާނެ ތަނެއް ނުހުރީ. އެއްފަހަރެއްގައި ޝަކުވާ ކޮށްގެން ހިފެހެއްޓި ބައެއް އުޅަނދުތައް. ހިފެހެއްޓި މިނަށް ވުރެ އަވަހަށް ދޫކޮށްލައިފި. މިއީ ކަންކަން ކުރާ ގޮތަކީ." އޭނާ ބުންޏެވެ.\nއެ ދާއިރާގައި މަސައްކަތް ކުރާ އިތުރު ފަރާތަކުން ބުނީ އާމްދަނީގެ ގޮތުން ބަލާއިރު މިހާރު ވަރަށް ބޮޑު ތަނުން ވިޔަފާރި ދަށް ކަމަށާއި އެ ކަމަށް ހައްލެއް ހޯދުމަށް ސަރުކާރަށް ނުކުޅެދިފައިވާ ކަމަށެވެ.\n"ކުރިއާ އަޅާ ބަލާއިރު ވިޔަފާރި ވަރަށް ދަށް. ކީކޭ ބުނާނީ މިވާހަކަ ދައްކަން ވެސް ލަދުގަނޭ. ކުރިން ލިބުނު އެއްޗެއްގެ ތިންބައިކުޅަ އެއްބައި ވެސް ކިރިޔަ ކިރިޔާ ލިބެނީ. ބައެއް ބޭރު ކުންފުނިތައް ގެނެސްގެން ދިވެހިންގެ މަސައްކަތް ހަލާކު މިވަނީ. ވަރަށް ދެރަ ކަމެއް އަސްލު މިއީ." އޭނާ ބުންޏެވެ.\nމީގެއިތުރުން ރާއްޖެއިން ބޭރުން ކާޑު ފަދަ ތަކެތި ގެންނަ ކަމަށް ބުނެ ރާއްޖެއިން ބިން ދީފައިވާ ބޭރު ކުންފުނިތަކާއި ވަކި ބަނދަރުތައް ދީފައިވާ ފަރާތްތައް ތިބި އިރު އެ ފަރާތްތަކުން ގަވާއިދައި އެއްގޮތަށް އަމަލު ކުރޭތޯ ނުބަލާކަމަށް އެ ދާއިރާގެ މަސައްކަތްތެރިން ބުނެއެވެ.\nސަރުކާރުން ދިވެހިންނަށް މަސައްކަތްތައް ދިނުމަށް އިސްކަން ދޭކަމަށް ބުނި ނަމަވެސް، ލޮޖިސްޓިކްސް ދާއިރާގެ ހާލު އޮތީ ކަންބޮޑުވާ ހާލަތުގައިކަން އެ ފަރާތްތަކުން ފާހަގަކުރެއެވެ.\nއަދި އެ ފަރާތްތަކުގެ ޝަކުވާތައް ތަކުރާރުކޮށްގެން ވެސް އެދެވޭ ހައްލެއް ކަމާއި ބެހޭ ފަރާތްތަކަށް ހޯދާ ނުދެވުނުކަން އެ ފަރާތުން ފާހަގަކުރަނީ ކަންބޮޑުވުމާ އެކުގައެވެ.\n"ފަތޮޅު" އާއި އެކު މުދާ އުފުލުމަށް އިންގިލާބީ ބަދަލެއް\nމާޗް 17, 2020 13:05\nދިވެހިންނަށް އޯކޭވާނެ. ޔާމީން ވެރިކަމުން ބޭލިއްޖެއެންނު.\nއެހެންވީމަ މަސްވެރިކަން ކުރި އަރުވަން ވީނޫންތޯ ފެކްޓުރީ ހަދައިގެން ދަޅުގައާއި ޕެކެޓްގަ މަސް ބަންދުކޮއް މަސް ވެރިންނައް ފައިދާވާ ކަހަލަ ކަމެއް ކުރަންވީނޫންތޯ\nނާގާބިލު ސަރުކާރެއް ވެރިކަމަށް ގެނެއުމަކީ އަމިއްލައަށް ފޭހުނު އިލޮށިގަޑެއް ދޯ .\nމާޗް 17, 2020 13:43\nމިރާއްޖެއަށް ބޭނުންވަނީ މޯހަން މުއްތާ އެކަނި ދެން ލަންކާގެ ސަންކެން ކުންފުނި އޭރުން މިރާއްޖެއަށް ބޭނުންވާ ހުރިހާ މަސައްކަތެއްވެސް ކޮށްލެވޭނެ ކޮނަކަމަކާ ހާސްވަނީ މިދެކުންގުންޏަށް ބޭނުން ވަރަކަށް ހެޔޮ އަގުގަ ބަންގާޅީން މަގުމަތިން ހޮވައިގެން ކޮށްލުމުގެ ފުރސަތު އެބައޮތް\nބޭރުގެ ކުންފުނިތައް ރާއްޖެ އައިސް ކުރަނީކީ ލޮޖިސްޓިކްސް މަސައްްކަތެއް އެކަންޏެއް ނޫން! އެވެރިން މިޤައުމުގެ މީހުންގެނަމުގައި ކުންފުންޏާއި، އުޅަނދުތައް ރަޖިސްޓްރީކޮށްގެން ގަވާޢިދަށް ނަމެއްގައި ފެތިގެން ތިބެ ކުރަނީ ވިޔަފާރި، ވޯރާ ވެރިން ކުރި ވިޔަަފާރި އަށްވުރެން މާފުޅާކޮށް އެކުރަނީ . ސީދާ ހުޅުމާލޭ ފޭސް2އިން ބޮޑެތި ބިންތައް ނަގައިގެން އެވާދަކުރަނީ ސްޓޭޓް އޯން ވިޔަފާރި ތަކާ، ކޮންސްޓްރަކްޝަން މެޓީރިއަލްސް ސީދާ އެސައިޓެއްގެ ޑޯރ ސްޓެޕަށް އެ ޑެލިވާރ ކޮށްދެނީ! މުޅިރާއްޖެ ކަވަރުކޮށް އެވިޔަފާރި ކުރަނީ! މުދާ އުފުލާ ދޯނިތަކާއި ކަސްޓަމުސް ބްރޯކަރ ކުންފުނިތައް އިނދަޖެހެނީ! 2018އޮކްޓޯބަރ ފެށިގެން މާކެޓް ވަނީ އޮޔާގޮސްފައި، އެއިރަކު އޮންނަ ސަރުކާރެއްގެ ޑިޒިޝަން މޭކްކުރާ ލެވެލްގެ ބަޔަކާގުޅިގެން ހަމައެއްލަމައެއް ނެތި ނިކަމެތިންގެ ވިޔަފާރި މިމީހުން ފުނޑާލަނީ! މިކަން ރަނގަޅެއް ނުކުރެވޭނެ! ނުވެސްކުރާނެ! މާލޭގެ ގޭގެ ކުއްޔަށްގެންނަ ހައްލެކޭ މިކަމެކޭ ވާނީ ހަމަ އެއްވަރު!\nމާޗް 17, 2020 14:44\nކޮށްކޯ ދުނިޔެ ދާނީ ތޮށަލި ދުޅަޔައް ކޮށްކޮވެސް ބައެއްފަހަރު ރޮވޭނެ ދެން ބިޓުބުނާނީ ނުރޯށޭ ނޫނޭ ތީހަމަ ރަނގަޅު ވާހަކައެއް އަވަސް ސޮލިއުސަނެއް ބޭނުންވޭ އިރާދަކުރެއްވިއްޔާ ރަނގަޅުވާނެ މީހަމަ އަހަރެމެން އެންމެން ގެނައި ސަރުކާރެއް އެމީހުންނަށް ފުރިހަމަ އިތުބާރު އެބައޮތް\nމާޗް 17, 2020 15:15\nހުސް ދޮގު!! ކާކު ގަބޫލުކުރާ ވާހަކައެއް ތީ!! ދިވެހިންގެ ޖީބުތަށް ފުރިބާރުވެފަ!! ފައިސާ އަޅަން ބޮޑު ފޮށި ހުންނާނެ ގޭގަ. ބޭންކްތައް ބަންޑުންވެފަ!!\nޕާސްޕޯޓާއި އިމިގްރޭޝަން ކާޑު ގެއްލިފައި ތިބި އެތަކެއް ބިދޭސީން ރަށުތެރޭގަ. އެމީހުން އަމިއްލަ ގުރޫޕުތައް ޖަމާކޮށްގެން މަސައްކަތްތައް ރާވާ ހިންގަނީ، އާމްދަނީވެސް އެބަހޯދާ. މިއީ ގާނޫނީ އިމުގެ ބޭރުން ހިނގާ ކަންތައްކަމަށް ބޮޑަށް ލަފާކުރެވެނީ.


Minister Imran Covid Ah Fassivejje - Vaguthu\nމިނިސްޓަރު އިމްރާން ކޮވިޑަށް ފައްސިވެއްޖެ\nހޯމް މިނިސްޓަރ އިމްރާން އަބްދުﷲ ކޮވިޑް-19 އަށް ފައްސިވެއްޖެއެވެ.\nއިމްރާން ކޮވިޑަށް ފައްސިވީ ބަލީގެ އަލާމާތްތައް ފެނިގެން މިމަހުގެ 28 ވަނަ ދުވަހު ޓެސްޓް ކުރުމުންނެވެ. އިމްރާން ކޮވިޑަށް ފައްސިވިއިރު އޭނާ ވަނީ ވެކްސިންގެ ދެޑޯޒް ފުރިހަމަ ކުރައްވާފައެވެ. އިމްރާން ކޮވިޑަށް ފައްސިވި ނަމަވެސް ހާލުކޮޅު ރަނގަޅު ކަމަށް މައުލޫމާތު ލިބެއެވެ. އޭނާ މިވަގުތު ހުންނެވީ ގޭގައެވެ.\nއިމްރާން ކޮވިޑަށް ފައްސިވެގެން އެކަހެރިވެ ވަޑައިގެންނެވި އިރު މިދުވަސްވަރަކީ އަނެއްކާވެސް އެމްޑީޕީގެ ބައެއް މެންބަރުންގެ ފަރާތުން އޭނާ އަށް ފާޑުކިޔުން އަމާޒުވެފައިވާ ދުވަސްވަރެކެވެ. ސަބަބަކީ މެއި މަހުގެ 06 ވަނަ ދުވަހު ރައްޔިތުން މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާ އާއި އަދި ހަރުކަށި ފިކުރު ނައްތާލަން އެކަށީގެންވާ ވަރަށް މަސައްކަތް ނުކުރުމުގެ ތުހުމަތު ބޮލުގައި އަޅަން ޖެހުމެވެ.\nއިމްރާން ކޮވިޑަށް ފައްސިވުމުން ރައީސް ސޯލިހްގެ ކެބިނެޓުން ކޮވިޑަށް ފައްސިވި ބޭފުޅުންގެ އަދަދު ވަނީ ތިނަކަށް އަރާފައެވެ. މީގެ ކުރިން ނައިބު ރައިސް ފައިސަލް ނަސީމާއި އިކޮނަމިކް މިނިސްޓަރ ފައްޔާޒް އިސްމާއިލް ވެސް ކޮވިޑަށް ފައްސިވެފައި ވެއެވެ.\nމާލެ އިން ކޮވިޑަށް ފައްސިވާ މީހުންގެ އަދަދު މިހާރު ވަނީ ވަރަށް ބޮޑަށް މަދުވެފައެވެ. މާލެ އިން ކޮވިޑަށް ފައްސިވާ މީހުންގެ އަދަދު 30 އަށްވުރެ ދަށުގައި ހުންނަތާ މިހާރު އަށް ދުވަސް ވެއްޖެއެވެ. ކޮވިޑް ޖެހިގެން މާލޭ ސަރަހައްދުގައި މިހާރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދަނީ ވެސް ދެމީހުންނަށެވެ. ނަމަވެސް އަތޮޅުތެރޭގެ މީހުން ދިރިއުޅޭ ރަށްތަކުން ކޮވިޑަށް ފައްސިވާ މީހުންގެ އަދަދު އަދިވެސް ހުރީ ވަރަށް މަތީގައެވެ.\nކޮވިޑް ޖެހިގެން ރަޝިއާއިން އިތުރު 805 މީހަކު މަރުވެއްޖެ\nޖުލައި 30, 2021 10:14\nޖުލައި 30, 2021 10:18\nޢަވަސް ޝިފާ އަކަށް އެދެން\nޖުލައި 30, 2021 10:56\nޖުލައި 30, 2021 11:00\nޖުލައި 30, 2021 11:20\nއަނހަ. ކިހިނެތް ތިހެއްދެވީ އިމްރާން؟ އަވަސް ޝިފާއަކަށް އެދެން..\nޖުލައި 30, 2021 11:28\nޖުލައި 30, 2021 13:48\nއަދި ކިރިޔާތަ ؟؟ ޢެހެންވީމަ އިމޫ ގަދަ\nޖުލައި 30, 2021 13:52\nއިސްލާހްވުމައް ދެއްވި ފުރުސަތަކައްވެސް ވެދާނެ އަވަހައް އިސްލާހުވޭ\nޖުލައި 30, 2021 14:03\nދެންވެސް ﷲ ގަންދީ ހުވާކުރަންޖެހޭނީ ﷲ ގެދީނަށް ނަސްރުލިބޭގޮތަށް .\nޖުލައި 30, 2021 15:12\nމުސްލިމަކަށް ހެޔޮ އެދުމުގެ ގޮތުން ޝިފާއަކަށް އެދެން.\nޖުލައި 30, 2021 15:13\nއަވަހައް ހުޅުމާލެ ފެސިލިޓީ އައް ގެންދޭ... ހުރީހުހައް


މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ޚިޔާނާތާއި ގުޅުންހުރި ފައިސާ ހޯދުމަށް ތިން ކުންފުންޏެއްގެ މައްޗަށް ދައުވާ އުފުލާފައިވާ ކަމަށް އެމްއެމްޕީއާރްސީން ހާމަކޮށްފިއެވެ.\nރައްޔިތުންގެ މަޖިލިހުގެ މާލިއްޔަތު ކޮމިޓީގައި ވާހަކަ ދައްކަވަމުން އެމްއެމްޕީއާރްސީގެ މެނޭޖިން ޑިރެކްޓަރ ޠައްޔިބު މުޙައްމަދު ވިދާޅުވީ، ޑޮލަރުގެ މުޢާމަލާތް ކުރުމުގެ ނަމުގައި އެކޯޕަރޭޝަނުން ތިން ކުންފުންޏަކަށް ފައިސާ ދޫކޮށްފައިވާ ކަމަށެވެ. އަދި އެފައިސާތައް އަނބުރާ އެމްއެމްޕީއާރްސީ އަށް ހޯދުމަށް ޝަރީޢަތަށް ހުށަހަޅާފައިވާ ކަމަށް ވެސް ޠައްޔިބު ވިދާޅުވިއެވެ.\nއެގޮތުން އެސްއޯއެފް ޕްރައިވެޓް ލިމިޓެޑުން 10.7 މިލިއަން ޑޮލަރު ހޯދުމަށާއި، މިލޭނިއަމް ކެޕިޓަލް މެނޭޖްމަންޓް ޕްރައިވެޓް ލިމިޓެޑުން 2.5 މިލއަިން ޑޮލަރު އަދި މޮންޓަލިއަން އިންޓަރނޭޝަންލް ޕްރައިވެޓް ލިމިޓެޑްއިން 1.47 މިލިއަން ޑޮލަރު ހޯދުމަށް ދައުވާކޮށްފައިވާކަމަށް އޭނާ ވިދާޅުވިއެވެ.\n"އެފައިސާ ހޯދުމަށް އަޅުގަނޑުމެން މި މަސައްކަތްކުރަނީ ބަންޑާރަ ނާއިބުގެ އެދުމުގެ މަތިން އެއީ ސީދާ މި ކުންފުންޏަށް ލިބެންޖެހޭ ފައިސާކަމަށް ވިދާޅުވެފައިވާތީ." ޠައްޔިބު ވިދާޅުވިއެވެ.


Miadhah thaavalu kuri Ali Waheed ge aduehun cancel koffi\nމިއަދަށް ތާވަލުކުރި އަލީ ވަޙީދުގެ އަޑުއެހުން ކެންސަލްކޮށްފި\nޖިންސީ ގޯނާ އަދި ޖިންސީ ފުރައްސާރައިގެ ކުށުގެ ދައުވާތަކެއް އުފުލިފައިވާ ކުރީގެ ޓޫރިޒަމް މިނިސްޓަރ ޢަލީ ވަޙީދުގެ ޝަރީޢަތުގެ އަޑުއެހުން ކެންސަލްކޮށްފިއެވެ.\nޕީޖީ އޮފީހުން މިއަދު ވިދާޅުވީ މިނިސްޓަރު އަލީ ވަހީދުގެ މައްޗަށް އުފުލާފައިވާ ޖިންސީ ކުށުގެ، ޖިނާއީ ދައުވާތަކުގެ މިއަދުގެ އަޑުއެހުން ކެންސަލްކޮށްފައިވާކަމަށެވެ. ނަމަވެސް އަޑުއެހުން ކެންސަލް ކުރީ ކީއްވެގެންކަން ބުނެފައެެއް ނުވެއެވެ.\nޓޫރިޒަމް މިނިސްޓަރުގެ މަގާމުން އަލީ ވަހީދު ވަކި ކުރީއެ މިނިސްޓްރީގެ މުވައްޒަފުންތަކަކަށް ޖިންސީ ގޯނާކުރިކަމުގެ ތުހުމަތުގައެވެ. ޖިންސީ ގޯނާ ކުރުމުގެ މައްސަލަތަކުގައި ހަ ދައުވާއެއް އަލީ ވަހީދުގެ މައްޗަށް ވަނީ އުފުލާފައެވެ.\nޖިންސީ ފުރައްސާރައިގެ ކުށުގެ ދައުވާތަކެއް އުފުލިފައިވާ ކުރީގެ ޓޫރިޒަމް މިނިސްޓަރ ޢަލީ ވަޙީދު، ބޭސްފަރުވާގެ ބޭނުމަށް ރާއްޖެއިން ބޭރަށް ދާން ދިން މުއްދަތު އިއްޔެގެ ނިޔަލަށް ހަމަވިއިރު އަދި ރާއްޖެ އައިސްފައެއްނުވެއެވެ.\nއިޖުތިމާއީ ރައްކާތެރިކަން ފޯރުކޮށްދިނުމަށް ދައުލަތް މިހާރު ވަނީ ނުކުޅެދިފައި: ސަޢީދު028 minutes ago\nކޮމެޓީގެ ރިޕޯޓަކީ އިންސާފުވެރި ރިޕޯޓަކަށް ވާނެ: އަސްލަމް030 minutes ago


Guest Houses thah fathuru verinna hulhuvaa laifi\nގައިޑްލައިންއާއި ހިލާފުވާ ގެސްޓްހައުސްއަކަށް ފިޔަވަޅު އަޅަންޖެހިއްޖެނަމަ ...\nby vomadmin October 15, 2020\nރާއްޖޭގެ ގެސްޓުހައުސްތައް މިއަދު ފަތުރުވެރިންނަށް އަލުން ހުޅުވާލައިފިއެވެ.\nރާއްޖޭގައި ކޮވިޑް-19 ފެތުރެން ފެށުމާގުޅިގެން ކޮވިޑްގެ ހާލަތަށް ބަލާ، މީހުން ދިރިއުޅޭ ރަށްރަށުގައި ހިންގާ ގެސްޓް ހައުސްތައް ބަންދުކޮށްފައިވަނީ މިދިޔަ މާރޗުމަހުގެ 17 ވަނަ ދުވަހުއެވެ. އޭގެ 212 ދުވަސްފަހުން އަލުން ގެސްޓް ހައުސްތައް ހުޅުވާލަން ފަށާއިރު،9ރަށަކުން 16 ގެސްޓްހައުސް މިހާރުވެސް ހުޅުވުމަށް ތައްޔާރުވެފައިވާކަމަށް ޓޫރިޒަމް މިނިސްޓްރީން ވަނީ ހާމަކޮށްފައެވެ.\nމީހުން ދިރިއުޅޭ ރަށްރަށުގައި ހިންގަމުން ދިޔަ ގެސްޓުހައުސްތަކަކީ ގިނަ ބަޔަކު އެމަސައްކަތަކުން އާމްދަނީ ހޯދަމުންދިޔަ މަސައްކަތެކެވެ. އެހެންނަމަވެސް ކޮވިޑް-19 އާއި ގުޅިގެން ގެސްޓުހައުސް ވިޔަފާރި ހުއްޓުމަކަށް އައުމުން ގިނަ ބަޔަކަށް އޭގެ އަސަރު ވަރަށްބޮޑަށްކުރިއެވެ.\nކޮވިޑް 19 އައިގުޅިގެން ރާއްޖޭގެ ބޯޑަރުތައް ބަންދުކޮށްފައި ބެހެއްޓުމަށްފަހު ރާއްޖޭގެ ބޯޑަރުތައް އަލުން ހުޅުވާލިތާ3މަސް ދުވަހަށްފަހު މިހާރު މިވަނީ މީހުން ދިރިއުޅޭ ރަށްރަށުގައި ހިންގާ ގެސްޓުހައުސްތައް ހުޅުވުމުގެ ހުއްދަ ދޭން ފަށާފައެވެ.\nޓުއަރިޒަމް މިނިސްޓްރީން ހާމަކޮށްފައިވާ ގޮތުން ގެސްޓް ހައުސް ވިޔަފާރިތައް އަލުން ހުޅުވާލުމުގައި ޢަމަލުކުރުމަށް ކަނޑައަޅާފައިވާ ގައިޑްލައިނާއި އެއްގޮތަށް ފުރިހަމަކުރަންޖެހޭ ކަންކަން ފުރިހަމަކުރުމަށްފަހު، 22 ގެސްޓް ހައުސްއަކުން ސްޓޭޑަޑް އޮޕަރޭޓިންގް ޕްރޮސިޖަރ، އެސް.އޯ.ޕީތައް މިނިސްޓްރީއަށް ހުށަހަޅާފައިވާކަމަށެވެ. އަދި އޭގެ ތެރެއިން 16 ތަނެއް ފަތުރުވެރިންނަށް ޚިދުމަތް ދިނުމަށް އަލުން ހުޅުވާލުމުގެ ހުއްދަ މިނިސްޓްރީން ވަނީ ދީފައެވެ\nރަށު ފެންވަރުގައި ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް ފުރިހަމަކުރުމަށްފަހު، ގެސްޓް ހައުސްތައް ހުޅުވުމުގެ އެއްވެސް އިޢުތިރާޒެއް ނެތްކަމަށް މިހާތަނަށް9ރަށަކުން ޓޫރިޒަމް މިނިސްޓްރީއަށް އަންގާފައިވާކަމަށް އެ މިނިސްޓްރީން ހާމަކޮށްފައެވެ. އެ9ރަށަކީ ހދ. ހަނިމާދޫ، ށ. ނަރުދޫ، ނ. ފޮއްދޫ، ކ. ހުރާ، ކ. މާފުށި، އއ. މަތިވެރި، ވ. ތިނަދޫ، އަދި ވ. ފުލިދޫގެ އިތުރުން ތ. ގާދިއްފުއްޓެވެ.\nގެސްޓްހައުސްތަށް ހުޅުވުމުގެ ހުއްދަ ސަރުކާރުން ދެއްވަނީ ވަކި ޝަރުތުތަކެއް ފުރިހަމަވާ ތަންތަނަށެވެ. މިއީވެސް އެރަށެއްގައި ދިރިއުޅޭ އާއްމު ރައްޔިތުންގެ ސަލާމަތާއި ރައްކާތެރިކަން ކަށަވަރުކުރުމަށްޓަކައެވެ. އެގޮތުން ގެސްޓްހައުސްތަށް ހުޅުވުމުގެ ޚިދުމަތް ދިނުމުގައި ޢަމަލުކުރަންޖެހޭ ޢުސޫލުގައިވާ ގޮތުން ގެސްޓްހައުސްގެ ޚިދުމަތްފެށުމުގެ ހުއްދަ ދެނީ ކައުންސިލްގެވެސް ހުއްދައާއި އެކުގައެވެ. އަދި މި ޚިދުމަތް ފެށުމަށް ހުއްދަ ދޭނީ، ރަށުގައި ފްލޫ ކުލިނިކާއި، ކަރަންޓީން ފެސިލިޓީ އާއި، އަދި ބައްޔަށް މީހަކު ޕޮސިޓިވް ވެއްޖެނަމަ އައިސޮލޭޓް ކުރެވޭނެ ފެސިލިޓީތައް ޤާއިމުވެފައި ހުންނަ ރަށްތަކަށެވެ. އަދި ގެސްޓްހައުސްތައް ހިންގަން ފަށާ ރަށްތަކުގައި މާސްއެޅުން މަޖުބޫރެވެ. އަދި ރަށުގައި ޚިދުމަތްދިންނަމަވެސް ގެސްޓްހައުސްތަކަށްދާ މީހުން އާއްމުން ދިރިއުޅޭ ގެތަކަށް ވަދެއުޅުން މަނާވާނެއެވެ.\nރާއްޖޭގެ މީހުން ދިރިއުޅޭ ރަށްރަށުގައި އެންމެ ފުޅާ ދާއިރާއެއްގައި ކުރިއަރަމުން އަންނަ އެއް ވިޔަފާރިއަކީ ގެސްޓުހައުސް ވިޔަފާރިއެވެ. ރާއްޖޭގެ އެކި ހިސާބުތަކަށް މިވިޔަފާރި މިހާރު ދަނީ ފުޅާވަމުންނެވެ. މިކަން ޓޫރިޒަމް މިނިސްޓްރީގެ ތަފާސް ހިސާބުތަކުންވެސް ފާހަގަވެއެވެ. އެގޮތުން ޓޫރިޒަމް މިނިސްޓްރީގައި ރަޖިސްޓްރީކޮށްފައި ގެސްޓުހައުސްތަކުގެ އަދަދު 600 އަށްވުރެ މައްޗަށްވަނީ އަރާފައެވެ. މިއީ ރާއްޖޭގެ ޓޫރިޒަމްގެ އެނދުގެ ނިސްބަތައް ބަލާނަމަ 20 އިންސައްތައެވެ.\nމިދިޔަ އަހަރު ރާއްޖެ އައި ފަތުރުވެރިންގެ 10 އިންސައްތަ އައީ ގެސްޓްހައުސްތަކަށްކަމަށް ޓޫރިޒަމް މިނިސްޓްރީން ވިދާޅުވެއެވެ. ރާއްޖޭގެ 6000 އަށްވުރެ ގިނަ ވަޒީފާ ސީދާގޮތުން ގުޅިފައިވަނީ ގެސްޓްހައުސް ސިނާއަތަށްށެވެ. އެހެންކަމުން ގެސްޓުހައުސް ވިޔަފާރިއަކީ ދިވެހިންގެ އާއްމު ދިރިއުޅުމާވެސް ގުޅިފައިވާ މުޙިއްމު އިޤްތިސާދީ މަސައްކަތެކެވެ.\nއެމް.އީ.ސީ ބަދަހިކަޕް 2020 ގެ ނަމުގައި މީދޫގައި ނެޓްބޯޅަ މުބާރާތެއް ބާއްވަނީ\nމަސްދޯންޏަކުން މިއަދު ހެނދުނު ނަގިލިނަގަން ފޭބި ބިދޭސީއަކު ގެއްލިގެން ހޯދަމުން ދަނިކޮށް އޭނާ މަރުވެފައި އޮއްވައި ފެނިއްޖެ އެވެ. ...\nvomadmin July 19, 2019


މި ސްކޫލަށް ތިރީގައި މިދަންނަވާ ފަރުނީޗަރުތައް ގަންނަން ބޭނުންވެގެން9އޮކްޓޫބަރު 2016 ގައި ކުރެވުނު ނަންބަރު (IUL)GS-90-B/PRIV/2016/1016 އިޢުލާނަށް އެކަށީގެންވާ ތަރުޙީބެއް ލިބިފައިނުވާތީ، އެ އިޢުލާން ބާޠިލުކޮށް، އެ ފުރުޞަތު އަލުން ހުޅުވާލަމެވެ.\nވީމާ، މިކަމަށް ޝައުޤުވެރިވެވަޑައިގަންނަވާ ފަރާތްތަކުން، ކަނޑައެޅިފައިވާ ގަޑީގައި މި ސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚުގައި މި ސްކޫލަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ދިނުމާއި އަންދާސީހިސާބު ހުށަހެޅުމުގެ ބައްދަލުވުން އޮންނާނީ މި ސްކޫލުގެ ލައިބުރަރީގައެވެ.\nމަޢުލޫމާތު ދިނުމުގެ ބައްދަލުވުމަށާއި ބިޑް ހުށަހެޅުމުގެ ބައްދަލުވުމަށް، ބަދަލުގައި ބޭފުޅަކު ފޮނުއްވާނަމަ އެފަރާތަކީ ކާކުކަން ބަޔާންކޮށް، އެފަރާތެއްގެ ދިވެހި ރައްޔިތެއްކަން އަންގައިދޭ ކާޑުގެ ކޮޕީއަކާއެކު ސިޓީއެއް ހުށަހަޅުއްވަންވާނެއެވެ. އަދި ވަޑައިގަންނަވާ ބޭފުޅެއްގެ ދިވެހި ރައްޔިތެއްކަން އަންގައިދޭ ކާޑު ގެންނަވަންވާނެއެވެ.


Iraq In America Ge Gina Adhadheh Ge Sifain Baalanee - Vaguthu\n1 އަހަރު ކުރިން ( ސެޕްޓެމްބަރު 10, 2020 )\nއިރާގުގައި ހަރަކާތްތެރިވާ އެމެރިކާގެ ގިނަ އަދަދެއްގެ ސިފައިން އެޤައުމުން ފޮނުވާލުމަށް ނިންމައިފިއެވެ.\nމިކަން ހާމަކޮށް ބުދަ ދުވަހު އެމެރިކާގެ އަސްކަރިއްޔާއިން ބުނެފައި ވަނީ އިރާގުގައި ހަރަކާތްތެރިވާ ސިފައިންގެ ތެރެއިން މިއަހަރު އެކަނިވެސް ތިންބައިކުޅަ އެއްބައި ސިފައިން އަނބުރާ ޤައުމަށް ގެންދާނެ ކަމަށެވެ. މިގޮތުން މިހިނގާ ސެޕްޓެމްބަރު މަހުގެ ތެރޭގައި ދެހާހެއްހައި ސިފައިން ޤައުމަށް ގެންދިއުމަށް ހަމަޖެހިފައިވާކަން އެމެރިކާ އަސްކަރިއްޔާއިން ވަނީ އިއުލާނުކޮށްފައެވެ.\nއެމެރިކާއިން އިރާގަށް ފަސްހާހަށްވުރެ ގިނަ ސިފައިން ފޮނުވާފައިވާއިރު، އެޤައުމުގައި އެމެރިކާ ސިފައިން ހަރަކާތްތެރިވަނީ ނިރުބަވެރި ޖަމާޢަތްތަކާއި ދެކޮޅަށް އިރާގުގެ އަސްކަރިއްޔާ އާއި ގުޅިގެން މަސައްކަތް ކުރުމަށް ކަމަށް އެމެރިކާއިން ބުނެއެވެ. މިގޮތުން ފާއިތުވެދިޔަ އަހަރުތަކުގައި ދެޤައުމުގެ ސިފައިން ގުޅިގެން ނިރުބަވެރިންގެ މައްޗަށް ބޮޑެތި ކާމިޔާބުތަކެއް ހޯދިފައިވާ ކަމަށް ވެސް އެމެރިކާއިން ވަނީ ބުނެފައެވެ.\nއެމެރިކާ އަސްކަރިއްޔާގެ ސެންޓްރަލް ކޮމާންޑުގެ ވެރިޔާ ނޫސްތަކުގައި ބުނެފައިވާ ގޮތުން އިރާގުން އެމެރިކާގެ ސިފައިން މަދުކުރުމަށް ނިންމާފައިވަނީ އިރާގު އަސްކަރިއްޔާއަށްވެސް މިހާރު އަމިއްލައަށް ނިރުބަވެރިންނާއި ދެކޮޅަށް މަސައްކަތް ކުރެވޭނެ ޤާބިލްކަން ލިބިފައިވުމުން ކަމަށެވެ. ނަމަވެސް ކުރިޔަށް އޮތްތަނުގައި ވެސް އެމެރިކާގެ އެހީތެރިކަން އިރާގުގެ އަސްކަރިއްޔާއަށް ލިބެމުންދާނެ ކަމަށް އޭނާ ބުނެފައި ވެއެވެ.\nއެހެން ޤައުމުތަކުގައި ނިމުމެއްނެތް ހަނގުރާމަތަކުގައި ބައިވެރިވަމުންދާ އެމެރިކާ ސިފައިން އަނބުރާ ޤައުމަށް ގެންދިއުމަކީ އެޤައުމުގެ ރައީސް ޑޮނަލްޑް ޓްރަމްޕްގެ ރިޔާސީ ވަޢުދެކެވެ. މިގޮތުން އިރާގުގެ އިތުރުން އަފްޣާނިސްތާނާއި ސިރިޔާއިންވެސް އެމެރިކާ ސިފައިން މަދު ކުރުމަށް ހަމަޖެހިފައި ވެއެވެ.\nއިރާގުން އެމެރިކާގެ ގިނަ އަދަދެއްގެ ސިފައިން ބޭލުމަށް ނިންމާފައި މިވަނީ، އެޤައުމުން ބޭރުގެ ސިފައިން މަދު ކުރުމަށް ޤާނޫނު ހަދާ މަޖިލީހުން މިއަހަރުގެ ކުރީކޮޅު ނިންމާފައި ވަނިކޮށެވެ.\nއިރާގް ސުންނާފަތިކޮށްލި ޑޮނަލްޑް ރަމްސްފެލްޑް މަރުވެއްޖެ\nއެމެރިކާއިން ދިން ވައިގެ ހަމަލާ އިރާގުން ކުށްވެރިކޮށްފި\nއިރާގާއި ސީރިއާ އަށް އެމެރިކާ އިން ވައިގެ ހަމަލާތަކެއް ދީފި\nސެޕްޓެމްބަރު 10, 2020 08:32\nއާނ ދެން އެހެންތާވާނީ ޑަބުލިއުއެމްޑީ އަތުލެވުނީމަ އެތާ ތިބުމުގެ މާބޮޑު ބޭނުމެއް ނޯންނާނެތާ.\nސެޕްޓެމްބަރު 10, 2020 12:07\nތީ އެތާގައި ތިބެންނުކެރިގެން...ކުރިކަމެއް ކޮންލަޑުދަނޑި އެއް ކަލޭމެންނަށް ހާސިލުވީ؟ އައިއެސް ބަލިކުރީ އީރާނާ ރަޝިއާ އިންކަލޭމެންނެއް\nނޫން...ކަލޭމެންގެ މައިއަމާޒަކީ އިރާގުން އީރާނުގެ ބާރު ކަނޑުވާލުން ކަލޭމެންނަށް އެކަމެއްނުވި..


ދޫ ރައްކާތެރި ކުރުމަށް ކުރެވިދާނެ މުހިންމު4ކަންތައް – Haftha\nMon, 13 July, 2020, 12:42 pm\nދޫ ރައްކާތެރި ކުރުމަށް ކުރެވިދާނެ މުހިންމު4ކަންތައް\nމެއި 18, 2019\nދޫ ރައްކާތެރި ކުރާށެވެ! ދޫރައްކާތެރި ކުރުމަކީ ސުވަރުގެ ވަނުމަށް މަގުފަހިކޮށްދޭކަމެވެ. ހަމައެހެންމެ ބެލުމެއްނެތި ތިމާގެދުލުން ތާއަބަދުމެ ވިޔާނުދާ ވާހަކަތައް ދެއްކުމަކީ ނަރަކައަށް ވާސިލްކޮށްދޭނެ ކަމަކެވެ. ޤުރުއާނައި ހަދީސުން އެނގޭ ގޮތުގައި ހެޔޮވެގެންވާ ބަހަކީވެސް ޞަދަޤާތެކެވެ. ދަރުމަޔާއި ޘަވާބު ލިބޭނެކަމެވެ.\nދޫ ރައްކާތެރިކުރުމަށް ކުރެވިދާނެ ކަންތައްތައް ބައިވަރެވެ. އެގޮތުން މިލިޔުމުގައި އޭގެ ތެރެއިން މުހިންމު4ކަމެއް ފާހަގަކޮށްލާނަމެވެ. އެއީ ބަސް ބުނުމުގެ ކުރިން ވިސްނުމަށާއި މަޢާފަށް އެދުމަށާއި ވަށައިގެންވާ މީހުންނަށް ސަމާލުވުމަށާއި ދޫރައްކާތެރިކުރުމަށް ހަނދާން ކޮށްދިނުން ހިމެނެއެވެ.\n1- ބަސް ބުނުމުގެ ކުރިން ވިސްނާލުން:\nއެކި މީހުންނާއި ކުރިމަތިވާއިރު އެކި ހާލަތްތަކުގައި ބަސް ބުނަން ޖެހޭގޮތް ތަފާތެވެ. ހިތްހަމަ ޖެހޭ ވަގުތާއި ހިތްހަމަ ނުޖެހޭ ވަގުތުތަކުގައިވެސް ބަސް ބުނުމުގެ ކުރިން އެބަހާއި މެދު ވިސްނަންޖެހެއެވެ. އެވަގުތާއި ނުގުޅޭ ވާހަކަ ދެއްކުމުން ދުރުހެލިވާންޖެހެއެވެ. މިސާލަކަށް ހިތާމަވެރި ވަގުތުގައި ހިތާމައެއް ލިބިފައިވާ މީހަކަށް އުފާވެރި ވާހަކަތަކުން ކުރިމަތިލައިފިނަމަ އެކަން ވެގެންދާނީ ވަރަށް ބޮޑު މައްސަލައަކަށެވެ. އެބަހުގެ ސަބަބުން އެހިތާމަތަށް ލިބިފައިވާ މީހާގެ ހިތާމަތައް އިތުރުވެގެންދާނެ ކަމަކަށެވެ.\nއެހެންކަމުން ހެޔޮ އެއްޗެއް ބުނަން ނެތީ ވިއްޔާ ހަނު ހުންނާށެވެ. ދުލުން ހެޔޮބަހެއް ނޫނީ ނުބުނުމަށް ނުވަތަ ހަނުހުރުމަށް ކީރިތި ރަސޫލާ صلى الله عليه وسلم ވަނީ އިރުޝާދު ދެއްވާފައެވެ. މިކަމުން ސަލާމަތްވުމަށް ގިނަ ގިނައިން ދުލުން ޒިކުރު ކުރުން ގިނަ ކުރެވިދާނެއެވެ.\n2- މަޢާފަށް އެދި މަޢާފްކުރުން:\nމީހަކު ހިތްހަމަނުޖެހޭ ވާހަކައެއް ބުނެވިއްޖެނަމަ ލަސްނުކޮށް އެމީހެއްގެ ކިބައިން މަޢާފަށް އެދޭށެވެ. ކުރަން އުނދަގޫ ކަމަކެވެ. އެހެނަސް މިއި ދޫ ރައްކާތެރިކުރުމަށް މުހިންމު ކަމަކެވެ. މިހެން ކަންތައް ކޮށްފިނަމަ ދެމީހުންގެ ދެމެދުގައި އުފެދުނު މައްސަލަ ހައްލުވެ ކުރިއަށް ދެވޭނެއެވެ. މަޢާފަށް އެދުމުގެ ސަބަބުން ކުށެއް ކުރެވުނު ކަމުގެ އިހްސާސް ތިމާއަށް ކުރެވި އެކުށް ތަކުރާރު ނުކުރުމަށް ހިތްވަރު ލިބިގެންދެއެވެ.\nމަޢާފަށް އެދުމާއި އެކު މައްސަލަ ޖެހުމުގެ ސަބަބުން ދެމީހުންގެ ދެމެދުގައި އޮތް ހިތްހަމަނުޖެހުން ހައްލުވެ، ދެމީހުންގެ ދެމެދުގައި އޮތް ގުޅުން ހަރުދަނާ ވެގެންދެއެވެ.\n3- ވަށައިގެންވާ މީހުންނަށް ސަމާލުވުން:\nދޫރައްކާތެރިކުމަށް އެންމެ ފަސޭހަވެގެންދަނީ ތިމާގެ ވަށައިގެން އުޅޭ މީހުންނަކީ ދޫރައްކާތެރި ބައެއް ކަމުގައި ވެގެންނެވެ. އިސްލާމް ދީނުގައި ގާތް ރައްޓެހިން އިހްތިޔާރު ކުރާއިރު ހެޔޮލަފާ ރައްޓެހިން ހޯދުމަށް ބާރު އަޅާފައިވަނީ މިސަބަބާއި ހުރެއެވެ. ތިމާގެ މާހައުލުގައި އުޅޭ މީހުންނަކީ ޢީބަ ބުނުމާއި ނެތި މޮށޭ ބައެއްނަމަ އެ ނުބައި އާދަ ތިމާގެ ގައިގައިވެސް ހަރުލާނެއެވެ. އަދި މީހުންގެ ވާހަކަ ދެއްކުމަށް ލޯބި ކުރާ މީހުންނާއި ދުރުވުމުގެ ސަބަބުންވެސް ތިމާގެ ދޫ ރައްކާތެރިކުރުމަށް ބާރަކަށްވެގެންދެއެވެ.\n4- ހަނދާން ކޮށްދިނުން:\nދޮގު ހެދުމާއި ޢީބަ ބުނުމަކީ އިސްލާމް ދީނުގައި ވަރަށް ބޮޑަށް ނަހީކުރައްވާފައިވާ ކަންކަމެވެ. މިކަންކަމުގެ ވާހަކަތައް ޤުރުއާނާއި ހަދީސުން ވަރަށް ގިނައިން އައިސްފައިވެއެވެ. އެހެންކަމުން ޤުރުއާނާއި ހަދީސްގައި ދޫރައްކާތެރިކުރުމާއި ބެހޭ މައުޟޫމާތުތައް ހޯދާ ތިމާގެ ނަފްސަށް އަބަދުވެސް ހަނދާންކޮށްދޭންޖެހެއެވެ. ތަޤުވާވެރިވުމަށާއި ނުބައި ޢަމަލުތަކުން ދުރުވުމަށް އަމިއްލައަށް ވިސްނަންޖެހެއެވެ. ދޫރައްކާތެރި ނުކުރުމުގެ ސަބަބުން ދެކޮނޑުގައިވާ މަލާއިކަތުން އެވާހަކަތައް ލިޔުއްވާނެކަން ވިސްނާށެވެ. ހަނދުމަ ކޮށްދިނުމަކީ ފައިދާހުރި ކަމެކެވެ.\nސުވަރުގެ ލިބުމަށް އެދޭނަމަ ދޫ ރައްކާތެރިކުރާށެވެ. އެކަމަށް ރަސޫލާ صلى الله عليه وسلم ޖާމިނުވެވަޑައިގެންފައިވެއެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވާ ބަސްފުޅުގެ މާނާގައިވެއެވެ. “އެމީހެއްގެ ދެ ކޯކަށިގަނޑުގެ ދެމެދުގައިވާ ތަނާއި (އެބަހީ: ދުލާއި) އެ މީހެއްގެ ދެފައިގެ ދެމެދުގައިވާ ތަން (އެބަހީ: ލަދުވެތި ގުނަވަން) ރައްކައުތެރިކުރުމުގައި ދެމިހުންނާނޭކަމަށް ތިމަންކަލޭގެފާނަށް ޔަޤީންކަން އަރުވައިފި މީހަކަށް ސުވަރުގެ ލިބޭނެކަމުގެގައި ތިމަންކަލޭގެފާނު ޖާމިނުވެވަޑައިގަންނަވަމެވެ.”